c: application/epub+zip

text:
Sumu 20 ndi Rombu
jl sambiru 8 mpaka 10 (Mamin. 30)
Kuŵerenga Bayibolo: Yoswa 1-5 (Mamin. 10)
Na. 1: Yoswa 1:1-18 (Mamin. 4 pamwenga kusikiya pasi)
Na. 2: Kumbi Mzimu Wakupaturika Nchinthu Wuli?—rs-CN peji 319 ndimi 2 mpaka peji 320 ndimi 1 (Mamin. 5)
Na. 3: Kumbi Munthu Wangachita Wuli Ureŵi Mwauzimu?—lv peji 51 ndimi 3-6 (Mamin. 5)
Mutu wa Mwezi Wunu: Tuzgani ‘vinthu vamampha’ mu chuma chamampha cho tikupaskika.—Mat. 12:35a.
Sumu 94
Mamin. 10: ‘Vinthu Vamampha’ vo Tisambirengi Mwezi Wunu. Nkhani. Konkhoskani mutu wa mwezi wunu. (Mat. 12:35a) Munthu yo wakutisambiza uneneska, wakutipaska chuma chakuzirwa ukongwa. (Wonani Chigongwi cha Alinda cha Chichewa cha April 1, 2002, peji 16, ndimi 5-7.) Nasi tikhumbika kugaŵiyaku anyidu ‘vinthu vamampha’ vo tenavu. (Ŵag. 6:6) Konkhoskani vinthu vamampha vo tikondwengi navu mwezi wunu pa Maunganu nga Uteŵeti. Mwezi wunu, tisambirengi mo tingakuzgiya lusu lidu mu uteŵeti kweniso kumba sumu zasonu.
Mamin. 20: “Mo Tingasazgiyaku Lusu Lidu mu Uteŵeti—Longoni mo Tichitiskiya Sambiru la Bayibolo Mwakugwiriskiya Nchitu Buku lakuti, Bayibolo Lisambizanji.” Nkhani yakukambiskana. Kambiyani mupharazgi walusu pamwenga mpayiniya kuti wachiti chakuyeruzgiyapu cha mo tichitiskiya sambiru la Bayibolo mwakugwiriskiya nchitu buku lakuti, Bayibolo Lisambizanji.
Sumu 96 ndi Rombu
Nchifukwa Wuli Nkhwakukhumbika?: Ŵanthu anandi aziŵa cha vo ting’anamuwa asani titiŵakambiya kuti tisambira Bayibolo kwawezi ndi ŵanthu. Nyengu zinyaki aŵanaŵana kuti asambirengi nge gulu pamwenga apaskikengi mabuku ngakuti aŵerengi pavuli paki azimuki mafumbu. Mwaviyo, m’malu mwakuŵakambiya ŵaka kuti tisambira Bayibolo ndi ŵanthu, tingachita umampha ukongwa kuŵalongo mo tisambiriya. Mungalongo munthu mo tisambiriya Bayibolo kwa kanyengu kamanavi ŵaka pamwenga so mwama wima.
Rombani kwaku Yehova kuti wakuwovyeni kuja ndi phamphu kuti muyambisi sambiru la Bayibolo.—Ŵaf. 2:13.
Asani mwe mu uteŵeti, yesani kulongo ŵanthu mo tichitiskiya sambiru la Bayibolo mwakugwiriskiya nchitu buku lakuti, Bayibolo Lisambizanji pamwenga vidiyo ya mutu wakuti, Kumbi Sambiru la Bayibolo Lichitika Wuli?
Sumu 122 ndi Rombu
jl sambiru 11 mpaka 13 (Mamin. 30)
Kuŵerenga Bayibolo: Yoswa 6-8 (Mamin. 10)
Na. 1: Yoswa 8:18-29 (Mamin. 4 pamwenga kusikiya pasi)
Na. 2: Kumbi Munthu Wangasimikizga Wuli Kuti we ndi Mzimu Wakupaturika?—rs-CN peji 320 ndimi 3 mpaka peji 321 ndimi 2 (Mamin. 5)
Na. 3: Satana Diabolo Ndiyu Murwani Mura—rs-CN peji 352 (Mamin. 5)
Mutu wa Mwezi Wunu: Tuzgani ‘vinthu vamampha’ mu chuma chamampha cho tikupaskika.—Mat. 12:35a.
Sumu 101
Mamin. 15: “Kuchitiska Masambiru nga Bayibolo Mwalusu.” Nkhani ya mafumbu ndi kwamuka. Pavuli pakukambiskana ndimi 3, chitani vakuyeruzgiyapu viŵi vakulongo mupharazgi ndi yo wasambira nayu Bayibolo akambiskana ndimi 8 m’mutu 15 wa buku lakuti Bayibolo Lisambizanji. Mu chakuyeruzgiyapu chakwamba, mupharazgi wakamba vinthu vinandi. Mu chakuyeruzgiyapu chachiŵi, mupharazgi wafumba mafumbu yo wasambira nayu kuti waziŵi vo waŵanaŵana.
Mamin. 15: Vinthu vo Vingakuwovyani Kunozgeke Kwambisa Masambiru nga Bayibolo. Nkhani yakukambiskana. Kumbuskani akuvwisiya za timapepala 6 to tingutuwa pa unganu wachigaŵa chaka chamala ndipuso sazganipu kapepala ko katuwa chaka chinu pa unganu wachigaŵa. Chitani chakuyeruzgiyapu cho mupharazgi walongoro yija. Iyu wagwiriskiya nchitu kamoza mwa timapepala teniti kuti kamuwovyi kuŵanaŵaniya vo ŵanthu akhumbika ndipuso kunozgeke kuŵafumba mafumbu ngakovya. Pakumaliya, chiskani akuvwisiya kuti aje asambizi alusu mwakuyesesa kusambiza umampha akusambira ŵawu kweniso kugwiriskiya nchitu vinthu vamampha vo tenavu kuti tiwovyi ŵanthu anyaki.—Nthanthi 20:5.
Sumu 99 ndi Rombu
1. Kumbi ndi udindu wuli wo apharazgi wo achitiska masambiru nga Bayibolo ŵe nawu?
1 Palivi yo wangateŵete Chiuta kwambula kuti Yehova ‘wamuguza.’ (Yoh. 6:44) Chinanga kuti ve viyo, apharazgi wo achitiska masambiru nga Bayibolo atenere kwesesa kovya ŵanthu kuti aje pa ubwezi ndi Awiskewu a kuchanya. (Yak. 4:8) Kuti ivi vichitiki, yiwu akhumbika kunozgeke. Kuŵerenga ŵaka ndimi ndi kufumba mafumbu nkhwakukwana cha kuti tiwovyi ŵanthu wo tisambira nawu Bayibolo kuvwisa vo asambira ndipuso kuluta panthazi.
2. Kumbi mpharazgi wakhumbika kuchitanji kuti yo wasambira nayu Bayibolo waluti panthazi?
2 Kuti apharazgi awovyi akusambira ŵawu kuluta panthazi, akhumbika kuŵawovya (1) kuvwisa vo Bayibolo likamba, (2) kuvizomereza ndipuso (3) kuvigwiriskiya nchitu. (Yoh. 3:16; 17:3; Yak. 2:26) Pangato myezi yinandi kuti wakusambira wachiti venivi. Kweni vosi venivi vakukhumbika ukongwa kuti waje paubwezi ndi Yehova ndipuso kuti wajipatuliyi kwaku iyu.
3. Nchifukwa wuli apharazgi alusu afumba mafumbu ngakovya kuziŵa vo munthu waŵanaŵana?
3 Kumbi Wakusambira Bayibolo Waŵanaŵananji?: Kuti tiziŵi asani munthu yo tisambira nayu Bayibolo wavwisa ndipuso wakoliyana ndi vo wasambira, tikhumbika cha kulongoro tija fundu zosi kweni timuchiskengi kuti nayu wakonkhoskengi vo wavwa. (Yak. 1:19) Kumbi wavwisa vo Bayibolo likamba pa nkhani yo mukambiskana? Kumbi wangakonkhoska nkhani yo kwambula kuyiŵerenga? Kumbi vo wasambira vitimukwaska wuli? Kumbi wagomezga kuti vo Bayibolo likamba vauneneska? (1 Ŵat. 2:13) Kumbi waziŵa kuti vo wasambira vitenere kusintha mo wachitiya vinthu pa umoyu waki? (Ŵakol. 3:10) Kuti tiziŵi kwamuka kwa mafumbu ngenanga, tikhumbika kumufumba mafumbu ngo ngangatiwovya kuziŵa maŵanaŵanu ngaki ndipu asani wamuka, tivwisiyengi.—Mat. 16:13-16.
4. Kumbi tikhumbika kuchitanji asani wakusambira watondeka kuvwisa pamwenga kugwiriskiya nchitu vo wasambizika kutuliya m’Bayibolo?
4 Nyengu zinandi vito nyengu yitali kuti munthu wasinthi kaŵanaŵaniru ndipuso mijalidu yo wakuwa nayu. (2 Ŵakor. 10:5) Nchinthu wuli cho tingachita asani munthu yo tisambira nayu wachita cha vo wasambira pamwenga kukoliyana navu? Tikhumbika kuzizipizga kuti pajumphi nyengu kuti Mazu ngaku Chiuta ndipuso mzimu wakupaturika visinthi mtima waki. (1 Ŵakor. 3:6, 7; Ŵah. 4:12) Asani wakusambira watondeka kuvwisa fundu yinyaki ya m’Bayibolo, mbumampha kuluta pa nkhani yinyaki m’malu mwakumuchichizga kuti wasinthi. Asani tilutirizga kumusambiza mwakuzizipizga kweniso mwachanju kutuliya m’Bayibolo, mukuluta kwa nyengu wangasintha.
Sumu 123 ndi Rombu
jl sambiru 14 mpaka 16 (Mamin. 30)
Kuŵerenga Bayibolo: Yoswa 9-11 (Mamin. 10)
Na. 1: Yoswa 9:16-27 (Mamin. 4 pamwenga kusikiya pasi)
Na. 2: Mzimu Ulutirizga Cha Kuja ndi Umoyu Asani Munthu Wafwa—rs-CN peji 321 ndimi 6 mpaka peji 322 ndimi 3 (Mamin. 5)
Na. 3: Lutirizgani Kwanja Yehova ndi Ŵanthu wo Atimuyanja—lv peji 26-27 ndimi 4-7 ndi bokosi papeji 29 (Mamin. 5)
Mutu wa Mwezi Wunu: Tuzgani ‘vinthu vamampha’ mu chuma chamampha cho tikupaskika.—Mat. 12:35a.
Sumu 119
Mamin. 5: Nkhani yakovya mpingu.
Mamin. 25: “Sukulu ya Uteŵeti Waku Chiuta ya mu 2015 Yitiwovyengi Kupharazga Mwalusu.” Nkhani yakukambiskana. Yikambiki ndi wakuwonere Sukulu ya Uteŵeti Waku Chiuta. Wakuwonere Sukulu wangasankha kuŵerenga ndimi zinyaki wechendakambiskani ndi akuvwisiya. Wakonkhoski mwakuvwika umampha vo asintha pa nkhani Na. 1, nyengu ya Fundu Zikulu Zakutuliya M’Bayibolo ndipuso ulongozgi wo wakuwonere sukulu waperekengi. Ŵerengani ndimi 7 ndipu pavuli pakukambiskana, chitani chakuyeruzgiyapu cho mura wachita kusopa kwa pabanja ndi muwolu waki kweniso mwana. Iyu wakambiskana ndi banja laki nkhani yo ye papeji 14 m’kabuku kakuti, Kumbi M’Mazu Ngaku Chiuta mwe Nkhani Nizi? Chiskani akuvwisiya wosi kuti agwiriskiyengi nchitu umampha vo Chiuta watitisambiza mu sukulu yeniyi ndipuso buku lakuti, Pindulani ndi Sukulu ya Utumiki wa Mulungu.
Sumu 117 ndi Rombu
1 Wakulemba sumu Davidi wangulemba kuti: ‘Mazu nga mlomu wangu ndi marunguruku nga mtima wangu ngaŵi nga marondeka pa masu pinu, Ambuya, Jarawi langu ndi Mpozomoski wangu.’ (Sumu 19:14) Nasi tikhumba kuti mazu ngidu ngakondweskengi Yehova chifukwa tiwona kuti ndi mwaŵi wapade kukamba uneneska mu mpingu ndipuso mu uteŵeti. Sukulu ya Uteŵeti Waku Chiuta ndi nthowa yimoza yo Yehova watitisambiziya kuti tipharazgengi umampha. Sukulu iyi, yichitika sabata yeyosi mu mipingu yakujumpha 111,000 pacharu chosi chapasi. Yawovya abali ndi azichi akupambanapambana pacharu chosi kuti aje akwenere kupharazga uthenga wamampha mwakufika ŵanthu pa mtima, mwalusu ndipuso mwachiganga.—Mac. 19:8; Ŵakol. 4:6.
2 Nkhani zinyaki zo ze mundondomeku ya sukulu ya chaka cha 2015 zatuliya m’kabuku kakuti, “Kumbi M’Mazu Ngaku Chiuta mwe Nkhani Nizi?” Kusazgiyapu pa fundu yeniyi, asintha nyengu ya fundu zikulu zakutuliya M’Bayibolo ndipuso Nkhani Na. 1. Kusintha kwenuku ndipuso ulongozgi wakukwaskana ndi mo nkhani za mu sukulu zitenere kukambikiya, zakonkhoskeka mu ndimi zo ze m’mphata umu.
3 Fundu Zikulu Zakutuliya M’Bayibolo: Abali wo apaskikengi nkhani yeniyi ayikambengi kwa maminiti ngaŵi ndipu atenere kukonkhoska fundu yimoza yakukondweska kweniso yakovya yo asaniya pakuŵerenga Bayibolo mu sabata yo. Yiwu atenere kunozgeke umampha kuti pa nyengu yo apaskika akonkhoski fundu yakovya mpingu. Pavuli paki, nge mwa nyengu zosi abali ndi azichi akambengi kwa maminiti 6 fundu zakukondweska zo angusaniya po aŵerenganga Bayibolo sabata yo. Weyosi watenere kukamba fundu yaki kwa masekondi 30, pamwenga kusikiya pasi. Kuti mubali pamwenga mzichi wakambi fundu yakuchiska kwa masekondi 30, wakhumbika kunozgeke umampha ndipuso kuziŵa kuti anyaki akhumbika kumukapu. Venivi vingawovya so kuti anyidu nawu akambi vo angusaniya pa nyengu yo afufuzanga pakuŵija.
4 Nkhani Na. 1: Mubali yo wazamupaskika nkhani yeniyi wazamuŵerenga Bayibolo kwa maminiti 3 pamwenga kusikiya pasi ndipu wazamuŵerenga mavesi ngamanavi. Wo apaskika nkhani yakuŵerenga Bayibolo, akhumbika kuyesere kanandi. Angachita viyo mwakuŵerenga mwakukweza, kuzumbuwa umampha mazu ndipuso kwambula kugotagota kuti fundu zo aŵerenga zivwikengi umampha. Ateŵeti wosi aku Yehova atenere kwesesa kuŵerenga umampha chifukwa chakuti kuŵerenga kutitiwovya ukongwa pa kusopa kwidu. Tikondwa ukongwa kuti ŵana ŵidu anandi aŵerenga umampha. Apapi awongeka chifukwa achita phamphu pakovya ŵana ŵawu kuti aŵerengengi umampha.
5 Nkhani Na. 2: Nkhani yeniyi yikambikengi ndi mzichi kwa maminiti 5. Iyu watenere kugwiriskiya nchitu mutu wa nkhani yo wapaskika. Asani yatuliya m’kabuku ka mutu wakuti, Kumbi M’Mazu Ngaku Chiuta mwe Nkhani Nizi? watenere kuyikamba nge kuti we mu uteŵeti kweniso mwakukoliyana ndi vo vichitika m’chigaŵa cha mpingu wo. Wangagwiriskiya so nchitu malemba nganyaki ngo ngakoliyana ndi mutu wa nkhani. Wakuwonere sukulu wasankhengi munthu wakuti wamuwovyi.
6 Nkhani Na. 3: Nkhani iyi yiŵengi ya maminiti 5 ndipu yikambikengi ndi mubali pamwenga muchizi. Asani mzichi ndiyu wakambengi, watenere kuyikamba nge Nkhani Na. 2, kweni asani ndi mubali, wayikambi nge nkhani yakukambiya mpingu. Iyu watenere kukonkhoska mutu wa nkhani, kusankha malemba ngakukoliyana ndi nkhani ndipuso watenere kulongo vo abali ndi azichi angasambira mu nkhani yaki.
7 Fundu Yifya pa Nkhani Na. 3 Asani Yikambikengi ndi Abali: Asani nkhani iyi yatuliya m’kabuku kamutu wakuti, Kumbi M’Mazu Ngaku Chiuta mwe Nkhani Nizi? yikambiki nge chakuyeruzgiyapu cha kusopa kwa pabanja pamwenga upharazgi. Wakuwonere sukulu ndiyu wasankhengi munthu wakovya kweniso wakambengi mo yitenere kukambikiya. Munthu yo wasankhika kuti wawovyi watenere kuja wa m’banja laku yo wakambengi nkhani pamwenga mubali munyaki mu mpingu. Yo wakambengi nkhani yeniyi, wangagwiriskiya nchitu malemba nganyaki ngo ngalongo fundu za m’Bayibolo zo zikoliyana ndi mutu wa nkhani. Nyengu zinyaki, mura wangapaskika nkhani yeniyi. Asani ndi mura, wangasankha yija wakumovya ndipuso wangaziŵa mo nkhani yo yitenere kukambikiya. Mwambula kukayika, mpingu wazamuchiskika ukongwa kuwona ŵara achilongo mo asambiziya mwalusu munthu wa m’banja lawu pamwenga mubali munyaki.
Mulutengi panthazi asani muvwiya ulongozgi ndi kuwugwiriskiya nchitu
8 Kupereka Ulongozgi: Pakumaliya pa nkhani yeyosi, wakuwonere sukulu wagwiriskiyengi nchitu maminiti ngaŵi kuwonga ndi kupereka ulongozgi wakuchiska wakutuliya m’buku la Pindulani ndi Sukulu ya Utumiki wa Mulungu. Asani wakuwonere sukulu wadana wakukamba nkhani, wangakambanga cha ulongozgi wo wangupangana nayu. Wakuwonere sukulu watenere kuwonga ndi mtima wosi asani wakusambira wamala kukamba nkhani, watenere kuzumbuwa ulongozgi wo wangupangana nayu ndipu wakambi chifukwa cho wakambiya kuti wakusambira wachita umampha pamwenga wakonkhoski chifukwa cho kungaŵiya umampha kuti walutirizgi kugwiriyapu nchitu pa ulongozgi wo wangupangana nayu.
9 Fomu ya ulongozgi yisanirika papeji 79 mpaka 81, m’buku la Sukulu ya Utumiki. Asani wakusambira wakamba nkhani yaki, wakuwonere sukulu walembengi ulongozgi m’buku la wakusambira ndipu wamufumbengi pakuyija asani wanguyesa kugwiriskiya nchitu vakuchita va pa ulongozgi wo wangupaskika. Pavuli pa maunganu pamwenga nyengu yinyaki, wakuwonere sukulu wangawonga wakusambira ndipuso kumukambiya masachizgu nganyaki ngakovya. Asani wakusambira weyosi pakuyija watovyeka, vingachitiska kuti waluti panthazi.—1 Tim. 4:15.
10 Asani yo wakamba nkhani wajumpha nyengu, wakuwonere sukulu pamwenga wakovya watenere kumuziŵiska mwakuphwere kuti nyengu yaki yamala pakumba belu pamwenga kugong’oska. Asani wavwa vinthu venivi, wakusambira watenere kumaliza ŵaka chiganizu cho wakambanga ndi kutuwapu papulatifomu.—Wonani m’buku la Sukulu ya Utumiki papeji 282, ndimi 4.
11 Ŵanthu wosi wo afiska fundu zo zikhumbika, achiskika kuti alembesi mu Sukulu ya Uteŵeti Waku Chiuta. (Wonani m’buku la Sukulu ya Utumiki papeji 282, ndimi 6.) Masambiru ngo ŵanthu aku Yehova alonde mu sukulu yeniyi ngatiŵawovya kuti apharazgengi ndipuso kusambiza uthenga wamampha wa Ufumu ndi mtima wosi, mwaulemu kweniso mwachanju. Mwambula kukayika, Yehova wakondwa ukongwa asani ŵanthu wosi wo ayanduwa ndi masambiru ngenanga, atimuthamika!—Sumu 148:12, 13; Yes. 50:4.
Sumu 84 ndi Rombu
jl sambiru 17 mpaka 19 (Mamin. 30)
Kuŵerenga Bayibolo: Yoswa 12-15 (Mamin. 10)
Kuweriyamu mu vo Tikusambira mu Sukulu ya Uteŵeti Waku Chiuta (Mamin. 20)
Mutu wa Mwezi Wunu: Tuzgani ‘vinthu vamampha’ mu chuma chamampha cho tikupaskika.—Mat. 12:35a.
Sumu 89
Mamin. 20: Lutirizgani Kuŵasambiza ‘Vinthu Vamampha’ wo Musambira Nawu Bayibolo Kweniso Ŵana Ŵinu. (Mat. 12:35a) Nkhani yakukambiskana. Gwiriskiyani nchitu malemba yanga kuti mulongo vo tikhumbika kuziŵa asani tisambira Bayibolo ndi ŵanthu kweniso ŵana ŵidu: 1 Ŵakorinte 13:11; 1 Petro 2:2, 3. Konkhoskani vo ‘kulaŵa mkaka wa mazu’ kung’anamuwa ndipuso mo tingawovye ŵanthu wo tisambira nawu Bayibolo kweniso ŵana ŵidu kuchita venivi. Konkhoskani fundu yo ye pa Marko 4:28. (Wonani Chigongwi cha Alinda cha December 15, 2014, peji 12, ndimi 6-8.) Fumbani mupharazgi yo wakwamba kali kupharazga kuti wakonkhoski mo wanguwovye munthu yo wasambiranga nayu Bayibolo pamwenga mpapi yo wanguwovya mwana waki kuti waluti panthazi.—Ŵaef. 4:13-15; wonani fundu zinyaki m’Bokosi la Mafumbu mu Uteŵeti Widu wa Ufumu wa May 2014.
Mamin. 10: “Mupaskengeku Akhristu Anyinu ‘Vinthu Vamampha’ (Mat. 12:35a).” Nkhani yakukambiskana. Kumbi abali ndi azichi anyaki ayanduwa wuli chifukwa chakupaska? Pemphani akuvwisiya kuti akonkhoski mo tingawovye Akhristu anyidu, ukongwa wo ŵe mu uteŵeti wa nyengu zosi. Kambani vo mpingu ungachita kuti unozgi chakurya cha mulendu yo wazamukamba nkhani.
Sumu 124 ndi Rombu
Mwambula kukayika tosi tikhumba kupaska Akhristu anyidu ‘vinthu vamampha’ mwakuja ndi jalidu ‘lakutakatakiya wezi ku alendu’ pamwenga kuti kuja ndi jalidu lakupaska. (Ŵar. 12:13) Ŵara ndiwu anozga kuti alendu wo azamukamba nkhani kutuliya ku mipingu yinyaki apaskiki ndalama zakwende kweniso kuŵanozge chakurya. Nyengu zinyaki tingatondeka kudaniya Akhristu anyidu kunyumba kwidu chifukwa chakuti tilivi chakurya chakukwana pamwenga chifukwa chakuŵanaŵana kuti tingafiska cha. Kuŵanaŵaniya ulongozgi wo Yesu wangukambiya Marta kungatiwovya kuleka kuja ndi maŵanaŵanu ngaviyo. (Luka 10:39-42) Iyu wangukamba kuti “chigaŵa chamampha” nkhuchezga ndi kuchiska Akhristu anyidu kuluska kuŵapaska chakurya chinandi pamwenga kuŵadaniya mu nyumba yakutowa. Mwakugwiriskiya nchitu ulongozgi wenuwu, tosi tingagaŵiya Akhristu anyidu ‘vinthu vamampha’ mwakukoliyana ndi Mazu ngaku Chiuta.—3 Yoh. 5-8.
Mafumbu yanga mwazamukambiskana pa Sukulu ya Uteŵeti Waku Chiuta, sabata yakwambiya December 29, 2014.
Kumbi tikhumbika kuliwona wuli dangu lo le pa Marangu 14:1 lo likaniza kujitema asani tiliya maliru? [Nov. 3, w04-CN 9/15 peji 27 ndimi 4]
. Nchifukwa wuli mafumu nga Yisraele ngakhumbikanga kukopa Chilangulu chaku Chiuta ndi ‘kuchiŵerenga zuŵa lelosi pa umoyu wawu’? (Mar. 17:18-20) [Nov. 3, w02-CN 6/15 peji 12 ndimi 4]
Nchifukwa wuli dangu likamba kuti “mungalimanga ndi ng’ombi ndi mbunda pamoza cha,” nanga dangu lakuti mungamangirizgananga ndi ambula chivwanu cha litiŵakwaska wuli Akhristu? (Mar. 22:10) [Nov. 10, w03-CN 10/15 peji 32]
Nchifukwa wuli ŵanthu akanizgikanga kulonda anyawu “mphe pamwenga chakupele kuchita chikoli”? (Mar. 24:6) [Nov. 17, w04-CN 9/15 peji 26 ndimi 3]
Nchifukwa wuli Ayisraele akhumbikanga kuvwiya, nanga nchifukwa wuli nasi tikhumbika kuteŵete Yehova? (Mar. 28:47) [Nov. 24, w10-CN 9/15 peji 8 ndimi 4]
Kumbi pa lemba la Marangu 30:19, 20 pe vinthu vitatu nivi vo tikhumbika kuchita pa umoyu widu? [Nov. 24, w10-CN 2/15 peji 28 ndimi 17]
Kumbi titenere kukweza mazu asani tiŵerenga Bayibolo? Konkhoskani. (Yos. 1:8) [Dec. 8, w13 4/1 peji 8 ndimi 4]
Kumbi karonga wa gulu la nkhondu laku Yehova yo wakambika pa Yoswa 5:14, 15 ndiyani, nanga nkhani yeniyi yingatiwovya wuli? [Dec. 8, w04-CN 12/1 peji 9 ndimi 2]
Nchinthu wuli chinguchitiska Akani kuti wabudi, nanga tingasambiranji pa chakuwoniyapu chaki chiheni? (Yos. 7:20, 21) [Dec. 15, w10-CN 4/15 peji 20 ndimi 2, 5]
Kumbi chakuwoniyapu chaku Kalebe chingatiwovya wuli mazuŵa nganu? (Yos. 14:10-13) [Dec. 29, w04-CN 12/1 peji 12 ndimi 3]
1 Pa unganu wa pachaka wa pambula kuswera yapa wa Watch Tower Bible and Tract Society of Pennsylvania, wo unguchitika pa October 4, 2014, angupharazga kuti anozgengi so buku lidu la sumu. Iyi yenga nkhani yakukondweska ukongwa! Ŵanthu wosi wo ŵengapu, anguŵakumbuska kuti sumu zidu za Ufumu zakukhumbika ukongwa pa kusopa kwidu.—Sumu 96:2.
2 Mungazizwa kuti, ‘Nchifukwa wuli nkhwakukhumbika kunozga so buku la sumu?’ Pe vifukwa vinandi. Chakwamba, nchifukwa chakuti fundu za m’Malemba zisintha mo tazivwiyanga kali ndipu venivi vingachitiska kuti mazu nga sumu zidu ngasinthi. (Nthanthi 4:18) Chifukwa chinyaki nchakuti: Fundu zinandi kweniso mazu ngo ngagwiriskikiya nchitu m’buku la sumu lo tigwiriskiya nchitu sonu, ngangutuliya m’Bayibolo lakali la Chingelezi la New World Translation. Mwaviyo, mazu nga sumu zo ze m’buku lo tigwiriskiya nchitu sonu, ngatenere kusinthika kuti ngakoliyani ndi mazu ngo nge m’Bayibolo lasonu. Chifukwa chakuti paŵengi nchitu yikulu yakunozga so sumu zo te nazu, akuŵanaŵana kuti asazgiyeku sumu zinyaki zimanavi.
3 Kumbi titenere kulindizga mpaka po asindikiziya buku lifya kuti tiyambi kugwiriskiya nchitu sumu zenizi? Awa. Te akukondwa kukuziŵiskani kuti myezi yo yituza, pa Webusayiti yidu ya jw.org paŵengi sumu zifya. Asani sumu yifya yatuwa, ayiŵikengi pa ndondomeku kuti yizimbiki pakumaliya pa Unganu wa Uteŵeti ndipu alembengepu kuti, “sumu yifya.”
4 Mo Tingasambiriya Sumu Zifya: Kungaŵa kwakusuzga kusambira sumu yifya. Kweni nge mo wakulemba sumu wangukambiya, tikhumba kuti timbengi pa maunganu nga mpingu, ‘tireki kuja cheti.’ (Sumu 30:12) Kuti musambiri kumba sumu yifya, londoni nthowa zambula kusuzga zo ze mumphata umu.
Vwisiyani mwakuwerezgawerezga sumu zambula mazu zo ziŵikikengi pa Webusayiti yidu. Asani mulutirizga kuvwisiya mo ambiya, musuzgikengi cha kuzikumbuka.
Ŵerengani ndi kusunga pa mtima mazu ngaki.
Mbani mazu ngaki mwakulondo sumu yambula mazu. Chitani venivi mpaka muyiziŵi.
Mbani mwakuwerezgawerezga sumu zasonu pa nyengu ya Kusopa kwa pa Banja mpaka po banja linu laziziŵa.
5 Mu myezi yo yituza, asani sumu yasonu yimbikengi pakumaliya pa Unganu wa Uteŵeti, abali ndi azichi avwisiyengi dankha kamoza sumu yambula mazu ŵechendayambi kumba. Pavuli paki, ambengi mwakulondo sumu zambula mazu, nge mo tichitiya ndi sumu zinyaki.
6 Kuŵanaŵaniya nkhani yeniyi kutiwovyengi kuziŵa kuti kumba sumu pa maunganu ngidu, kutitikondweska chifukwa timbiya pamoza pakutumbika Yehova. Mwaviyo, asani akamba kuti timbi sumu pa maunganu ngidu ngachikhristu, tikhumbika cha kutuwapu po taja pambula chifukwa chakuvwika.
7 Pe nthowa yinyaki yo tingalongole kuti titumbika sumu zidu zakupaturika. Pa maunganu nga dera ndi nga chigaŵa, sumu zambula mazu zimbika chigaŵa chechosi cha unganu chechendayambi. Abali ndi azichi akujipereka atuliya mu vyaru vakupambanapambana, kuluta ku Patterson, New York, kaŵi pa chaka. Yiwu agwiriskiya nchitu ndalama zawu kulipiriya ulendu wenuwu, kuti akanozgi sumu zamampha zenizi kuti tizigwiriskiyengi nchitu pa kusopa kwidu. Mwaviyo, asani cheyamani watitipempha kuti tije pasi ndi kuvwisiya sumu zo abali ndi azichi ŵenaŵa akutinozge, titenere kuvwiya. Kuchita viyo, kutitiwovya kuti tinozgekereski mtima widu kuti tivwisiyi nkhani zo zikambikengi.—Ezra 7:10.
8 Pakumaliya pa unganu widu msanawale, timbengi sumu yasonu yimoza ya mutu wakuti, “Ufumu wo Uwusa Kuchanya Uzi.” Sumu iyi, yo yingumbika pa unganu wa pachaka wo unguchitika pambula kuswera yapa, yingunozgeke kuti yimbiki panyengu yo tikumbuka kuti vakwana vyaka 100 kutuliya po Ufumu ungujalikiskikiya.
9 Kukamba uneneska, sumu zifya ndi ‘vinthu vamampha’ nadi vakutuliya kwaku Yehova. (Mat. 12:35a) Tiyeni tiyesesi kusambira sumu zifya zenizi kweniso tizimbengi ndi mtima wosi, vo vitichitiskengi kuthamika kweniso kupereka ulemu wakwenere kwaku Chiuta widu!—Sumu 147:1.
Sumu 116 ndi Rombu
jl sambiru 20 mpaka 22 (Mamin. 30)
Kuŵerenga Bayibolo: Yoswa 16-20 (Mamin. 8)
Na. 1: Yoswa 17:11-18 (Mamin. 3 pamwenga kusikiya pasi)
Na. 2: Kumbi Chiuta Ndiyani?—igw peji 2 ndimi 1 mpaka 3 (Mamin. 5)
Na. 3: Kumbi Nchinthu Wuli Cho Titenere Cha Kuchita Asani Tafiska Kuchita Vinthu Vinyaki Pakuteŵete Chiuta?—bt-CN peji 29 ndimi 5 mpaka peji 31 ndimi 8 (Mamin. 5)
Mutu wa Mwezi Wunu: Tuzgani ‘vinthu vamampha’ mu chuma chamampha cho tikupaskika.—Mat. 12:35a.
Sumu 28
Mamin. 30: “Sumu Zifya zo Timbengi Pakusopa!” Nkhani yakukambiskana. Muchikambiskana ndimi 6, mpingu uvwisiyi sumu yifya yambula mazu ya mutu wakuti, “Ufumu wo Uwusa Kuchanya Uzi.” Pavuli paki, pemphani akuvwisiya kuti ami ndi kumba sumu yeniyi. Mungachita umampha kumba kaŵi sumu yifya yeniyi kuti mpingu uyiziŵi. Asani mpingu winu wechendalonde sumu yasonu pamwenga asani mungafiska cha kukopa pa jw.org, mumbi sumu 99 m’buku lakali pakumalizga Unganu wa Uteŵeti.
Sumu yifya ya mutu wakuti, “Ufumu wo Uwusa Kuchanya Uzi” ndi Rombu
▪ Mabuku ngakugaŵiya mu December: Kumbi Bayibolo Lisambizanji Weniukongwa? pamwenga timapepala takuti: Kumbi Masuzgu Ngamalengi? ndipuso Kumbi Mungayanja Kuziŵa Uneneska? January ndi February 2015: Uthenga Wamampha Wakutuliya Kwaku Chiuta pamwenga kabuku kamoza pa timabuku iti tamapeji 32: Kumbi Chiuta Watitiŵanaŵaniya Nadi? Mizimu ya Ŵanthu Akufwa—Kumbi Yingakuwovyani Pamwenga Kukupwetekani? Kumbi Yiliku Nadi? Kumbi Bayibolo le Ndi Uthenga Wuli? Asani Munthu yo Mutanja Watayika. March: Magazini nga Chigongwi cha Alinda ndi Galamukani!
▪ Chikumbusku cha chaka cha 2016 chazamuchitika pa Chitatu, March 23, 2016.
▪ Kwambiya pa January 1, 2015, ndondomeku yakuti mipingu iyambiskengi masambiru nga Bayibolo pa Chisulu chakwamba cha mwezi, yamala. M’malu mwaki, apharazgi angagaŵiya magazini nge mo achitiya pa Chisulu chechosi. Tingayambisa masambiru nga Bayibolo nyengu yeyosi mkati mwa mwezi mwakugwiriskiya nchitu magazini pamwenga mabuku nganyaki ngo tisambira.
“Tikambiskana ndi ŵanthu kwa kanyengu kamanavi vakukwaskana ndi Chiuta. Tiziŵa kuti ŵanthu ŵe ndi maŵanaŵanu ngakupambanapambana pa nkhani yaku Chiuta. Kumbi muŵanaŵana kuti ŵanthu anandi atimuwona kuti Chiuta ndi nthazi ŵaka pamwenga atimuwona nge bwezi lo litiŵayanja? [Lindizgani kwamuka.] Babiyolo lititikambiya vo isi tingachita kuti tije nayu pa ubwezi. [Ŵerengani Yakobe 4:8] Magazini iyi yikonkhoska vinthu vitatu vo tingachita kuti tije pa ubwezi wakukho ndi Chiuta.”
“Ŵanthu anandi agomezga kuti vinthu vamoyu vikuchitika kusambuka kweni anyaki aziŵa cha kuti umoyu ukwamba wuli. Kumbi imwi muwona kuti umoyu ukwamba wuli? [Lindizgani kwamuka.] Vo asayansi asaniya kwa vyaka vinandi vilongo kuti walipu yo wakulenga vinthu vamoyu. Fundu iyi yikoliyana ndi vo Bayibolo likamba. [Ŵerengani Sumu 36:9.] Magazini iyi yikonkhoska vifukwa vo ŵanthu anandi azomerezge kuti vinthu vamoyu vikuchita kusambuka cha chifukwa umoyu ukupangika mwakuziziswa ukongwa.”
1 2 3 4 5 6 7 8
^ (Yos. 1:1-5:15) Pavuli pa nyifwa yaku Mosese mteŵeti wa Ambuya, Ambuya angunena ndi Yoswa mwana waku Nuni, mteŵeti waku Mosese, 2 “Mosese mteŵeti wangu wafwa; viyo sono usoke, wambuke, Yordane uyu, iwe ndi ŵanthu wose yaŵa, murutenge ku charu cho ndituŵapaska ŵaYisraele. 3 Malo ghose gho phazi lako lamukandapo ndapaska kwaku imwe, nge ndimo ndingupangirana ndi Mosese. 4 Kwamba ku bozwa ndi Lebanoni uyu kwachifika ku msinji ukuru, msinji wa Efrate, charu chose chaŵaHiti kufika ku Nyanja Yikuru kumasereru gha dazi yikaŵanga mphaka yinu. 5 Paulengevi munthu mweniyo wakaziŵanga kuma paurongo pako mu umoyo wako wose; nge ndimo ndinguŵiya pamoza ndi Mosese, ndimu ndikaŵiyanga ndi iwe, kuti ndikakujowonga cha. 6 Uŵi wanthazi, khwima mtima; chifukwa iwe ukahariskanga khamu ili charu cho ndingurapiya auskeu kuŵapaska. 7 Ukhome ŵaka ndipo uchinthi ukongwa; kuŵa wakuphwere kuchita kwakuyana ndi langulu lose lo mteŵeti wangu Mosese wangukulanguliya, ungalisiyanga kurata ku janja la marghe pamwenga la maze mwakuti uŵi ndi kusakata kwamampha ko kose ukayanga. 8 Buku ili la marangu lireke kutuwa mu mlomo wako, kweni ughanaghanenge nagho msana ndi usiku, alinga kuti uŵenge wakughaphwere kuchita chose chakulembeka mwaku lo, mwaku ichi ukasakatanga ndipo kukaŵanga ndi usakati wamampha. 9 Asi ndakulanguliya? Uŵi wanthazi, khwima; ungopanga cha, nanga nkhufipa mtima; pakuti Ambuya Chiuta wako we pamoza nawe ko ukayanga.” 10 Sono Yoswa wangulanguliya ŵaraŵara ŵa ŵanthu, 11 “Porotani mu ugoŵi, ŵaneneyeni ŵanthu wo, kuti ‘Jirongosoliyeni kamba, chifukwa mukati mu mazuŵa ghatatu mukambukanga Yordane uyu, kwachisere, kwachironda charu cho Ambuya Chiuta winu wamupaskani kuchironda’ ”. 12 Ndipo ku ŵina Rubene ŵina Gadi, ndi fuku la ŵina Manase, Yoswa wanguti, 13 “Kumbukani mazu gho Mosese mteŵeti wa Ambuya wangumulanguliyani imwe, kuti, ‘Ambuya Chiuta winu watumupaskani malo gha chipumulu, wakamupaskaninga charu ichi.’ 14 Ŵawoli ŵinu, ŵana ŵinu ŵamanaŵamana, ndi ng’ombe zinu vikajanga mu charu cho Mosese wakukupaskani ku Yordane, kweni ŵanthu wose wo ndi zingwazi mukati mwinu ŵambukenge ŵakuskomaskoma paurongo pa ŵabali ŵinu kwachiŵawovya, 15 mpaka po Ambuya apaska chipumulu ku ŵabali ŵinu ndipo so ndi kwaku imwe, ndipo nawo so ŵaŵa nacho charu cho Ambuya Chiuta winu waŵapaska; pavuli paku cho mukawerenga ku charu cho nchinu, ndipo mwa muja mwaku cho, charu cho Mosese Mteŵeti wa Ambuya wakukupaskani kusirgha ku Yordane kumatuli gha dazi.” 16 Ndipo ŵangwamuka Yoswa, ŵanguti, “Tikachitanga chose cho watilanguliya, ndipo tikakarutanga kose ko ukatitumanga. 17 Nge ndimo tinguvwiya Mosese mu vinthu vyose, ndimu tikaviwiyanga ndi iwe; kweni Ambuya Chiuta wako pe mphanyi waŵa nawe, mo wanguŵiya ndi Mosese! 18 Yo yose wakagarukiyanga dangu lako ndi kureka kuvwiya mazu ghako, mwaku chose cho wamulanguliya, wabayike. Uŵi ŵaka wanthazi ndi wakukhwima.”
2 Ndipo Yoswa mwana waku Nuni wangutuma ŵanthu ŵaŵi mwakubiska kutuwa ku Shitimu kuskola charu, wanguti, “Rutani, kaskoleni charu, ukonga viŵi Yeriko.” Ŵanguruta ŵangufika ku nyumba ya munthukazi mureŵi yo wadanikanga Rahabe, ndipo ŵangugona kwenikuwa. 2 Ndipo kunguneneka ku karonga waku Yeriko, “Awona, ŵanyake ŵa ŵaYisraele ŵaza kunu usika uno kuzachisola charu.” 3 Sono karonga waku Yeriko wangutuma kwaku Rahabe, wakuti, “Tuzga ŵanthu wo ŵaza kwako, wo ŵemu nyumba yako; pakuti ŵaziya kuskola charu chose.” 4 Kweni munthukazi yo wanguto ŵanthu ŵa ŵaŵi wanguŵabisa; ndipo wanguti, “Mbuneneska, ŵanthu ŵanguza kwangu, kweni ko ŵangutuliya ndengavi kuziŵa; 5 ndipo po likomo lenga pafupi kujarika, kuchifipa, ŵangutuwa; ndipo ko ŵanthu wo ŵakulazga kuti ndiziŵa cha, muŵarondo ruŵi, makaŵasaniyanga.” 6 Kweni iyo wanguŵatore pa bagha pachanya, wanguŵabisa mu mapesi gha magumbwa gho ghanguyalikika umampha pa bagha. 7 Viyo ŵanthu ŵanguŵarondo mu thowa yaku Yordane kufika ku madowoko; po ŵangutaka ruti ŵakuŵarondo, likomo lingujarika. 8 Ŵenga ŵandagone tulo, wangukwere kwaku iwo munthukazi yo, 9 wangunena nawo, “Ndiziŵa kuti Ambuya ŵakupaskani charu ichi, ndikuti chofyo chinu chasikiya paku ifwe, wose ŵakuja mu charu ichi ŵasongonoka paurongo pinu. 10 Chifukwa tikuvwa mo Ambuya angukamuskiya maji gha Nyanja Yiyera paurongo pinu muchituwa mu Egipiti, ndipo ndi vyo munguchita ku ŵakaronga ŵaŵi ŵa Amori wo ŵenga kusirgha ku Yordane, kwaku Sihoni ndi Ogi, wo mukuŵaparghang’a tetete. 11 Ndipo tinguti tavwa ghenigho, mitima yidu yingusongonoka, ndipo pengavi munthu nanga njumoza yo wangujako wakukhwima, chifukwa chine; pakuti Ambuya Chiuta winu ndiyo Chiuta wa kuchanya ndi charu chapasi. 12 Iku sono, mundirapiye ku Ambuya kuti nge ndimo ndamuchitiyani wezi, namwe so muchitiye wezi nyumba ya ada, mundipaske chisimikizgu cha uneneska, 13 muŵasunge ŵamoyo ada ndi ama, ŵabali ndi ŵazichi ŵangu, ndipo ndiŵawo wose, ndipo pozomoskani maumoyo ghidu ku nyifwa.” 14 Ndipo ŵanthurumi wo ŵangunena nayo, “Umoyo widu utaska umoyo winu! Asani urekenge kusumuwa vyo tachita, po ndipo nafwe Ambuya ŵatakuti ŵatipaska charu ichi, tikakuchitiyanga wezi ndi ukongorekwa.” 15 Ndipo wanguŵasiskiya pasi kuporota pa dangazi ndi chingwe, pakuti nyumba yake yinguzengeka mu linga la msumba, viyo kuti wajanga mu linga. 16 Sono wangunena nawo, “Kaninga mu mapiri vinu ŵakamurondoni ŵangakumana namwe; mukabisami kwenikuwa kwa mazuŵa ghatatu mpaka po ŵakumurondoni ŵawe; sono pavuli ndipo murutenge.” 17 Ŵanthurumi ŵa, ŵangunena nayo, “Tikaŵanga ŵambura kafukwa pachifukwa cha rapu lo watirapiska. 18 Awona tichazamusere mu charu wazamumanga kachingwe kayera yaka pa dangazi lo watisiskiyapo; sono ausu, anyoko, ŵabali ŵako pamoza ndi wose ŵamu nyumba ya ausu, uŵatoriyenge mu nyumba yako. 19 Asani yumoza wakatuwanga mu nyumba yako kuruta ku bwalo, ndopa zake zikaŵanga pa mutu wake, ifwe tikaŵanga ŵambura mlando; kweni asani janja lamuŵikika paku yose yo wendi iwe mu nyumba mo, ndopa zake zikaŵanga pa mutu widu. 20 Viyo asani ukasumuwanga vyo tachita, po ifwe tikaŵanga ŵambura mlando pa rapu lenilo watirapiska ifwe.” 21 Rahebe wanguti, “Kwakuyana nge ndimo mwakambiya kuŵi viyo.” Sono wanguŵalayira, ŵanguruta, ndipo wangumanga chingwe chiyera pa dangazi. 22 Ŵanguruta, ŵangurata, ku mapiri, ŵanguja kuwa kwa mazuŵa ghatatu mpaka po ŵakuŵarondo ŵanguweko; pakuti ŵakuŵarondo wo ŵanguŵapenjapenja mu nthowa yose, ŵengavi kuŵasaniya. 23 Viyo ŵanthurumi ŵaŵi wo ŵangupaukako ku mapri, ŵanguyambuka, ŵanguza kwaku Yoswa mwana waku Nuni; ndipo ŵangumukonkhoske vyose vyo ŵanguwona. 24 Ŵangunena ndi Yoswa, “Kwakuneneska Ambuya apaska charu chose chiya mu manja ghidu; chakuruskako nchakuti wose ŵakuja mu charu cho mitima yawo njakulakatuka chfukwa chidu.”
3 Ndi mlenjilenji Yoswa wangusoka ku Shitimu, pamoza ndi ŵaYisraele wose ŵangufika ku Yordane, ndipo ŵangugona penipa, ŵenga ŵandambuke. 2 Pavuli pa mazuŵa ghatatu ŵaraŵara ŵangukamo mu ugoŵi, 3 ndipo ŵanguŵanene ŵanthu kuti, “Asani miwona bokosi la phanganu la Ambuya winu linyamulika ndi ŵazukuru ŵaLevi penipo ndipo mukasokanga mu malo ghinu kulirondo, 4 mwakuti muziŵi nthowa yo mwendengemo, pakuti mu charu ichi mulivi kwendamo kali kweni pakaŵanga mukhanju pakati paku imwe ndi yilo, utali wa mukhanju wo ukaŵanga akhumba mikono vikwi viŵi (2,000) munganderenga kufupi kwaku lo cha.” 5 Yoswa wangunene ŵanthu kuti, “Mujipatuwe mwaŵeni; chifukwa mawa Ambuya akachitanga vyakuziziswa mukati mwinu.” 6 Yoswa wanguti ku ŵazukuru, “Nyamuwami bokosi la phanganu ndipo jumphani paurongo pa ŵanthu.” Ŵangunyamuwa bokosi la phanganu lo. 7 Ndipo Ambuya angunena ndi Yoswa, “Zuŵa lino ndambenge kukukuzga mu maso gha ŵaYisraele wose, mwakuti ŵapanikizge kuti mo ndinguŵiya ndi Mosese ndimo ndikaŵiyanga ndi iwe. 8 Ndipo ukaŵalanguliyanga ŵakunyamuwa bokosi la phanganu, ‘Muchifika mu mphepete mwa msinji wa Yordane, mukamanga chiliri mu maji gha Yordane.’ ” 9 Ndipo Yoswa wangunena ndi ŵaYisraele, “Zani kunu muvwi mazu gha Ambuya Chiuta winu.” 10 Yoswa wanguti, “Paku ichi mukaziŵanga kuti Chiuta wamoyo we mukati mwinu ndikuti kwambura kutondeka wakadikiskanga paurongo pinu ŵaKanani, ŵaHiti, ŵaHivi, ŵaPerezi, ŵaGirgashi, Amori, ndi ŵaYebusi. 11 Ehe, bokosi la phanganu la Ambuya ŵa charu chose chapasi likadanjiyagna paurongo pinu kuya ku Yordane. 12 Viyo sono tonimo ŵathurume chumi ndi ŵaŵi mu mafuku gha ŵaYisraele, mu fuku limoza munthu yumoza. 13 Ndipo kuŵenge kuti po marundi gha ŵazukuru ŵakunyamuwa bokosi la Ambuya (Ambuya ŵa charu chose chapasi), ghakapumuwanga mu maji ghamu Yordane, maji gho ghakarekenga kwenda, ndipo maji ghakusika kutuwa kenena ghakamana ndundu pamoza.” 14 Viyo po ŵanthu ŵasoka mu mahema ghawo kwachambuka Yordane pamoza ndi ŵazukuru ŵakupinga bokosi la phanganu paurongo pawo, 15 (Yordane yo wasapatiya mu malikumba ghake ghose pa nyengo yose ya chivuna) po ŵakupinga bokosi ŵanguti ŵafika ku Yordane ndi kubizga marundi ghawo mu maji, 16 maji ghakusika kutuwa kunena ghanguma, ndipo ghanguŵa ndundu kutali, ku Adama, musumba wa pafupi ndi Zaretama, ndipo maji ghakulazga ku nyanja ya mu Araba, Nyanja ya Mche, ghose ghangudumulika, ŵanthu ŵangwambuka pa kulereskana ndi Yeriko. 17 Ndipo penipo ŵaYisraele wose wambukanga pa mtunda uyumu, ŵazukuru wo ŵangupinga bokosi la phangano la Ambuya ŵanguma pa mtunda uyumu mukati mu Yordane mpaka mtundu wose ungumara kwambukiya ku sirgha kwa Yordane.
4 Linguti lambuka khamu lo lose, Ambuya angunena ndi Yoswa, 2 “Utomo ŵanthu chumi ndi ŵaŵi mu khamu lo pa fuku ndi fuku munthu yumoza, 3 uŵanene kuti, ‘Toni mya chumi ndi yiŵi pano pakati pa Yordane, pa malo ipo po marundi gha ŵazukuru ghanguma, muruti nayo mukayilalike pasi penipo mwamugona usiku uno.’ ” 4 Viyo Yoswa wangudana ŵanthu chumi ndi ŵaŵi mu ŵaYisraele, wo wangutondo, munthu yumoza pa fuku limoza; 5 wangunena nawo, “Jumphani paurongo pa bokosi la Ambuya Chiuta winu mukati mu Yordane, ndipo jitoliyeni yumoza ndi yumoza waku imwe mwa umoza pa phewa lake, kwakuyana ndi unandi wa mafuku gha ŵaYisraele, 6 Mwakuti ichi chikuŵiyeni chikumbusku, penipo ŵana ŵinu ŵazamufumba mukucha, ‘Kumbi mya yo ying’anamuwanji kwaku imwe?’ 7 Sono mukaŵaneniyanga kuti maji gha Yordane ghangudumulika paurongo pa bokosi la phanganu la Ambuya; po lambukanga pa Yordane, maji ghangugaŵikana. Rekani mya iyi yikaŵanga chikumbusku cha muyaya ku ŵaYisraele.” 8 Nge ndimo Yoswa wanguŵalanguliya ndimu ŵanthu ŵanguchitiya, ŵanguto mya chumi ndi yiŵi mukati mu Yordane, kwakuyana ndi unandi wa mafuku gha ŵaYisraele, mo Ambuya angunene Yoswa; ŵangupinga ndi kuruta nayo pa malo po ŵangugona, ŵanguyilalika pasi. 9 Ndipo Yoswa wangumika mya chumi ndi yiŵi mukati mu Yordane penipo marundi gha ŵazukuru ŵakunyamuwa bokosi la phanganu ghanguma; yepenipo mpaka ku zuŵa lino. 10 Pakuti ŵazukuru wo ŵangunyamuwa bokosi ŵanguma mukati mu Yordane, mpaka penipo vyose vyo Ambuya angulanguliya Yoswa kunene ŵanthu vingufiskika, kwakuyana ndimo Mosese wangulanguliya Yoswa. Ŵanthu ŵangwambuka kwakuthaŵiriya; 11 wose ŵanguti ŵamara kwambuka, bokosi la Ambuya ndi ŵazukuru ŵakulipinga ŵangudanjiyapo. 12 Ŵana ŵanthurumi ŵaku Rubene, ndi ŵana ŵanthurumi ŵaku Gadi, ndi ŵanyake ŵa fuku laku Manase ŵangwambuka ŵakuskoma vidya paurongo pa ŵanthu, nge ndimo Mosese wanguŵanene; 13 akhumba vikwi machumi ghanayi (40,000) ŵakulongosoreke nkhondo ŵangwambuka paurongo pa Ambuya ku kurwana, ku madambo ghaku Yeriko. 14 Pa zuŵa liya Ambuya angukuzga Yoswa mu maso gha ŵaYisraele wose; ndipo ŵanthu ŵanguma ndi kumopa iyo, uli ndimo ŵangope Mosese, mu mazuŵa gha umoyo wake wose. 15 Ndipo Ambuya angunena ndi Yoswa, 16 “Ŵanene ŵazukuru ŵakunyamuwa bokosi la chisimisimi kuti ŵazuwuke mu Yordane.” 17 Viyo Yoswa wanguŵanene ŵazukuru, “Zuwukani mu Yordane.” 18 Ŵazukuru ŵakunyamuwa bokosi la phanganu la Ambuya ŵanguti ŵatuwa mukati mu Yordane ghanguti ghakanda pa mtunda uyumu marundi ghawo, maji gha Yordane ghanguwere mu malo ghake ndi ghangusapatiya ku sirgha ndi sirgha nge mphakudanga. 19 Ŵanthu ŵanguzuwuka mu Yordane pa zuŵa la chumi la mwezi wakudanga, ndipo ŵangugoŵa pa gilgala ku mphaka yaku vuma ya Yeriko. 20 Ndipo mya chumi ndi yiŵi, yo ŵanguto mu Yordane, Yoswa wanguyimika mu Gilgala. 21 Sono wangunena ndi ŵaYisraele, “Po ŵana ŵinu ŵazamufumba auskeu mukucha, ‘Mya iyi ying’anamuwanji?’ 22 Muŵaziŵiskenge ŵana ŵinu kuti, ‘Yisraele wangwambuka Yordane uyu pa mtunda uyumu.’ 23 Pakuti Ambuya Chiuta winu wangukamuska maji gha mu Yordane chifukwa chinu mpaka penipo mungwambuka; nge ndimo Ambuya Chiuta winu wanguchitiya pa Nyanja Yiyera, yo wangukamuskiya ifwe, mpaka po tingwambuka, 24 mwakuti ŵanthu ŵa mitundu yose mu charu chapasi ŵaziŵe kuti janja la Ambuya ndanthazi; ndikuti imwe mopenge Ambuya Chiuta winu muyaya.”
5 Ŵanguti ŵavwa ŵakaronga ŵa Amori wo ŵenga kusirgha la Yordane ku zambwe, ndi ŵakarongo wose ŵaKanani wo ŵenga kufupi ndi nyanja, kuti Ambuya angukamuska maji ghamu Yordane chifukwa cha ŵaYisraele mpaka po ŵanthu ŵangwambuka, mitima yawo yingusongonoka, ndipo kuti mwawo mwenga umoyo so cha, chifukwa cha ŵaYisraele. 2 Pa nynego yiya Ambuya angunena ndi Yoswa. “Uchite vimayi vya mya ndipo uŵachinje so ŵaYisraele kachiŵi.” 3 Yoswa wanguchita vimayi vya mya wanguchinja ŵaYisraele pa Gibeyate-haraloti. 4 Chifukwa chakuti Yoswa waŵachinjiye chenga ichi: ŵanthurumi wose wo ŵangutuw mu Egipiti, wose ŵakurwa nkhondo, ŵangufwiya mu nthowa mu bozwa ŵanguti ŵatuwa mu Egipiti. 5 Nanga wose wo ŵangutuwa ŵanguchinjika, kweni ŵanthu wose wo ŵangupapikiya mu nthowa mu bozwa ŵati ŵatuwa mu Egipiti ŵengavi kuchinjika. 6 Pakuti ŵangwenda virimika machumi ghanayi (40) mu bozwa, mpaka penipo mtundu wose, ŵanthurumi ŵankhonndo wo ŵangutuwa mu Egipiti, ŵangumara chifukwa ŵengavi kuvwiya mazu gha Ambuya; Ambuya angurapa kwaku wo kuti akaŵazomerezganga cha kuwona charu cho Ambuya angurapiya ku auskeu kutipaska, charu chakutaŵara mukaka ndi uchi. 7 Viyo ŵenga ŵana ŵawo, wo ŵanguyuskiya mu malo ghawo, ndiwo Yoswa wanguŵachinja; pakuti ŵengavi kuchinjika pa ulendo wawo. 8 Khamu lose linguti lachinjika, ŵangutandara mu malo ghawo mu ugoŵi mpaka penipo ŵanguchila. 9 Ndipo Ambuya anguenena ndi Yoswa, “Msana wale ndatuzgapo kuwere kwa ŵaEgipiti paku imwe.” Viyo malo ghadanika Gilgala mpaka zuŵa lino. 10 Po ŵaYisraele ŵenga ŵeche mu ugoŵi ku Gilgala ŵangusunga phaska pa zuŵa la chumi ndi chinayi la mwezi, ndi mazulo mu madambo gha Yeriko. 11 Ndipo ndi mlenji pavuli pa phaska, pa zuŵa leniliya ipo, ŵangurgha vipasi vya chaaru chiya, makeki ghambura mtupu ndi trigu wakukazinga. 12 Mana ghangureka ndi mlenji, penipo ŵangurha vipasi vya charu cho; ndipo ŵaYisraele kuti ŵanguŵa so ndi mana cha, kweni mu chirimika chiya ŵangurgha vipasi vya charu cha Kanani. 13 Penipo Yoswa wenga pafupi pa Yeriko, wangusoska maso ghake wangulereska, wanguwona, munthu wanguma paurongo pake, ndi lipanga lakuwewepuwa mu janja lake; ndipo Yoswa wanguruta kwaku iyo wangunena nayo, “Kumbi iwe wendi ifwe, pamwenga weku ŵakupindikana ŵidu?” 14 Iyo wanguti, “Awa, kweni nde wakulamula wankhondo wa Ambuya ndimu ndaziya.” Ndipo Yoswa wanguwa pasi kavunama, wangusopa, ndipo wangunena nayo, “Nchine cho mbuya walanguliya mteŵeti wake?” 15 Wakulamula wa ŵankhondo wa Ambuya wanaguti kwaku Yoswe, “Tuzgako viyato vyako ku marundi ghako; pakuti malo gho wamapo ngakupaturika.” Ndipo Yoswa wanguchita viyo.
^ (Yos. 1:1-18) Pavuli pa nyifwa yaku Mosese mteŵeti wa Ambuya, Ambuya angunena ndi Yoswa mwana waku Nuni, mteŵeti waku Mosese, 2 “Mosese mteŵeti wangu wafwa; viyo sono usoke, wambuke, Yordane uyu, iwe ndi ŵanthu wose yaŵa, murutenge ku charu cho ndituŵapaska ŵaYisraele. 3 Malo ghose gho phazi lako lamukandapo ndapaska kwaku imwe, nge ndimo ndingupangirana ndi Mosese. 4 Kwamba ku bozwa ndi Lebanoni uyu kwachifika ku msinji ukuru, msinji wa Efrate, charu chose chaŵaHiti kufika ku Nyanja Yikuru kumasereru gha dazi yikaŵanga mphaka yinu. 5 Paulengevi munthu mweniyo wakaziŵanga kuma paurongo pako mu umoyo wako wose; nge ndimo ndinguŵiya pamoza ndi Mosese, ndimu ndikaŵiyanga ndi iwe, kuti ndikakujowonga cha. 6 Uŵi wanthazi, khwima mtima; chifukwa iwe ukahariskanga khamu ili charu cho ndingurapiya auskeu kuŵapaska. 7 Ukhome ŵaka ndipo uchinthi ukongwa; kuŵa wakuphwere kuchita kwakuyana ndi langulu lose lo mteŵeti wangu Mosese wangukulanguliya, ungalisiyanga kurata ku janja la marghe pamwenga la maze mwakuti uŵi ndi kusakata kwamampha ko kose ukayanga. 8 Buku ili la marangu lireke kutuwa mu mlomo wako, kweni ughanaghanenge nagho msana ndi usiku, alinga kuti uŵenge wakughaphwere kuchita chose chakulembeka mwaku lo, mwaku ichi ukasakatanga ndipo kukaŵanga ndi usakati wamampha. 9 Asi ndakulanguliya? Uŵi wanthazi, khwima; ungopanga cha, nanga nkhufipa mtima; pakuti Ambuya Chiuta wako we pamoza nawe ko ukayanga.” 10 Sono Yoswa wangulanguliya ŵaraŵara ŵa ŵanthu, 11 “Porotani mu ugoŵi, ŵaneneyeni ŵanthu wo, kuti ‘Jirongosoliyeni kamba, chifukwa mukati mu mazuŵa ghatatu mukambukanga Yordane uyu, kwachisere, kwachironda charu cho Ambuya Chiuta winu wamupaskani kuchironda’ ”. 12 Ndipo ku ŵina Rubene ŵina Gadi, ndi fuku la ŵina Manase, Yoswa wanguti, 13 “Kumbukani mazu gho Mosese mteŵeti wa Ambuya wangumulanguliyani imwe, kuti, ‘Ambuya Chiuta winu watumupaskani malo gha chipumulu, wakamupaskaninga charu ichi.’ 14 Ŵawoli ŵinu, ŵana ŵinu ŵamanaŵamana, ndi ng’ombe zinu vikajanga mu charu cho Mosese wakukupaskani ku Yordane, kweni ŵanthu wose wo ndi zingwazi mukati mwinu ŵambukenge ŵakuskomaskoma paurongo pa ŵabali ŵinu kwachiŵawovya, 15 mpaka po Ambuya apaska chipumulu ku ŵabali ŵinu ndipo so ndi kwaku imwe, ndipo nawo so ŵaŵa nacho charu cho Ambuya Chiuta winu waŵapaska; pavuli paku cho mukawerenga ku charu cho nchinu, ndipo mwa muja mwaku cho, charu cho Mosese Mteŵeti wa Ambuya wakukupaskani kusirgha ku Yordane kumatuli gha dazi.” 16 Ndipo ŵangwamuka Yoswa, ŵanguti, “Tikachitanga chose cho watilanguliya, ndipo tikakarutanga kose ko ukatitumanga. 17 Nge ndimo tinguvwiya Mosese mu vinthu vyose, ndimu tikaviwiyanga ndi iwe; kweni Ambuya Chiuta wako pe mphanyi waŵa nawe, mo wanguŵiya ndi Mosese! 18 Yo yose wakagarukiyanga dangu lako ndi kureka kuvwiya mazu ghako, mwaku chose cho wamulanguliya, wabayike. Uŵi ŵaka wanthazi ndi wakukhwima.”
^ ***jl p. 11 Nchifukwa Wuli Tivwala Umampha Pakuluta ku Maunganu Ngidu?***
Sambiru 8
Nchifukwa Wuli Tivwala Umampha Pakuluta ku Maunganu Ngidu?
Kumbi mwaviwona vithuzi ivi, mo Akaboni aku Yehova avwaliya umampha pakuluta ku maunganu? Nchifukwa wuli tiwonesesa kuti tavwala umampha ndipuso tajitowesa mwakwenere?
Tilongo kuti titumbika Chiuta. Mbuneneska kuti Chiuta walereska kawonekeru kidu kakubwalu pe cha kweni wawona so mu mtima. (1 Samuele 16:7) Kweni asani tawungana kuti tisopi Chiuta, tikhumbisiska kulongo kuti titimutumbika ndipuso titumbika Akhristu anyidu. Asani tingadanika ndi pulezidenti, tiwonesesengi kuti tavwala umampha ndi chilatu chakuti timupasi ulemu. Mwakuyanana ŵaka, mo tiwoneke asani te pa maunganu vilongo kuti titumbika “mweruzgi wa charu chosi,” Yehova Chiuta ndipuso malu ngo tiwunganapu.—Chiyambo 18:25.
Tilongo fundu zo titende. Bayibolo lichiska Akhristu kuti avwalengi “ndi soni ndi chinjeru” nge ŵanthu wo ‘atopa Chiuta.’ (1 Timote 2:9, 10) Kuvwala kwa “soni,” kung’anamuwa kuleka kuvwala mwakujilongo pamwenga vakuvwala vakulongo liŵavu vo vingachitiska kuti ŵanthu atilereskengi. Ndipuso kuchita vinthu ‘mwazeru’ kutiwovyengi kuti tisankhengi vakuvwala vamampha. Fundu zenizi zititipaska mwaŵi wakusankha vakuvwala vakwenere. Kuvwala kwidu umampha kutiwovyengi kuti ‘tidyoŵeski chirunguchizgu chaku Chiuta Mtaski’ ndipuso ‘tikankhuski Chiuta.’ (Tito 2:10; 1 Petro 2:12) Asani tivwala umampha pa maunganu tichitiska kuti ŵanthu awonengi kuti kusopa kwidu Yehova nkhwakuzirwa.
Mungatondekanga cha kufika pa Nyumba ya Ufumu chifukwa chakuti mulivi vakuvwala vamampha. Vakuvwala vidu vikhumbika kuja vakudula pamwenga vapachanya cha kuti vije vakutowa ndi vakwenere.
▪ Kumbi kuvwala umampha pa mawunganu nkhwakukhumbika chifukwa wuli?
▪ Kumbi ndi fundu nizi zo titenere kugwiriskiya nchitu pa nkhani ya kuvwala ndi kujitowesa?
[Chithuzi papeji 11]
Iceland
[Chithuzi papeji 11]
Mexico
[Chithuzi papeji 11]
Guinea-Bissau
[Chithuzi papeji 11]
Philippines
^ ***jl p. 12 Kumbi Tinganozgeke Wuli Umampha Maunganu?***
Sambiru 9
Kumbi Tinganozgeke Wuli Umampha Maunganu?
Asani musambira Bayibolo ndi yumoza wa Akaboni aku Yehova, mutenere kuti nyengu zosi munozgeke limu sambiru linu. Kuti muyanduwi ukongwa, mungachita umampha kunozgeke so maunganu nga mpingu. Tiyanduwa ukongwa asani te ndi chiziŵirizga chakunozgeke maunganu.
Saniyani nyengu ndi malu ngakunozgekiyapu. Kumbi ndi nyengu niyi yo mungavwisisa umampha asani muŵerenga? Nyengu ya kumulenji mwechendayambi kugwira nchitu pamwenga usiku asani ŵana wosi agona? Chinanga kuti mungaŵerenga kwa nyengu yitali cha, kweni saniyani nyengu yakuŵerenge ndipu mungazomerezganga cha kuti chinthu chinyaki chechosi chikutimbanyizgeni. Saniyani malu ngambula viwawa ndipu asani pe vinthu vo vingakutimbanyizgani nge wayilesi, TV ndipuso foni wonesesani kuti mwazimwisa. Kuromba mwechendayambi kusambira kukuwovyeningi kuti muleki kufipa mtima ndi vinthu va pa zuŵa lo ndipuso kuti muŵiki maŵanaŵanu nginu pa Mazu ngaku Chiuta.—Ŵafilipi 4:6, 7.
Lembani muzeri kusi kwa fundu zo mwasaniya ndipu yesesani kuti mukamukepu. Chakwamba ziŵani fundu yikuru ya nkhani yo. Ŵanaŵaniyani mutu waki ndipuso mo mitu yimanayimana yikoliyana ndi mutu wa nkhani, wonani vithuzi kweniso mafumbu ngakuweriyamu ngo ngalongo fundu zikuruzikuru. Pavuli paki, ŵerengani ndimi yeyosi ndipu saniyani kwamuka kwa mafumbu ngo ngalembeka. Ŵerengani malemba ngo ngalongoleka ndipuso ŵanaŵaniyani mo ngakoliyana ndi nkhani. (Machitidu 17:11) Asani mwasaniya kwamuka kwa fumbu, lembani mzeri kusi kwaki kuti muzileki kusuzgika kumuka pa nyengu yo musambira. Asani mwe pa maunganu, soskani janja asani mungayanja ndipu mukani mu mazu nginu.
Kunozgeke nkhani zakupambanapambana zo zisambirika sabata yeyosi pa maunganu, kukuwovyeningi kuti muziŵi fundu zinandi za m’Bayibolo ndi kuzisunga mu “mbiku” yinu.—Mateyu 13:51, 52.
▪ Kumbi mungachita wuli kuti muje ndi chiziŵirizga chakunozgeke maunganu?
▪ Kumbi munganozgeke wuli kuti mukamukengepu pa maunganu?
[Bokosi/Chithuzi papeji 12]
KUTI MUZIŴI VINANDI
Mwakugwiriskiya nchitu nthowa yo yakonkhoskeka, nozgekiyani Sambiru la Nsanja ya Olonda pamwenga Sambiru la Bayibolo la Mpingu. Mwakuwovyeka ndi munthu yo watikusambizani Bayibolo, nozgekiyani fundu yo mukhumba kuchimuka pa maunganu nga mpingu.
[Chithuzi papeji 12]
Cambodia
[Chithuzi papeji 12]
Ukraine
^ ***jl p. 13 Kumbi Kusopa kwa Pabanja Kung’anamuwanji?***
Sambiru 10
Kumbi Kusopa kwa Pabanja Kung’anamuwanji?
Kwambiya mu nyengu yakali, Yehova wakhumbanga kuti banja lelosi lisaniyengi nyengu yakuchitiya vinthu pamoza ndi chilatu chakuti lije pa ubwezi wakukho ndi Chiuta ndipuso kuti ŵanthu a m’banja lo ayanjanengi. (Marangu 6:6, 7) Ndichu chifukwa chaki Akaboni aku Yehova asaniya nyengu sabata yeyosi kuti achitengi kusopa kwa pabanja, akambiskanengi mwakufwasa nkhani zo zingaŵawovya pa umoyu wawu. Asani muja mwija, mungagwiriskiya nchitu umampha nyengu yeniyi kusambira Bayibolo pakumwija pa nkhani yo mwasankha.
Yija nyengu yakundere kufupi ndi Yehova. “Ndereni kufupi kwaku Chiuta, ndipu wanderengi kufupi kwinu.” (Yakobe 4:8) Titamba kumuziŵa umampha Yehova asani tisambira fundu zakukwaskana ndi mijalidu yaki ndipuso vo wachita vo visanirika m’Bayibolo. Nthowa yinyaki yambula kusuzga kuti muyambi kusopa kwa pabanja, nkhuŵerenge pamoza Bayibolo mwakukweza, nyengu zinyaki mwakugwiriskiya nchitu ndondomeku ya Sukulu ya Uteŵeti Waku Chiuta. Mungagaŵana vigaŵa vakuti muŵerengi ndipu pavuli paki munthu weyosi wangakonkhoska fundu yo wasambirapu.
Yija nyengu yakuziŵana umampha nge banja. Kusambira Bayibolo limoza nge banja kuchitiska kuti munthurumi wayanjanengi ndi muwolu waki ndipuso apapi ndi ŵana ŵawu ayanjanengi ukongwa. Nyengu yakusopa kwa pabanja yitenere kuja yakukondwesa, yachimangu ndipuso yakuti munthu weyosi mu banja wakhumbisiskengi kusanirikapu. Apapi angasankha nkhani zakovya zakuti akambiskani mwakutole misinkhu ya ŵana ŵawu, nyengu zinyaki angagwiriskiya nchitu nkhani za mu Nsanja ya Olonda ndi Galamukani! Pamwenga mungakambiskana suzgu yo ŵana ŵinu akumana nayu ku sukulu ndipuso mo angayimalisiya. Mungasambira so sumu zo zamumbika pa maunganu sabata yeniyo, asani mwamaliza kusopa kwa pabanja mungarya chakurya chechosi cho mwanozga.
Nyengu yo mumaliya pa kusopa Yehova sabata yeyosi, yiwovyengi kuti weyosi m’banja linu wakondwengi ndi Mazu ngaku Chiuta ndipu Yehova wakutumbikeningi chifukwa cha phamphu linu.—Sumu 1:1-3.
▪ Nchifukwa wuli titenere kuja ndi nyengu yakusopa kwa pabanja?
▪ Kumbi apapi angachita wuli kuti kusopa kwa pabanja kukondwesengi munthu weyosi mu banja?
[Bokosi/Chithuzi papeji 13]
KUTI MUZIŴI VINANDI
Fumbani ŵanthu anyaki mu mpingu kuti akukonkhoskiyeni mo yiwu achitiya kusopa kwa pabanja. Ndipuso fufuzani mabuku ngo ngangasanirika pa Nyumba ya Ufumu kuti mukangagwiriskiyi nchitu pakusambiza ŵana ŵinu zaku Yehova.
[Chithuzi papeji 13]
South Korea
[Chithuzi papeji 13]
Brazil
[Chithuzi papeji 13]
Australia
[Chithuzi papeji 13]
Guinea
^ ***lv chap. 5 Vo Tingachita Kuti Tilutirizgi Kulekana ndi Charu***
JANI AKUGOMEZGEKA NDIPU LEKANI KUCHITAKU VINTHU VA NDALI
3 Yesu wanguchitaku cha vinthu va ndali kweni wanguŵika maŵanaŵanu ngaki ngosi pa kupharazga Ufumu waku Chiuta, weniwo iyu walindizganga kuzija Fumu. (Danyele 7:13, 14; Luka 4:43; 17:20, 21) Ndichu chifukwa chaki po wakambiskananga ndi Pontio Pilato yo wenga Nduna ya Chiroma, Yesu wangukamba kuti: “Ufumu wangu kuti ngwa charu chinu cha.” (Yohane 18:36) Akumulondo ŵaki akugomezgeka, atole chakuwoniyapu chaki mwakuja akugomezgeka kwaku Khristu ndi Ufumu waki ndipuso apharazga za Ufumu wenuwu ku charu chosi. (Mateyu 24:14) Wakutumika Paulo wangulemba kuti: ‘Viyo te mathenga [Akumiya] pa chifukwa chaku Khristu, tininizikiya imwe pachifukwa chaku Khristu, kuti: “Mwanjaniskikiyi kwaku Chiuta.”’—2 Ŵakorinte 5:20.
4 Ŵanthu wo amiya charu chinyaki, achitaku cha vinthu vandali za m’charu cho agwiramu nchitu. Yiwu nchitu yawu njakumiya pamwenga kulutiska panthazi nchitu za boma pamwenga charu cho akutuliya. Ivi viyanana ŵaka ndi Akhristu akupakika wo ‘msumba wawu ngwa kuchanya.’ (Ŵafilipi 3:20) Chifukwa cha phamphu lawu pa kupharazga Ufumu, awovya ŵanthu mamiliyoni nganandi a “mbereri zinyaki” kuti ‘ayanjaniskikiyi kwaku Chiuta.’ (Yohane 10:16; Mateyu 25:31-40) Ambereri zinyaki ŵenaŵa, ateŵete Khristu chifukwa atovya abali akupakika aku Yesu. Magulu ngosi ngaŵi ngakoliyana pakugwira nchitu yakulutiska panthazi Ufumu Wakuwusika ndi Mesiya, ndipu ngatomu chigaŵa cha mu ndali chinanga nkhamanavi.—Yesaya 2:2-4.
5 Kuja akugomezgeka kwaku Khristu ndichu chifukwa chija pe cha cho Akhristu aleke kuchitaku vinthu va ndali. Mwakupambana ndi Ayisraele wo kali ajanga m’charu chimoza, isi mazuŵa nganu tipanga ubali wa pacharu chosi chifukwa tituliya mu mitundu yosi ya pacharu chapasi. (Mateyu 28:19; 1 Petro 2:9) Mwaviyo, asani tingachita ndali, tiŵengevi wanangwa pakupharazga uthenga wa Ufumu ndipu titimbanyizgengi kukoliyana kwidu kwa Chikhristu. (1 Ŵakorinte 1:10) Ndipuso asani tingachita nawu nkhondu, tingayamba kubaya Akhristu anyidu ŵeniwo tilangulika kuti tiŵayanjengi. (Yohane 13:34, 35; 1 Yohane 3:10-12) Mphakuvwika kuti Yesu wakambiyi akutumika ŵaki kuti angachitanga nkhondu cha. Iyu wanguŵakambiya so kuti ayanjengi arwani ŵawu.—Mateyu 5:44; 26:52; wonani bokosi lakuti: “Kumbi Nde Nadi Kuchigaŵa Chaku Yehova?” pa peji 55.
6 Nge Akhristu auneneska tikujipereka ku munthu weyosi cha, chinanga nkhu mawupu nga ŵanthu pamwenga charu kweni tikujipereka kwaku Chiuta. Lemba la 1 Ŵakorinte 6:19, 20, likamba kuti: “Ndipu kuti mwe waku mwaŵeni cha; chifukwa mungugulika ndi mtengu.” Ndichu chifukwa chaki mwakupereka kwaku “Kaisare” vaku Kaisare, nge ulemu, misonkhu ndipuso kumuvwiya asani mphakukhumbika kuchita viyo, akulondo aku Yesu apereka “vaku Chiuta kwaku Chiuta.” (Marko 12:17; Ŵaroma 13:1-7) Ivi visazgapu kusopa kwawu, chanju chawu chakutuliya pasi pa mtima ndipuso kumuvwiya mwakugomezgeka. Ndipu asani nkhwakukhumbika, yiwu mbakunozgeka kupereka umoyu wawu chifukwa chaku Chiuta.—Luka 4:8; 10:27; Machitidu 5:29; Ŵaroma 14:8.
KANANI “MZIMU WA CHARU”
7 Nthowa yinyaki yo Akhristu alekiyana ndi charu, nkhukana mzimu waki uheni. Paulo wakulemba kuti: “ Taronde ifwi, mzimu wa charu cha, kweni Mzimu wakutuliya kwaku Chiuta.” (1 Ŵakorinte 2:12) Kwa Akhristu a ku Efesu wangukamba kuti: “Mwaku ngeningo mungwendayenda ulaka ndi . . . charu chenichi, kwakuzomerezgana ndi fumu ya mitufu ya mude mzimu yo sonu watataliyamu [ugwira nchitu] mu ŵana ŵa mtafu.”—Ŵaefesu 2:2, 3.
8 Nge po yiliri “mphepu,” mzimu wa charu uwoneka cha kweni uchitiska ŵanthu kuti aleki kuvwiya Chiuta ndipu utiŵachitiska so kuti aje ndi ‘chilakalaka cha liŵavu, ndi chilakalaka cha masu.’ (1 Yohane 2:16; 1 Timote 6:9, 10) Mzimu wenuwu we ndi “mtufu” pa liŵavu lidu lambula kufikapu, ngwakusuzga kuwuziŵa, ngwakusuzga kutuwamu mu munthu ndipu usanirika peposi nge mphepu. ‘Uchitiska’ munthu kuti wayambi kuja ndi mijalidu yiheni nge mbunu, kujikuzga, kuleka kukhorweseka ndi vo wenavu ndipuso kuja ndi mzimu wakujithemba kweniso wakugarukiya. Tingakamba kuti mzimu wa charu uchitiska kuti mijalidu yaku Diabolo yiyambi kukuwa mu mtima wa munthu.—Yohane 8:44; Machitidu 13:10; 1 Yohane 3:8, 10.
9 Kumbi mzimu wa charu ungasere mu maŵanaŵanu ndi m’mtima winu? Hinya, asani titiwuzomerezga ndi kuleka kuvikiliya mtima widu. (Nthanthi 4:23) Kanandi mzimu wenuwu utamba mwambula kuwoneke, panyaki ungayamba chifukwa cha ŵanthu wo ticheza nawu, wo angawoneka kuti mbamampha kweni atanja Yehova cha. (Nthanthi 13:20; 1 Ŵakorinte 15:33) Mungaja so ndi mzimu uheni wenuwu asani muŵerenga mabuku ngaheni, kuwonere vinthu vakuyuska chiryokuryoku chakugonana, vakukondwesa vambula kwenere, masaza nga maphara ndipuso kuvwisiya visambizu va a mpatuku. Kukamba uneneska, tingatore mzimu wenuwu kuporote mu munthu weyosi pamwenga chinthu chechosi cho chilongo maŵanaŵanu ngaku Satana kweniso charu chaki.
10 Kumbi tingawukaniza wuli mzimu wakofya wa charu ndi kulutirizga kuja mu chanju chaku Chiuta? Asani tigwiriskiya nchitu mwakukwana vinthu vauzimu vo Yehova watipaska ndipuso mwakulutirizga kuromba kuti mzimu utuŵa utiwovyi. Yehova we ndi nthazi kuruska Diabolo ndipuso charu chiheni cho chilongozgeka ndi Satana. (1 Yohane 4:4) Mwaviyo, nchinthu chakukhumbika ukongwa kuja pafupi ndi Yehova mwa kuromba.
KUVWALA NDI KUJITOWESKA MWAKWENERE
11 Kavwalidu, kujitoweska ndi uchanda wa munthu ndivu vilongo mzimu wo utimulongozga. Mu vyaru vinandi ŵanthu avwala umampha cha, mwakuti munthu munyaki wakupharazga makani pa TV wangukamba kuti, pambula kuswera yapa kwazamuja kwakusuzga kuziŵa kuti huli ndi nili. Nyuzipepala yinyaki yingukamba kuti: Chinanga mbasungwana wo ŵechendafiki vyaka 13, nawu atoliyaku kavwalidu kenaka, yiwu “avwala vakuvwala vakulongo ukongwa liŵavu ndipuso vambula kupaska ulemu.” Jalidu linyaki, nkhuvwala kwambula kujiphwere ko kulongo mzimu wakugarukiya ndipuso kuleka kujitumbika.
12 Nge ateŵeti aku Yehova tikhumbika kuwoneka umampha, vo ving’anamuwa kuvwala vakuvwala vakutowa, vo vingaleka kuguŵiska ŵanthu ndipuso vakwenere malu ngo tili. Nyengu zosi kavwalidu kidu kalekengi kuchitiska “soni” kweni kajengi ka “chinjeru” pamoza ndi “nchitu zamampha” zakwenere ŵanthu wo “ŵazomerezga uwopa Chiuta.” Chilatu chidu chikulu nkhukhumba kuti ŵanthu atiwoni cha kweni kuti tilutirizgi ‘kujisunga mu chanju chaku Chiuta.’ (1 Timote 2:9, 10; Yuda 21) Mwaviyo, tikhumbisiska kuti kutowa kwidu kujengi kwa ‘munthu wakubisama mu mtima . . . , yo pa masu ngaku Chiuta ngwakuzirwa ukongwa.’—1 Petro 3:3, 4.
13 Kumbukani kuti kavwalidu ndi kujitoweska kwidu, kungakwaska so mo ŵanthu awone kusopa kwauneneska. Mazu nga Chigiriki ngo ngakufwatulikiya kuti “soni” asani angagwiriskiya nchitu pa nkhani ya mijalidu, ngang’anamuwa kutumbika pamwenga kuŵanaŵaniya mo anyidu angatiwone. Mwaviyo, pankhani ya kavwalidu titenere kuŵanaŵaniya njuŵi ya anyidu kuruska wanangwa widu wo te nawu wakusankha vakuvwala vo tikhumba. Kuruska vosi tikhumba kutumbika Yehova ndi ŵanthu ŵaki ndipuso kulongo kuti te ateŵeti ŵaki wo achita “vosi ku unkhankhu waku Chiuta.”—1 Ŵakorinte 4:9; 10:31; 2 Ŵakorinte 6:3, 4; 7:1.
14 Kuvwala umampha ndipuso kujitoweska nkhwakukhumbika ukongwa asani tiluta mu uteŵeti wakumunda pamwenga asani te pa maunganu ngachikhristu. Jifumbeni kuti: ‘Kumbi kavwalidu ndi kawonekeru kangu kachitiska kuti ŵanthu alereskengi ŵaka ini? Kumbi kachitiska soni ŵanthu anyaki? Kumbi ndiwona kuti wanangwa wangu pa nkhani ya kavwalidu ndi kawonekeru ndiwu wakukhumbika ukongwa kuruska kuja wakwenere kulonde maudindu mu mpingu?’—Sumu 68:6; Ŵafilipi 4:5; 1 Petro 5:6.
15 Bayibolo lilivi marangu ngosi ngakuti Akhristu alondongi pa nkhani ya kavwalidu, kujitoweska ndipuso uchanda. Yehova watitikanizga cha kugwiriskiya nchitu zeru ndi wanangwa widu wakusankha vinthu. M’malu mwaki wakhumba kuti tije ŵanthu akukhwima, wo aŵanaŵaniya fundu za m’Bayibolo ndipuso ŵeniwo “mu kupiripita ŵe ndi vinjeru vawu vakurongosoleka [vakusambizika] kuteska [kupambaniska] chamampha ndi so chiheni.” (Ŵahebere 5:14) Kuruska vosi, Chiuta wakhumba kuti chanju chidu paku iyu ndi abali ŵidu ndichu chitilongozgengi. (Marko 12:30, 31) Asani tiŵanaŵaniya fundu zenizi zitiwovyengi kuti tivwalengi ndi kujitoweska mwakwenere. Ukaboni wa venivi uwoneke mo ŵanthu aku Yehova avwaliya kwekosi ko awungana pa charu chapasi.
KUJA NDI JISU ‘LAKULERESKA CHINTHU CHIMOZA’
16 Mzimu wa charu ngwakunyenga ndipu uchitiska kuti ŵanthu anandi awonengi kuti ndalama ndipuso vinthu vakuliŵavu ndivu vipaska likondwa. Kweni Yesu wangukamba kuti: “Umoyu wa munthu kuti uŵiya mu ufurwi [unandi] waku vo we navu cha.” (Luka 12:15) Yesu wang’anamuwanga kuti ŵanthu ajinolengi ukongwa vinthu cha, kweni iyu wang’anamuwanga kuti, ŵanthu wo ‘mbasawuchi mu mzimu’ ndipuso wo alutirizga kuja ndi jisu ‘lakulereska chinthu chimoza,’ ndiwu aja ndi umoyu walikondwa. (Mateyu 5:3; 6:22, 23) Jifumbeni kuti: ‘Kumbi ndigomezga nadi vo Yesu wangukamba pamwenga ndilongozgeka ŵaka ndi “uskeu wa ŵatesi? [aboza]” (Yohane 8:44) Kumbi vo ndikamba, vilatu vangu, vo ndiwona kuti vakuzirwa pa umoyu wangu kweniso vo ndichita, vilongo kuti nde munthu wa mtundu wuli?’—Luka 6:45; 21:34-36; 2 Yohane 6.
17 Yesu wangukamba kuti: “Zeru yirunjiskika ndi machitidu ngaki.” (Mateyu 11:19) Ŵanaŵaniyani vitumbiku vinyaki vo asaniya ŵanthu wo alutirizga kuja ndi jisu lakulereska chinthu chimoza. Yiwu asisipulika ndi nchitu ya Ufumu. (Mateyu 11:29, 30) Afipa ukongwa mtima cha ndipu kuchita viyo kutiŵawovya kuti alekengi kusuzgika ukongwa maŵanaŵanu. (1 Timote 6:9, 10) Chifukwa chakuti agutiskika ndi vinthu vo ŵenavu, asaniya nyengu yinandi yakuchezge ndi mabanja ngawu ndipuso Akhristu anyawu. Ivi vichitiska kuti agonengi tulu tamampha ukongwa. (Wakutaula 5:12) Asaniya so likondwa chifukwa chakupaska munthowa zakupambanapambana. (Machitidu 20:35) Yiwu ‘mbasambasi mu chigomezgu,’ ndipu aja ndi likondwa la mumtima kweniso agutiskika ndi vinthu vo ŵenavu. (Ŵaroma 15:13; Mateyu 6:31, 32) Ivi ndi vitumbiku vapachanya ukongwa.
VWARANI “VIDYA VOSI”
18 Akhristu wo atijisunga mu chanju chaku Chiuta, avikilirika mwauzimu kwaku Satana yo wakhumba kuti aleki kuja ndi umoyu walikondwa kweniso kuti atondeki kusaniya umoyu wamuyaya. (1 Petro 5:8) Paulo wangukamba kuti: “Limbanu lidu kuti le ku ŵanthu cha, kweni ndi maufumu, ndi mitufu, ndi ŵakuwusa charu ŵa mdima wamakono, ndi va mzimu va uheni mu vakuchanya.” (Ŵaefesu 6:12) Mazu ngakuti “limbanu” ngalongo kuti ŵanthu apumana ndi manja. Nkhondu iyi njakugwiriskiya nchitu futi cha pamwenga mauta kuti munthu wami patali ndi yo wapumana nayu. Kweniso mazu ngakuti “maufumu,” “mitufu,” ndi “ŵakuwusa charu” ngalongo kuti mizimu yiheni njakunozgeka ukongwa kuchita nkhondu yeniyi ndipu yichita ivi mwadala.
19 Chinanga kuti ndisi akubuda ndipuso titondeka kuchita vinthu vinyaki, kweni tikhoza kupunda. Munthowa wuli? Mwakuvwala “vidya vosi vaku Chiuta.” (Ŵaefesu 6:13) Pakukonkhoska vidya venivi, lemba la Ŵaefesu 6:14-18 likamba kuti: “Viyo mani, pakujichinyiriya mu chiunu ndi uneneska, ndi kuvwala chapachifuŵa cha urunji, kujimangiya ku marwayo [maphazi] nginu dongosoru la evangeli wa chimangu; pachanya paku vosi mujitole nguru [chivikiru] ya chivwanu, ndi yeniyo muziŵa kuzimwa mivwi yosi yakukole ya muheni yo. Ndipu jitoleni chivekeru chaku mutu cho mbutaski, ndi so lipanga la Mzimu, lenilo ndi mazu ngaku Chiuta. Mu kuromba ndi kuninizika murombiyengi nyengu zosi mu Mzimu.”
20 Chifukwa chakuti vidya vauzimu venivi nchawanangwa chakutuliya kwaku Chiuta, kuti tivikiliriki tikhumbika kuvivwara nyengu zosi. Mwakupambana ndi asilikali wo aja nyengu yitali ŵechendaluti ku nkhondu, Akhristu apumuwa cha pa nkhondu ya pakati pa umoyu ndi nyifwa, yo yimalengi cha mpaka po Chiuta wazamutuzgiyapu charu chaku Satana ndi kuponya mu chizenji mizimu yosi yiheni. (Chivumbuzi 12:17; 20:1-3) Mwaviyo, mungavukanga cha asani mulimbana ndi vakufoka pamwenga maŵanaŵanu ngaheni, chifukwa tosi tikhumbika ‘kujijenyeska [kujipuma]’ kuti tilutirizgi kuja akugomezgeka kwaku Yehova. (1 Ŵakorinte 9:27) Mbuneneska kuti panyengu yo tileka kuchita nkhondu ndipu titenere kutcheŵa.
21 Tingapunda cha nkhondu iyi asani tithemba nthazi zidu. Ichi ndichu chifukwa chaki Paulo watitikumbuska kukhumbika kwa kuromba kwaku Yehova “nyengu zosi mu mzimu.” Titenere so kuvwiya Yehova mwakusambira Mazu ngaki ndipuso kuwungana ndi ‘asilikali’ anyidu nyengu zosi, chifukwa te tija cha pankhondu iyi. (Filimone 2; Ŵahebere 10:24, 25) Wosi wo mbakugomezgeka pa vigaŵa vosi ivi, apundengi ŵaka cha kweni ajengi so akunozgeka kumiya chivwanu chawu asani chisuskika.
NOZGEKIYANI KUMIYA CHIVWANU CHINU
22 Yesu wangukamba kuti, “chifukwa kuti mwe ŵa charu cha, . . . chikutinkhani charu cho.” (Yohane 15:19) Mwaviyo, Akhristu nyengu zosi atenere kunozgeka kumiya chivwanu chawu ndipu atenere kuchita viyo mwaulemu ndipuso mwakufwasa. (1 Petro 3:15) Jifumbeni kuti: ‘Kumbi ndiziŵa chifukwa cho Akaboni aku Yehova nyengu zinyaki achitiya vinthu mwakupambana ndi ŵanthu anandi? Asani ndasankha kuchita vinthu vakupambana ndi vo ŵanthu anandi achita, kumbi nde ndi chigomezgu chosi kuti vo Bayibolo ndi gulu la muŵanda wakugomezgeka likamba vauneneska? (Mateyu 24:45; Yohane 17:17) Asani ndikhumba kuchita vinthu vakukondweska Yehova, kumbi ndikhumba ŵaka kupambana ndi ŵanthu anyaki pamwenga ndikondwa kuchita viyo?’—Sumu 34:2; Mateyu 10:32, 33.
23 Kanandi khumbu lidu lakuja akulekana ndi charu liyeseka mu nthowa zambula kuwoneka. Mwakuyeruzgiyapu, nge po takambiya pakwamba, Diabolo watesesa kunyenga ateŵeti aku Yehova kuti achitengeku vinthu va m’charu kuziya mu vakukondwesa. Kumbi tingasankha wuli vakukondwesa vamampha vo vingatiwovya kuti tije ndi njuŵi yamampha? Tikambiskanengi nkhani iyi mu Mutu 6.
[Mazu nga m’mphata]
Kutuliya pa Pentekosite mu 33 C.E., Khristu waja wachiteŵete nge Fumu ya gulu la akupakika la pacharu chapasi. (Ŵakolose 1:13) Mu chaka cha 1914, Khristu wakulonde udindu wakuwusa nge fumu ya “Ufumu wa panupasi.” Mwaviyo, Akhristu akupakika nawu ateŵete nge akumiya Ufumu Wakuwusika ndi Mesiya.—Chivumbuzi 11:15.
Wonani buku la Kukambitsirana za m’Malemba pa peji 323 mpaka 327, lakupharazgika ndi Akaboni aku Yehova.
[Mafumbu]
1. Kumbi Yesu wangudidimizga fundu wuli usiku wakumaliya po wenga pacharu chapasi nge munthu?
2. Kumbi “charu” cho Yesu wakambanga chenga charu nichi?
3. (a) Nchifukwa wuli Yesu wanguchitaku cha vinthu va ndali? (b) Nchifukwa wuli tingakamba kuti Akhristu akupakika ateŵete nge akumiya Khristu? (Wonani mazu nga m’mphata.)
4. Kumbi Akhristu wosi auneneska alongo wuli kuti mbakugomezgeka ku Ufumu waku Chiuta? (Sazgiyanipu fundu za m’bokosi lo le pa peji 52.)
5. Kumbi Akhristu apambana wuli ndi Ayisraeli akali, nanga kupambana kwenuku kuwoneke mu nthowa nizi?
6. Kumbi kujipereka kwinu kwaku Chiuta kukwaska wuli ubwezi winu ndi Kaisare?
7, 8. Kumbi “mzimu wa charu” nchinthu wuli, nanga ‘ugwira’ wuli nchitu mu munthu?
9. Kumbi mzimu wa charu ungasere wuli mu maŵanaŵanu ndi mu mtima widu?
10. Kumbi tingawukaniza wuli mzimu wa charu?
11. Kumbi mzimu wa charu ulongoreka wuli mukavwalidu?
12, 13. Kumbi ndi fundu nizi zo zingatilongozga pankhani ya kavwalidu ndi kujitoweska?
14. Pa nkhani ya kavwalidu ndi kawonekeru kidu, ndi mafumbu nanga ngo titenere kujifumba?
15. Nchifukwa wuli Bayibolo lilivi marangu ngosi pa nkhani ya kavwalidu ndi kujitoweska?
16. Kumbi mzimu wa charu upambana wuli ndi vo Yesu wasambizanga, nanga ndi mafumbu nanga ngo tingajifumba?
17. Zumbuwani vitumbiku vinyaki vo asaniya ŵanthu wo alutirizga kuja ndi jisu lakulereska chinthu chimoza.
18. Kumbi Bayibolo litimukonkhoska wuli murwani widu, nthowa zaki ndipuso mtundu wa nkhondu yo tenayu?
19. Konkhoskani vidya vosi vauzimu va Akhristu.
20. Kumbi nkhondu yidu yipambana wuli ndi ya asilikali a charu?
21. Kumbi ndi vinthu wuli vo vingatiwovya kuti tipundi pa nkhondu yidu yauzimu?
22, 23. (a) Nchifukwa wuli titenere kuja akunozgeka kumiya chivwanu chidu nanga ndi mafumbu nanga ngo titenere kujifumba? (b) Ndi nkhani wuli yo tikambiskanengi mu Mutu 6?
[Bokosi papeji 52]
AKHRISTU AKWAMBA ACHITANGAKU NAWU CHA NDALI
Mabuku ngakukonkhoska mbiri ngapereka ukaboni wakukwana wakuti Akhristu akwamba achitanga ndali cha ndipuso akananga kuchita nkhondu. Buku linyaki likamba kuti: “Akhristu akwamba ayesesanga kuphwere kuti aleki kutomu chigaŵa m’nthowa yeyosi pa vakuchitika va ndali.” (The Beginnings of Christianity) Buku linyaki so likukamba kuti: “Ŵanthu wo ŵenga Akhristu cha, achivwisisanga cha Chikhristu ndipuso achiyanjanga cha. . . . Akhristu akananga kugwira nawu nchitu zinyaki za boma la Roma. . . . Yiwu agwiranga nchitu zakukwaskana ndi ndali cha.”—On the Road to Civilization.
Pakukamba za Akhristu akwamba ndi nchitu ya usilikali, wakusanda va masambiru nga chisopa wa ku Germany, Peter Meinhold wakukamba kuti: “Kuja Mkhristu kwakoliyananga cha ndi kuja msilikali.” Mu nkhani yaki yakukwaskana ndi Chikhristu yakuti: “Kufufuza Kukoliyana kwa Nkhondu ndi Fundu Zachikhristu,” Jonathan Dymond wakulemba kuti, pati pajumpha nyengu, Yesu wati wafwa, akusambira aku Yesu “angukana kuchita nawu [nkhondu] ndipu ŵenga akunozgeka pa chechosi cho chatingi chiŵachitikiyengi kaya atingi anyozekengi, kuŵikika mu jeri pamwenga kubayika.” Iyu wangukamba so kuti: “Fundu izi zambula kususkika.” Munthu munyaki so wakulemba kuti: Akhristu angwamba kuchita nawu nkhondu “Chikhristu chati chatimbanyizgika.”
[Bokosi/Chithuzi papeji 55]
KUMBI NDE NADI KUCHIGAŴA CHAKU YEHOVA?
Fundu: “Ufumu wangu kuti ngwa charu chinu cha.”—Yohane 18:36.
Mafumbu nganyaki ngakuti mujifumbi
▪ Kumbi ndingakonkhoska wuli fundu yakuti kugwadiya mbendera nkhusopa ngoza?—Chituwa 20:4, 5; 1 Yohane 5:21.
▪ Kumbi ndingaŵalongo wuli ulemu ŵanthu wo ndipambana nawu chigomezgu, asani nditiŵakonkhoske chifukwa cho ndileke kugwadiya mbendera, kumba sumu ya fuku ndipuso kuchita nawu mwambu wakukumbukiya zuŵa lo charu cho tijamu chikulondere wanangwa wakujiwusa?—1 Petro 3:15.
▪ Nchifukwa wuli ndileka kusere chipani chechosi pamwenga kugwira nchitu yeyosi yo yikwaskana ndi usilikali?—Yohane 13:34; 1 Yohane 3:10-12.
[Mazu nga m’mphata]
Wonani Fundu Zakukumaliya pa peji 212 mpaka 214.
[Chithuzi papeji 57]
Kumbi kawonekeru kangu kazisa vitumbiku kwaku Yehova?
^ (Yos. 6:1-8:35) Ndipo Yeriko wangujarika mukati ndi kubwalo chifukwa cha ŵaYisraele; pengavi wakutuliya kubwalo, ndipo pengavi wakusere mukati 2 Ndipo Ambuya anguti kwaku Yoswa, “Awona, Yeriko ndamupereka mu janja lako, ndi karonga wake ndi vinkhara vyake vya nkhondo. 3 Mukendanga kuzunguliya msumba wo, ŵanthurumi wose ŵankhondo ŵazunguliyenge msumba wo kamoza. Viyo ndimo mukachitiyanga mazuŵa ghankhonde ndi limoza. 4 Ndipo ŵazukuru ŵankhonde ndi ŵaŵi ŵapingenge mbata zinkhonde ndi ziŵi za masengwe gha ŵabira paurongo pa bokosi la phanganu; ndipo pa zuŵa la chinkhonde ndi chiŵi mukendanga kuzunguliya msumba kankhonde ndi kaŵi, ŵazukuru ŵakambanga mbata zo. 5 Ndipo penipo ŵakambanga mbata zo kwakurutiliya, ruŵi muchivwa kayowozi wa mbata, penipo khamu lo lose likakamburanga ndi kukambura kukuru; ndipo linga la msumba wo likabwangandukiyanga pasi ske, sono ŵanthu ŵakakweriyangako, munthu yose po walereska maso.” 6 Viyo Yoswa mwana waku Nuni wanguŵadana ŵazukuru wangunena nawo, “Nyamuwani bokosi la phanganu, ndipo ŵazukuru ŵankhonde ndi ŵaŵi wapinge mbata zinkhonde ndi ziŵi za masengwe gha ŵabira pa nthazi pa bokosi la Ambuya.” 7 Ndipo ku ŵanthu wanguti, “Danjiyani pa nthazi; mwende kuzunguliya msumba, ŵanthurumi ŵakuskoma vya nkhondo ŵendenge paurongo pa bokosi la Ambuya.” 8 Nge ndimwenimo Yoswa wanguŵalanguliya ŵanthu, ŵazukuru nkhonde ndi ŵaŵi ŵakupinga mbata za masengwe gha ŵabira paurongo pa Ambuya ŵanguruta pa nthazi, ŵangumba zimbata, bokosi la phanganu la Ambuya lingurondo pavuli pawo, 9 ndipo ŵanthurumi ŵakuskoma vya nkhondo ŵangudanjiya paurongo pa ŵazukuru ŵakumba zimbata, ndipo ŵakukhazga kuvuli ŵangwenda pavuli pa bokosi lo, uku zimbata zitumba kwakurutiliya. 10 Kweni Yoswa wanguŵalanguliya ŵanthu kuti, “Mungakamburanga chingana nkhuti ghavwike mazu ghe ghose pa mlomo winu naku cha mpaka penipo laza zuŵa lenilo ndikamulanguliyanginga kukambura; po ndipo mukakamburanga.” 11 Viyo ŵanguchitiska bokosi la Ambuya kuzunguliya msumba wo, kuwuzunguliya kamoza; ŵanguza mu ugoŵi, ŵangugona usiku wo. 12 Yoswa wangusoka ndi mlenjilenji, ndipo ŵazukuru ŵangunyamuwa bokosi la Ambuya. 13 Ŵazukuru ŵankhonde ndi ŵaŵi ŵakupinga mbata zinkhonde ndi ziŵi za masengwe gha ŵabira paurongo pa bokosi la Ambuya ŵanguruta, ŵakumba zimbata kwambura kulekezga; ndi ŵanthurumi ŵakuvwala vya nkhondo ŵanguruta paurongo pawo, ŵakukhazga kuvuli ŵangwenda pavuli pa bokosi la Ambuya, uku mbata zitumba kwambura kulekezga. 14 Pa zuŵa la chiŵi ŵangwenda kuzunguliya msumba kamoza, wanguwere mu ugoŵi; ŵanguchita ichi kwa mazuŵa ghankhonde ndi limoza. 15 Pa zuŵa la chinkhonde ndi chiŵi ŵangusoka kumatandakucha, ŵangwenda kuzunguliya msumba wo nge ndimo ŵachitiyanga pakudanga kankhonde ndi kaŵi: kweni lenga zuŵa lenili pe lo ŵanguzunguliya msumba kankhonde ndi kaŵi. 16 Pa nyengo ya chinkhonde ndi chiŵi ŵazukuru ŵanguti ŵamba zimbata Yoswa wanguŵanene ŵanthu, “Kamburani; pakuti Ambuya akupaskani muzi wo. 17 Msumba ndi vyose vyakuŵamo vikapaskikanga ku Ambuya kuvibwanganduwa; Rahabi pe mureŵi yo ndi wose wo wenawo pamoza mu nyumba yake ndiwo ŵakaŵanga ŵamoyo, chifukwa wangubisa mathenga gho tingutuma. 18 Kweni imwe, mujipatuweko ku vinthu vyo vyapaskika ku wanangiku, vinu kokuli mutakuti mwavipaska mungatopo cha chechose cha vinthu vyo vya paskika, kuti muchitiske ugoŵi wa ŵaYisraele chinthu chakubwangandulika, ndi kutole suzgu paku wo. 19 Kweni siliva yose ndi golide, ndi viyaŵi vya mkuŵa ndi chisulo, vyakupaturikiya ku Ambuya; viŵe chuma cha Ambuya.” 20 Viyo ŵanthu ŵangukambura, zimbata zingumbika. Ndipo ŵanthu ŵanguti ŵavwa chizoza cha mbata, ruŵi ŵangukambura ukongwa, ndipo linga linguwa pasi ske-ske-ske, mwakuti ŵanthu ŵakungukwere mu msumba, munthu yose po wangurazga maso ghake, ndipo ŵanguto muzi wo. 21 Ndipo ŵangumara ndi lipanga wose ŵanthurumi ndi ŵanthukazi, ŵamana ndi ŵara, ng’ombe, mberere ndi zimbunda. 22 Sono Yoswa wangunena ndi ŵanthu ŵaŵi ŵa ŵangutumika kuskola charu, “Rutani mu nyumba ya mureŵi yo, mutuzgeni munthukazi ndi ŵake wose, nge ndimo mungumurapiya.” 23 Viyo ŵanyamata wo ŵenga skoli ŵangusere, ŵangumutuzga Rahabi, awiske, ndi anyina, ndi ŵazichi ŵake ndi ŵake wose, ŵangutuzga ŵabali ŵake wose, ndipo ŵanguŵamika kubwalo ku ugoŵi wa ŵaYisraele. 24 Ŵangocha msumba wo ndi moto ndi vyose vyakuŵa mukati mwake; siliva pe ndi golide ndi viyaŵi vya mkuŵa ndi chisulo, ŵanguviŵika kuŵa chuma cha nyumba ya Ambuya, 25 kweni Rahabi mureŵi yuwa ndi mbumba yose ya awiske, ndi ŵake wose, Yoswa wanguŵasunga ŵamoyo; ndipo ŵanguja mu Yisraele mpaka zuŵa lino, chifukwa wangubisa mathenga gho Yoswa wangutuma kwachiskola Yeriko. 26 Ndipo pa nyengo yeniyiya Yoswa wanguŵika rapu paku wo, wanguti, “Wakutembeka paurongo pa Ambuya ndi munthu yo wasokenge kuzenga so muzi uwu, Yeriko. Pakumanga chiŵanja chake mwana wake wa umwali wakafwanga. Pakumika vipata vyake mwana wake kwango wakafwanga.” 27 Viyo Ambuya ŵenga ndi Yoswa; ndipo mbiri yake yinguŵa mu charu chose.
7 Kweni ŵaYisraele ŵangutaya kugomezgeka pa vinthu vyakupaskikiya ku unangiku; pakuti Akani mwana waku Karini, mwana waku Zabadi, mwana waku Zera, wa fuku laku Yuda, wangutopo vinthu vyakupaskikiya ku unangiku, sono ukari wa Ambuya ungukore pa ŵaYisraele. 2 Yoswa wangutuma ŵanthu kutuliya ku Yeriko kuya ku Ai wo we pafupi ndi Betavene, kumwela kwa Betele, wangunena nawo, “Kwerani mukaskoli charu cho.” Ŵanthu ŵanguruta ŵangwachiskola Ai. 3 Ŵanguti ŵawe, ŵangunena ndi Yoswa, “Ŵangakweriyangako ŵanthu wose cha. Kweni akhumba ŵanthurumi vikwi viŵi pamwenga vitatu ŵamupasuwa Ai; rekani kusuzga ŵanthu wose kukweriyako, pakuti ŵaku Ai mbamanavi.” 4 Viyo akhumba vikwi vitatu ŵangukweriyako; ndipo ŵanguthaŵa pauronogo pa ŵanthu ŵaku Ai. 5 Ndipo ŵanthu ŵaku Ai ŵangubayapo akhumba machumi ghatatu pachanya nkhonde ndi yumoza (36) ŵanguŵabaya pakusika. Mwakuti mitima ya ŵanthu yingusongonoka, ndipo yinguŵa nge ndi maji. 6 Sono Yoswa wanguparuwa vyakuvwara vyake, ndipo wanguwa pasi kavunama paurongo pa bokosi la Ambuya mpaka mazulo iyo pamoza ndi ŵaraŵara ŵa ŵaYisraele; ndipo ŵangujidiya fuvu ku mitu yawo. 7 Ndipo Yoswa wanguti, “Owe, Ambuya Chiuta, na chifukwa nchine mwambuska ŵanthu yaŵa pa Yordane kuzachitipereka mu manja gha ŵa Amori, kutimara? Kwenga kwamampha tatinge tikhorwenge kuja kusirgha ku Yordane! 8 Okwe Ambuya, ndikambengenji, penipo ŵaYisraele ŵarazga misana yawo ku ŵakupindikana ŵawo! 9 Chifukwa ŵaKanani ndi wose ŵakuja mu charu cho ŵakachivwanga ichi, ndipo ŵakatizinganga, ndi kutuzgapo zina lidu mu charu chapasi sono imwe mukalichitiyanganji zina likuru?” 10 Ndipo Ambuya angunena ndi Yoswa, “Soka, wawiyanji kuvunama? 11 Yisraele walakwa, ŵaswa phanganu langu lo ndingupangana nawo ŵatopo vinthu vinyake vyakukanizgika, ŵaba, ndipo ŵapusika, ŵaviŵika pasi pa ŵakatundu ŵawo? 12 Chifukwa ichi Yisraele kuti wangama cha paurongo pa ŵarwani ŵake; ŵarazga misana yawo paurongo pa ŵakupindikana ŵawo, chifukwa ŵasanduka chinthu chakubayika. Kuti nkhaŵanga namwe so cha, kwambura kuti mutuzgemo yvakukanizgika vyo mukati mwinu. 13 Soka, uŵatozge ŵanthu, ukambe kuti, ‘Jitozgeni mwaŵeni lamawa, pakuti ndimo Ambuya ŵanene Chiuta waku Yisraele, “Mwe vyakukanizgika mukati mwinu, Owe Yisraele; kuti muziŵa kuma paurongo pa ŵarwani ŵinu cha, mpaka po mwatuzgamo vinthu vyakubisika vyo vye mukati mwinu.” 14 Viyo ndi mlenji mukatorekiyanga pafupi mu mafuku ghinu; ndipo fuku lo Ambuya akonge likanderenga pafupi mu mbumba zawo; ndipo mbumba yo Ambuya akonge yikanderenga pafupi mu nyumba zawo; ndipo nyumba yo Ambuya akonge yikanderenga pafupi munthu ndi munthu. 15 Ndipo yo wakakorekanga ndi vinthu vyakukanizgika wakawochekanga ndi moto, iyo mweneko pamoza ndi vyose vyo wenavyo, chifukwa waswa phanganu la Ambuya, ndi chifukwa chakuti wachita chinthu chachilengesku mu Yisraele.’ ” 16 Sono Yoswa wanguyuka ndi mlenjilenji, wangunderezga pafupi ŵaYisraele fuku ndi fuku, ndipo fuku laku Yuda lingukoreka; 17 wangunderezga mbumba yaku Yuda pafupi, mbumba yaku Zera yingukoreka; wangudaniya pafupi mbumba yaku Zera munthu ndi munthu, Zabdi wangukoreka; 18 wamgudaniya pafupi ŵamu nyumba yake munthu ndi munthu, ndipo Akani mwana waku Karimi, mwana waku Zabdi, mwana waku Zera, wa fuku laku Yuda, wangukoreka. 19 Viyo Yoswa wangukamba ndi Akani, “Wa mwana wangu, paska unkhankhu ku Ambuya Chiuta waku Yisraele, ndipo upereke marumbu kwaku Iyo, ndinene cho wachita, ungandibisa cha.” 20 Akani wangwamuka wanguti, “Kwakuneneska ndalakwa kumikana ndi Ambuya Chiuta waku Yisraele, cho ndikuchita ndi ichi. 21 Po ndinguti ndawona mu vyakuskoŵa saru yakujeduka yakutuwa ku Shinara ndi ndrama machumi pe chumi ghaŵi (200) za siliva, ndi barunga la golide la uzitu wa myeso machumi pe chumi ghankhonde (50) gha shekelo, ndinguvinkhumbira; ehe, ndikuviwundiya pasi mu hema langu siliva we kusi kwake.” 22 Viyo Yoswa wangutuma mathenga, ŵanguchimbiriya ku hema; ndipo awonani, vingubisika mu hema lake, siliva lenga kusi. 23 Ŵanguvituzga mu hema ndi kuvitore kwaku Yoswa ndi ŵaYisraele wose; ndipo ŵanguviŵika pasi pa maso pa Ambuya. 24 Ndipo Yoswa ndi ŵaYisraele wose pamoza nayo ŵanguto Akani mwana waku Zera, ndi siliva ndi saru ndi burunga la golide, ndi ŵana ŵake ŵanthurumi ndi ŵanthukazi, ng’ombe zake, nbunda zake, mberere zake, hema lake, ndi chose cho wenga nacho, ndipo ŵangukwere navyo ku Dambo la Akoro. 25 Yoswa wanguti, “Chifukwa nchine ungutitore suzgu ifwe? Ambuya atore suzgu paku iwe zuŵa lino.” Ndipo ŵaYisraele wose ŵanguŵadina ndi mya ndi kuŵawocha ndi moto, 26 Ndipo ŵanguwunjikapo chimuru chikuru cha mya cho chichalipo mpaka zuŵa lino; sono Ambuya anguweko ku ukari wawo. Mu chifukwa ichi zina la malo gha lidanika Dambo la Akoro mpaka kunu ku sono.
8 Ndipo Ambuya angunena ndi Yoswa, “Ungatenthemanga pamwenga kugongowa cha; utore pamoza nawe wose ŵakurwa nkhondo, ndipo soka, kweriyanga ku Ai; ehe, ndapereka mu janja lako karonga waku Ai, ndi ŵanthu ŵake, msumba, ndipo ndi charu chake; 2 mo unguchitiya ndi Yeriko ndi karonga wake ndimo ukachitiyanga ndi Ai ndi karonga wake; kweni vyuma vyake ndi ng’ombe zake mwamuto nge ndi muskowo winu; mubisame kuvuli kwa msumba wo.” 3 Viyo Yoswa wangusoka, ndi nkhondo yake yose, kukwere ku Ai; ndipo Yoswa wangusankha ŵanthurumi vikwi machumi ghatatu (30,000) ngwazi zanthazi, wanguŵatuma kuwa ndi usiku. 4 Ndipo wanguŵalanguliya kuti, “Ehe, mukabisame kuvuli kwa msumba wo; mungamukuya kutali ndi msumba cha, kweni mukaŵe ŵakujirongosole limu; 5 ine ndi wose wo ŵenane pamoza, tikaŵandikanga ku msumba wo. Sono iwo ŵachituwa kulimbana ndi ifwe, nge mphakudanga tamuthaŵa paurongo pawo. 6 Iwo ŵamukutirondo, mpaka po taŵanderezga kutali ndi msumba wo, pakuti ŵakatinge, ‘Ŵatitithaŵa nge mphakudanga.’ Viyo ifwe tamukuŵathaŵa; 7 sono imwe mwamusoka mo mwamubisama, kwachithereska msumba wo; pakuti Ambuya Chiuta winu wakawuperekanga mu janja linu. 8 Ndipo mutakuti mwapoka muzi, mukawuwochanga ndi moto; kuchita ulaka ndimo Ambuya akambiya; awonani; ndakulanguliyani.” 9 Viyo Yoswa wanguŵatuma; ndipo ŵanguruta mu malo ghakubisamamo, ŵanguja pakati pa Betele ndi Ai, kuzambwe kwa Ai; kweni usiku uwa wose Yoswa wenga mukati mu ŵanthu. 10 Ndipo Yoswa wangusoka ndi mlenjilenji, wanguwungang’a ŵanthu ndipo wangukwera iyo pamoza ndi ŵaraŵara ŵaYisraele, paurongo pa khamu lo ku Ai. 11 Ndipo zingwazi zose zakuŵa pamoza nayo zinguruta, ŵangufika kufupi ndi msumba ndipo ŵangugoŵa kuchiri ku nkhonde kwa Ai, penga kachiphwaphwazi pakati paku iwo ndi Ai. 12 Ndipo wangutuma akhumba ŵanthurumi vikwi vinkhonde (5,000) kwachibisama pakati pa Betele ndi Ai, kuzambwe kwa msumba. 13 Viyo ndimo ghangujariya maŵanja gha nkhondo, ugoŵi weneko wapakatikati ngweniwo wenga ku nkhonde kwa msumba wo, ndipo ŵakulonda kuvuli ŵenga kuzambwe kwa msumba. Kweni Yoswa usiku wose uwa wenga mu dambo. 14 Wanguti wawona ichi karonga waku Ai, iyo pamoza ndi ŵanthu ŵake wose ŵanthurumi mu msumba wuwa, ŵangutinthimika ŵangutuwa ndi mlenjilenji kuruta kusendemu kurazga ku Araba, kwachikumana, ndi kurwana ndi ŵaYisraele; kweni ŵengavi kuziŵa kuti nkhondo yinyake yabisama kuvuli kwa msumba. 15 Ndipo Yoswa ndi ŵaYisraele wose ŵanguchita chiphamaso chakuŵa nge ŵathereskeka, ndipo ŵanguthaŵiya kuchiri ku bozwa. 16 Mwakuti ŵanthu wose wo ŵenga mu msumba ŵangudanikiya pamoza kuti ŵaŵandondoloske, ndipo pakundondoloska Yoswa wanguruta kutali ndi msumba. 17 Mwengavi kujamo munthu nanga njumoza mu Ai pamwenga mu Betele, wambura kutuwa kundondoloska ŵaYisraele; msumba ŵanguwusiya wa mwazi. 18 Penipo Ambuya angunena ndi Yoswa, “Tambaruliya mkondo wo wemu janja lako kurongo ku Ai; pakuti ndikawupaskanga mu janja lako.” Yoswa wangutambaruwa mkondo wo kurongo ku msumba. 19 Ŵakubisama ŵangusoka ruŵiruŵi kutuwa mu malo ghawo, ndipo po iyo wangutaka nyoroske janja lake, iwo ŵanguchimbiya ndi kusere mu msumba wo ndipo ŵanguwuthereska; ndipo ŵangupusumpha kuwuwocha ndi moto. 20 Viyo penipo ŵanthurumi ŵaku Ai ŵangulereska kuvuli, alereni, usi wamu msumba ungukwere kuchanya; ndipo ŵengavi nthazi zakuthaŵiya uku pamwenga kuwa, pakuti ŵaYisraele ŵeniwo ŵanguthaŵiya ku bozwa ŵangung’anamukiya kuvuli pakuŵandondoloska. 21 Ndipo Yoswa ndi ŵaYisraele wose ŵanguti ŵawona kuti ŵakubisama ŵa, ŵato muzi, ndikuti usi wa msumba wo ukwere kuchanya; ŵangung’anamukiya kuvuli ndi kubaya ŵanthurumi ŵaku Ai. 22 Ndipo ŵanyake ŵangutuwa mu msumba kurwana ndi iwo; viyo ŵenga mukati mu ŵaYisraele, ŵaYisraele ŵanyake kuchiri kunu, ŵanyake kuchiri kuwa; ŵanguŵabaya, mpaka penipo ŵengavi kujapo nanga njumoza wamoyo pamwenga wakuthaŵa. 23 Karonga waku Ai ŵangumuko wamoyo, ŵanguza nayo kwaku Yoswa. 24 ŴaYisraele ŵangumara kubaya wose ŵakuja mu Ai ndi ku bozwa ko ŵanguŵandondoloska, wose ŵangufwa kwambura nanga njumoza wakutaskika, pavuli ŵaYisraele wose ŵanguwere ku Ai, ndipo ŵangumara kubaya wose ndi lipanga. 25 ndipo wose wo ŵangufwa zuŵa liya ŵanthurumi ndi ŵanthukazi, ŵenga vikwi chumi pachanya viŵi (12,000), wose ŵenga ŵanthu ŵaku Ai. 26 Yoswa kuti wanguliwezga ruŵi cha janja lake, lo wangutambasuliya mkondo, mpaka po wangumariya limu kubaya wose ŵamu Ai. 27 Ng’ombe pe ndi chuma chawo vinguŵa muskowo wa ŵaYisraele, kwakulingana nge ndimo Ambuya angulanguliya Yoswa. 28 Viyo Yoswa wangocha Ai, ndipo wanguwusanduska kuŵa ndundu ya mapopa muyaya, nge ndimo uliri mpaka ku zuŵa lino. 29 Ndipo wangupayika karonga wa Ai pa muti mpaka mazulo; pa kusere kwa dazi, Yoswa wangulangula kutuzgapo chiŵanda pa muti ndi kuchitaya pa kusere pa likomo la msumba, wanguwunjikapo ndundu ya mya, yo yichalipo mpaka kunu ku sono. 30 Sono Yoswa wanguzenga jochero pa phiri Abala kuzenge Ambuya, Chiuta waku Yisraele, 31 nge ndimo Mosese mteŵeti wa Ambuya wangulanguliya ŵaYisraele, mo ghakulembeke mu buku la marangu ghaku Mosese, “Jochero la mya yambura kusema, yeniyo munthu nanga njumoza kuti wayisemapo ndi chisulo cha”; ndipo ŵanguperekapo mipasku yakocha ku Ambuya, ndi kuperekapo sembe za chimangu. 32 Ndipo penipa, paurongo pa ŵaYisrale Yoswa wangulemba pa mya marangu ghaku Mosese ghenigho wangulemba. 33 Ndipo ŵaYisraele wose mlendo ndi mwenimuzi, pamoza ndi ŵaraŵara ndi zinduna ndi ŵeruzgi ŵawo ŵanguma kwakutghana ndi bokosi la phanganu la Ambuya paurongo pa ŵazukuru ŵaLevi wo ŵangupinga bokosi la phanganu la Ambuya, ŵa chigaŵa chimoza ŵenga paurongo pa phiri la Gerizimu, ŵa chigaŵa chinyake ŵenga paurongo pa phiri la Ebala, mo wangunene Mosese mteŵeti wa Ambuya pakudanga kuti ŵatumbike ŵaYisraele. 34 Pavuli pake wanguŵerenga marangu ghose, vitumbiku ndi matembu, kwakuyana ndi vyose vyakulembekamo mu buku la marangu. 35 Pengavi mazu ghakukambika ndi Mosese gho ghangavi kuŵerengeka ndi Yoswa paurongo pa mzinda wose wa ŵaYisraele, ŵanthukazi, ŵana ndi ŵalendo wo ŵajanga mukati mwawo.
^ (Yos. 8:18-29) Penipo Ambuya angunena ndi Yoswa, “Tambaruliya mkondo wo wemu janja lako kurongo ku Ai; pakuti ndikawupaskanga mu janja lako.” Yoswa wangutambaruwa mkondo wo kurongo ku msumba. 19 Ŵakubisama ŵangusoka ruŵiruŵi kutuwa mu malo ghawo, ndipo po iyo wangutaka nyoroske janja lake, iwo ŵanguchimbiya ndi kusere mu msumba wo ndipo ŵanguwuthereska; ndipo ŵangupusumpha kuwuwocha ndi moto. 20 Viyo penipo ŵanthurumi ŵaku Ai ŵangulereska kuvuli, alereni, usi wamu msumba ungukwere kuchanya; ndipo ŵengavi nthazi zakuthaŵiya uku pamwenga kuwa, pakuti ŵaYisraele ŵeniwo ŵanguthaŵiya ku bozwa ŵangung’anamukiya kuvuli pakuŵandondoloska. 21 Ndipo Yoswa ndi ŵaYisraele wose ŵanguti ŵawona kuti ŵakubisama ŵa, ŵato muzi, ndikuti usi wa msumba wo ukwere kuchanya; ŵangung’anamukiya kuvuli ndi kubaya ŵanthurumi ŵaku Ai. 22 Ndipo ŵanyake ŵangutuwa mu msumba kurwana ndi iwo; viyo ŵenga mukati mu ŵaYisraele, ŵaYisraele ŵanyake kuchiri kunu, ŵanyake kuchiri kuwa; ŵanguŵabaya, mpaka penipo ŵengavi kujapo nanga njumoza wamoyo pamwenga wakuthaŵa. 23 Karonga waku Ai ŵangumuko wamoyo, ŵanguza nayo kwaku Yoswa. 24 ŴaYisraele ŵangumara kubaya wose ŵakuja mu Ai ndi ku bozwa ko ŵanguŵandondoloska, wose ŵangufwa kwambura nanga njumoza wakutaskika, pavuli ŵaYisraele wose ŵanguwere ku Ai, ndipo ŵangumara kubaya wose ndi lipanga. 25 ndipo wose wo ŵangufwa zuŵa liya ŵanthurumi ndi ŵanthukazi, ŵenga vikwi chumi pachanya viŵi (12,000), wose ŵenga ŵanthu ŵaku Ai. 26 Yoswa kuti wanguliwezga ruŵi cha janja lake, lo wangutambasuliya mkondo, mpaka po wangumariya limu kubaya wose ŵamu Ai. 27 Ng’ombe pe ndi chuma chawo vinguŵa muskowo wa ŵaYisraele, kwakulingana nge ndimo Ambuya angulanguliya Yoswa. 28 Viyo Yoswa wangocha Ai, ndipo wanguwusanduska kuŵa ndundu ya mapopa muyaya, nge ndimo uliri mpaka ku zuŵa lino. 29 Ndipo wangupayika karonga wa Ai pa muti mpaka mazulo; pa kusere kwa dazi, Yoswa wangulangula kutuzgapo chiŵanda pa muti ndi kuchitaya pa kusere pa likomo la msumba, wanguwunjikapo ndundu ya mya, yo yichalipo mpaka kunu ku sono.
^ ***jl p. 14 Nchifukwa Wuli Tisanirika pa Maunganu Ngakurungakuru?***
Sambiru 11
Nchifukwa Wuli Tisanirika pa Maunganu Ngakurungakuru?
Nchifukwa wuli ŵanthu yaŵa awoneka alikondwa? Yiwu ŵe pa umoza wa maunganu ngidu ngakurungakuru. Nge po achitiyanga ateŵeti aku Chiuta a mu nyengu yakali, wo angulangulika kuti awunganengi katatu pa chaka, nasiso tija akunozgeka kusanirika pa maunganu ngakurungakuru ngenanga. (Marangu 16:16) Chaka chechosi, tija ndi maunganu ngakurungakuru ngatatu. Unganu wapade wo uchitika zuŵa limoza, unganu wadera uchitika mazuŵa ngaŵi ndipuso unganu wachigaŵa uchitika mazuŵa ngatatu. Kumbi tiyanduwa wuli pa maunganu ngenanga?
Ngachitiska kuti ubali widu wachikhristu wa pacharu chosi uje wakukho. Ayisraele akondwanga chifukwa chakutumbika Yehova “mu unganu ukuru,” nasiso tikondwa kusopa Yehova limoza ndi anyidu pa maunganu ngenanga. (Sumu 26:12; 111:1) Maunganu ngenanga, ngatitiwovya kuti tikumanengi kweniso tichezgengi ndi Akaboni anyidu a mu mipingu yinyaki ndipuso wo atuliya ku vyaru vinyaki. Pa nyengu yakupumuwa, tikondwa kuryiya pamoza chakurya pa malu nga unganu vo vitovya kuti maunganu ngaje nga chimangu. (Machitidu 2:42) Pa maunganu ngenanga ndipu tiwona chanju cho chichitiska kuti tikoliyanengi ndi ‘abali’ ŵidu pacharu chosi.—1 Petro 2:17.
Ngatitiwovya kuti tiluti panthazi mwauzimu. Ayisraele ayanduwanga so chifukwa ‘avwisisanga vo vaŵerengekanga’ ndipuso vo vakonkhoskekanga kutuliya m’Malemba. (Nehemiya 8:8, 12) Nasiso tiyanduwa ndi ulongozgi wa m’Bayibolo wo tilonde pa maunganu ngidu. Nkhani yeyosi yija ndi mutu wakutuliya m’Bayibolo. Paja so nkhani zakukondwesa, zakusiliyana ndipuso vakuyeruzgiyapu, vosi ivi vititisambiza mo tingachitiya khumbu laku Chiuta pa umoyu widu. Tichiskika asani tituvwa masuzgu ngo Akhristu akumana nangu ndi mo apundiya masuzgu ngo mu nyengu yakumaliya yinu. Pa maunganu nga chigaŵa, paja maseŵeru nga nkhani za m’Bayibolo zo zikuchitika kali ndipuso ngatitisambiza fundu zo zingatiwovya. Pa unganu wewosi, pachitika ubatizu waku wo akhumba kulongo kujipatuliya kwawu kwaku Chiuta.
▪ Nchifukwa wuli kusanirika pa maunganu kutitipaska likondwa?
▪ Kumbi mungayanduwa wuli asani musanirika pa maunganu?
[Bokosi/Chithuzi papeji 14]
KUTI MUZIŴI VINANDI
Asani mukhumba kuziŵa mo tijaliya ndi Akhristu anyidu, yesesani kuti muzisaniriki pa unganu widu wo utuza. Munthu yo watikusambizani Bayibolo wakulongoningi pulogilamu ya unganu wo unguchitika pambula kuswera kuti muwoni nkhani zo zikambika. Chongani pa kalendala yinu zuŵa ndi kulemba malu ngo kwazamuchitikiya unganu ndipu yesesani kuti muzisanirikepu.
[Chithuzi papeji 14]
Mexico
[Chithuzi papeji 14]
Germany
[Chithuzi papeji 14]
Botswana
[Chithuzi papeji 14]
Nicaragua
[Chithuzi papeji 14]
Italy
^ ***jl p. 15 Kumbi Nchitu Yidu Yakupharazga Yilongozgeka Wuli?***
Sambiru 12
Kumbi Nchitu Yidu Yakupharazga Yilongozgeka Wuli?
Kwati kwaja kanyengu kamanavi kuti wafwi, Yesu wangukamba kuti: “Evangeli [uthenga] wenuwu wa ufumu umemezekengi mu charu chosi chapasi uli mbukaboni ku mitundu yosi; pavuli ndipu ukazanga umari wo.” (Mateyu 24:14) Kumbi nchitu yakupharazga ya pacharu chosi yeniyi yatingi yifiskikengi wuli? Mwakulondo vo Yesu wachitanga pa nyengu yo wenga pacharu chapasi.—Luka 8:1.
Titesesa kufikiya ŵanthu mu nyumba zawu. Yesu wangusambiza akusambira ŵaki kupharazga uthenga wamampha ku khomu ndi khomu. (Mateyu 10:11-13; Machitidu 5:42; 20:20) Apharazgi akwamba ŵenaŵa, angupaskika vigaŵa vakuti akapharazgeku. (Mateyu 10:5, 6; 2 Ŵakorinte 10:13) Mwakuyanana ŵaka mazuŵa nganu, nchitu yidu yakupharazga yichitika mwadongosolu ndipu mpingu wewosi upaskika chigaŵa chakuti upharazgengeku. Kuchita viyo kutitiwovya kuti tichiti vo Yesu wangukamba kuti ‘titauliyi ŵanthu ndi kuchitiya ukaboni mwakukwana.’—Machitidu 10:42.
Titesesa kufikiya ŵanthu kwekosi ko angasanirika. Yesu wakulongo chakuwoniyapu chamampha ukongwa chakupharazga ko kwasanirikanga ŵanthu anandi, iyu wapharazganga m’mphepeti mwa nyanja ndipuso ku visimi ko kwasanirikanga ŵanthu. (Marko 4:1; Yohane 4:5-15) Nasiso tikambiskana ndi ŵanthu fundu za m’Bayibolo kwekosi ko angasanirika kaya mu msewu, kumusika, kumalu ngo asungiyaku nyama pamwenga pa telefoni. Tipharazgiya so azengezgani ŵidu, wo tigwira nawu nchitu, wo tisambira nawu sukulu ndipuso abali ŵidu asani tasaniya nyengu. Kugwiriskiya nchitu nthowa zenizi, kwawovya kuti ŵanthu mamiliyoni nganandi pacharu chosi chapasi avwi ‘makani ngamampha ngakutaska.’—Sumu 96:2.
Kumbi pe munthu munyaki yo muŵanaŵana kuti mungamukambiyaku uthenga wamampha wa Ufumu waku Chiuta ndipuso vo wazakumuchitiya kunthazi? Mungawusunganga ŵaka cha uthenga wa chilindizga wenuwu. Yesesani kweche sonu kukambiya ŵanthu za uthenga wenuwu.
▪ Kumbi ndi ‘uthenga wamampha’ nuwu wo utenere kupharazgika?
▪ Kumbi Akaboni aku Yehova atezga wuli nthowa zo Yesu wangugwiriskiya nchitu pakupharazga?
[Bokosi/Chithuzi papeji 15]
KUTI MUZIŴI VINANDI
Fumbani munthu yo watikusambizani Bayibolo kuti wakulongoni mo mungachitiya kuti mukambiyeku anyinu fundu zo mwasambira m’Bayibolo.
[Chithuzi papeji 15]
Spain
[Chithuzi papeji 15]
Belarus
[Chithuzi papeji 15]
Hong Kong
[Chithuzi papeji 15]
Peru
^ ***jl p. 16 Kumbi Mpayiniya ndi Yani?***
Sambiru 13
Kumbi Mpayiniya ndi Yani?
Mazu ngakuti “mpayiniya” kanandi ngang’anamuwa munthu yo wapharazga mu vigaŵa vasonu ndipu wajula nthowa kuti ŵanthu anyaki alondo. Yesu wenga mpayiniya yo wangutumika pacharu kuti wazichiti nchitu yakupaska umoyu ndi kujula nthowa yakuti ŵanthu azitaskiki. (Mateyu 20:28) Mazuŵa nganu, akumulondo ŵaki atole iyu mwakuchita phamphu ‘kupanga akusambira.’ (Mateyu 28:19, 20) Ŵanthu anyaki achitaku nawu uteŵeti wenuwu wo udanika kuti, upayiniya.
Mpayiniya ndi munthu yo wapharazga nyengu zosi. Akaboni aku Yehova wosi mbapharazgi a uthenga wamampha. Anyaki asintha vakuchita vawu kuti aje apayiniya a nyengu zosi, ndipu apharazga maora 70 mwezi wewosi. Kuti afiski kuchita nchitu yeniyi, apharazgi anandi agwira ganyu. Apharazgi anyaki asankhika kuti akateŵete nge apayiniya apade ku malu ngo kukhumbika apharazgi a Ufumu anandi ndipu apharazga kwa maora 130 pamwenga kujumpha mwezi wewosi. Apayiniya agutiskika ndi vinthu vimanavi vo asaniya ndipu aja ndi chigomezgu chosi kuti Yehova waŵapaskengi vo akhumbika pa umoyu wawu. (Mateyu 6:31-33; 1 Timote 6:6-8) Ŵanthu wo angafiska cha kuchita uteŵeti wa nyengu zosi, ateŵete nge apayiniya akovya pa nyengu yo awona kuti angafiska ndipu asazgiyaku uteŵeti wawu mwa kupharazga kwa maora 30 pamwenga 50 pa mwezi.
Mpayiniya wachiskika chifukwa chakwanja Chiuta ndi ŵanthu. Nge po wachitiyanga Yesu, nasiso tiziŵa kuti mazuŵa nganu ŵanthu anandi ŵe pa ubwezi cha ndi Chiuta. (Marko 6:34) Isi te ndi uthenga wauneneska wo ungaŵawovya sonu panu kweniso kuti aje ndi chilindizga cha munthazi. Kwanja ŵanthu kuchitiska mpayiniya kuti wagwiriskiyi nchitu nyengu ndi nthazi zaki kuti wawovyi ŵanthu kuja pa ubwezi ndi Chiuta. (Mateyu 22:39; 1 Ŵatesalonika 2:8) Kuchita viyo, kutovya mpayiniya kuti waje ndi chigomezgu chakukho, waje pa ubwezi wamampha ndi Chiuta ndipuso waja ndi likondwa.—Machitidu 20:35.
▪ Kumbi mpayiniya ndi yani?
▪ Kumbi nchinthu wuli cho chichitiska apharazgi anyaki kuti aje apayiniya a nyengu zosi?
[Bokosi papeji 16]
SUKULU ZO APAYINIYA ASERE
Apayiniya anyengu zosi asere Sukulu ya Uteŵeti wa Upayiniya yo yichitika kwa masabata ngaŵi. Abali ambula kuto ndipuso akwenere wo akhumba kugwiriskikiya nchitu kuti aluti kumalu ngo kukhumbika apharazgi anandi, angalemba kalata yakupempha kuti akasere Sukulu Yakusambiza Bayibolo ya Abali Ambula Kuto yo yichitika kwa myezi yiŵi. Mwakuyanana ŵaka, ŵanthu akutolana wo mbakwenere nawuso angalemba kalata yakupempha kuti akasere Sukulu Yakusambiza Bayibolo ya Akhristu Akutolana. Apayiniya ‘angafiska uteŵeti wawu’ ndi chovyu cha masukulu ngenanga.—2 Timote 4:5.
[Chithuzi papeji 16]
Canada
[Chithuzi papeji 16]
Khomu ndi khomu
[Chithuzi papeji 16]
Sambiru la Bayibolo
[Chithuzi papeji 16]
Kusambira Bayibolo pakutija
^ (Yos. 9:1-11:23) Penipo ŵakaronga wose wo ŵenga kusirgha ku Yordane mu charu cha mapiri ndi cha chidika ndi mu likumba lose la Nyanja Yikuru kurazga ku Lebanoni, ŵaHiti, Amoni, ŵaKanani, ŵaPerse, ŵaHivi, ndi ŵaYebusi, ŵanguti ŵavwa ichi, 2 ŵanguwungana pamoza ndi mtima umoza kurwana ndi Yoswa ndi Yisraele. 3 Kweni penipo ŵakuja mu Gebeoni ŵanguvwa vyo Yoswa wanguchita ku Yeriko ndi Ai, 4 iwo pa mtima wawo ŵanguchita mwawuchenjezi ŵanguruta ndi ŵangurongoso vyakurgha, ŵanguto mathumba ghakuparuka, kuŵika pa mbunda zawo, ndi mathumba gha vikopa gha vinyo, ghakuguga ndi ghakuparuka ŵangusonamosonamo, 5 ndi viyato vya vigambavingamba ku marundi ghawo, ndi vivwaro vyawo vyakuguga; vyakurgha vyawo vingumira ndi kuchita chuku. 6 Ndipo ŵanguruta kwaku Yoswa mu ugoŵi pa Gilgala ŵangunena ndi iyo nid ŵaYisraele wose, “Tatuliya ku charu cha kutali; viyo sono mpangane nafwe phanganu.” 7 Kweni ŵaYisraele ŵanguti ku ŵaHivi, “Vinu kokuli imwe muja mukati mwidu, ipo tingachita namwi uli phanganu?” 8 Iwo ŵanguti, “Ifwe te ŵateŵeti ŵinu.” Ndipo Yoswa wanguŵafumba, “Ndimwe ŵayani? Ndipo mutuwa pani?” 9 Iwo ŵanguti, “Tawateŵeti ŵinu tatuliya ku charu chakutali ukongwa, chifukwa cha zina la Ambuya Chiuta winu; pakuti tavwa ndi mbiri yaku iyo, ndi vyose vyo wanguchita mu Egipiti, 10 ndi vyose vyo wanguchita ku ŵakaronga ŵawi ŵa Amori wo ŵenga kusirgha la Yordane, Sihoni karonga wa Heshiboni ndi Ogi karonga wa Bashani, yo wajanga mu Ashitarote. 11 Ŵaraŵara ŵidu ndi wose ŵakuja mu charu chidu ŵangutinene kuti ‘Toni vyakurgha vyapa ulendo, rutani mukakumane nawo, ndipo mukakambe kuti, “Ifwe te ŵateŵeti ŵinu, sono, chitani nafwe phanganu.’ ” 12 Chiŵande chidu ndi ichi chenga chakufunda tichituwa nacho ku nyumba zidu nge ndi kamba wapa ulendo, kweni sono awonani, chamira ndipo chachita chuku; 13 mathumba gha vikopa yagha ghenga ghafya tichighazaza ndi vinyo, ehe, sono ghaphumuka, vivwaro ndi viyato vidu ivi, alereni, vyaguga chifukwa cha utali wa ulendo.” 14 Ndipo ŵaYisraele ŵangusanganapo pa vyakurgha vyawo, kweni ŵengavi kufumba urongozgi ku Ambuya. 15 Ndipo Yoswa wanguchita nawo chimangu ndi kuchita nawo phanganu, kuti ŵajenge ŵamoyo; ndipo ŵarongozgi ŵa mpingu ŵangupangana nawo ndi rapu. 16 Ŵanguti ŵachita nawo phanganu pavuli pa mazuŵa ghatatu, ŵanguvwa kuti wenga ŵakuzengezgana nawo, ndikuti ŵajanga mukati mwawo. 17 ŴaYisraele ŵanguruta ndipo ŵangufika ku misumba yawo pa zuŵa la chitatu. Misumba yawo yenga Gibeoni, Chefira, Beroti ndi Kiriata-jearimi. 18 Ndipo ŵaYisraele kuti ŵanguŵabaya cha, chifukwa ŵarongozgi ŵa mpingu ŵanguŵarapiya pa Ambuya, Chiuta waku Yisraele. Ndipo mpingu wose ungudinginikiya ŵarongozgi wo. 19 Kweni ŵarongozgi ŵangunena ndi mpingu wose kuti, “Taŵarapiya iwo ndi Ambuya, Chiuta waku Yisraele, sono kuti tingaŵakwaska cha. 20 Cho tikaŵachitiyanga ndi ichi, Tikaŵasiyanga ŵamoyo, vinu ukari ungaŵa paku ifwe, chifukwa cha rapu lo tinguŵarapiya.” 21 Ndipo ŵarongozgi ŵangunena nawo, “Rekani ŵaŵe ŵamoyo.” Viyo ŵanguŵa ŵakudumuwa nkhuni ndi ŵakunegha maji gha mpingu wose, nge ndimo ŵarongozgi ŵanguŵalanguliya. 22 Yoswa wanguŵadana, ndi wanguti kwaku wo, “Mungutipusikiyanji, kuti, ‘Tekutali ukongwa ndi imwe,’ penipo muja mukati mwidu? 23 Mu chifukwa ichi mwe ŵakutembeka.ndipo ŵanyake ŵaku imwe nyengo zose ŵakaŵanga ŵaŵanda, ŵakudumuwa nkhuni ndi ŵakunegha maji ghamu nyumba yaku Chiuta wangu.” 24 Iwo pakwamuka Yoswa ŵanguti, “Chifukwa ifwe taŵateŵeti ŵinu tikuziŵiskika mu uneneska wose kuti Ambuya Chiuta winu wakulanguliya mteŵeti wake Mosese kumupaskani charu ichi chose, ndi kubwanganduwa wose ŵakuja mu charu paurongo pinu, viyo tingopa ukongwa kuti tifwe chifukwa chinu, sono tinguchita chinthu ichi. 25 Ndipo sono, ehe, ifwe temu janja linu chitani cho chingaŵa chamampha ndi chakwenere mu maso ghinu paku ifwe.” 26 Viyo ndimo ŵanguchitiya kwaku wo, ŵanguŵataska ku ŵaYisraele; ndipo kuti ŵanguŵabaya cha. 27 Kweni zuŵa liya Yoswa wanguŵachita kuŵa ŵakudumuwa nkhuni ndi ŵakunegha maji, kuneghe mpingu ndi jochero la Ambuya kurutiliya mpaka ku zuŵa lino, mu malo gho iyo wangasankha.
10 Po Adonizedeke karonga waku Yerusalemu wanguvwa moYoswa wangutore Ai, ndimo wangumumbwanganduliya kwambura kujako kanthu, ndi kuti, mo wanguchitiya Ai ndi karonga wake ndimo wanguchitiya ndi Yeriko ndi karonga wake, uli ndimo ŵakuja mu Gibeoni ŵanguchitiya chimangu ndi Yisraele ndi kuti ŵenga mukati mwawo, 2 viyo wangopa ukongwa, chifukwa Gibeoni wenga msumba ukuru, nge ngumoza wa misumba ya ufumu, wenga ukuru kuruska Ai, ndipo ŵanthurumi ŵa mwaku wo ŵenga ŵanthazi. 3 Viyo Adonizedeke karonga waku Yerusalemu wangutuma kwaku Hohamu karonga waku Hebroni, kwaku Piramu karonga waku Yerumutu, kwaku Yafia, karonga waku Lakishi, ndi kwaku Debiri, karonga waku Egloni, wanguti, 4 “Kweriyani kuno kwangu, mundovye, tiyeni tikoso Gibeoni, pakuti wachita chimangu ndi Yoswa ndi ŵaYisraele.” 5 Sono ŵakaronga wo ŵankhonde ŵa Amori, karonga waku Yerusalemu, waku Hebroni, waku Yarumutu, waku Lakishi, ndi karonga waku Egloni, ŵanguwunganiska maŵanja ghawo, ŵanguruta ndi nkhondo zawo zose ŵangugoŵa kumikana ndi Gibeoni, ndipo ŵanguchita nayo nkhondo. 6 Ndipo ŵanthu ŵaku Gibeoni ŵangutuma kwaku Yoswa pa ugoŵi mu Gilgala, kuti, “Ungareka cha kovya ŵateŵeti ŵako, zanga ruŵi utitaske, pakuti ŵakaronga wose ŵa Amori ŵakuja mu charu cha mapiri ŵawunganirana paku ifwe.” 7 Viyo Yoswa wangukwera kutuwa ku Gilgala, iyo pamoza ndi nkhondo yose ndipo ndi ngwazi zose. 8 Ambuya angunean ndi Yoswa, “Ungawopanga cha, pakuti ndaŵapereka mu manja ghako, paŵengevi nanga njumoza wakuma paurongo pako.” 9 Yoswa wanguŵaziya kwabuchibuchi, po wanguti wenda usiku wose kutuwa ku Gilgala. 10 Ndipo Ambuya anguŵayungwiska paurongo paku Yisraele yo wanguŵabaya kuŵamara kukuru pa Gibeoni ndi kuŵadakiskiya ku nthowa ya sendemu yaku Bete-horoni, wanguŵakoso mpaka ku Azeka ndi Makeda. 11 Ndipo ŵachithawa pa maso pa ŵaYisraele ŵachisikiya ku sendemu ku Bete-horoni, Ambuya angupong’a paku wo mya yikuru kutuwa kuchanya mpaka ku Azeka, ndipo ŵangufwa; wo ŵangufwa chifukwa cha mya ya matarara ŵenga ŵanandi kuruska wo ŵangufwa ndi malipanga gha ŵanthurumi ŵaku Yisraele. 12 Penipo Yoswa wangunena ku Ambuya mu zuŵa lo Ambuya angupereka Amori ku ŵaYisraele; ndipo pa maso gha ŵaYisraele wanguti, “Lumwi, umi jo pa Gibeoni, ndipo iwe mwezi mu dambo la Aijaloni.” 13 Ndipo lumwi linguma cheti, mwezi unguja jo, mpaka penipo mtundu unguwezge nduzga pa ŵarwani ŵawo. Kumbi ichi kuti chikulembeka cha mu buku laku Yashara? Lumwi linguma mukatikati kuchanya, ndipo kuti lingutinthimika kusere cha akhumba kwa zuŵa lose lamphumphu. 14 Kuti likuŵapo zuŵa nge ndi zuŵa liya cha kali kose mpaka mazuŵa yagha, po Ambuya anguzomerezga mazu gha munthu, chifukwa Ambuya angurwiya ŵaYisraele 15 Sono Yoswa wanguweko ndi Yisraele yose pamoza nayo, kuwere ku ugoŵi pa Gilagala. 16 Ŵakaronga yaŵa ŵankhonde ŵanguthaŵa ndipo ŵangubisama mu mphanji pa Makeda. 17 Ndipo ŵangumunene Yoswa, kuti, “Ŵakaronga ŵankhonde ŵabowozgeka, ŵabisama mu mphanji pa Makeda.” 18 Yoswa wanguti, “Mukakunkhuzgiyeko mya yikuru ku khomo la mphanji, ndipo mukaŵikepo ŵalonda; 19 imwe mwaŵeni kwachija penipa cha, mukandondoleske ŵarwani ŵinu, muŵalondo mu vikuŵa, mungaŵareka cha kuti ŵakasere mu misumba yawo; chifukwa Ambuya Chiuta winu waŵapereka mu janja linu.” 20 Ndipo Yoswa ndi ŵaYisraele ŵanguti ŵamara kuŵabaya, mpaka po ŵanguparghanika wose, penipo ŵanyake ŵakujapo ŵaku wo ŵangusere mu misumba ya malinga. 21 ŵanthu wose ŵanguwere kwaku Yoswa umamphavi mu ugoŵi pa Makeda; pengavi munthu yo wangukambiya kaheni pa ŵaYisraele. 22 Sono Yoswa wanguti, “Jurani pa khomo la mphanji, ndipo tuzgani ŵakaronga wo ŵankhonde, ŵatoliyeni kunu kwangu,” 23 Ndipo ŵanguchita kwakukozgana, ŵangutuzga ŵakaronga wo ŵankhonde ndi ŵanguŵatore kwaku iyo, karonga waku Yerusalemu, karonga waku Hebroni, karonga waku Yerumutu, karonga waku Lakishi ndi karonga waku Egloni. 24 Ŵanguti ŵaŵatore kwaku Yoswa, Yoswa wangudana ŵaYisraele wose, ndipo wangunena ndi ŵaraŵara, mafumu gha ŵankhondo wo ŵanguruta nayo, kuti, “Ndereni pafupi, kandani marundi ghinu pa makhosi gha ŵakaronga yaŵa.” Sono ŵanguza pafupi, ŵangukanda marundi ghawo pa makhosi ghawo. 25 Ndipo Yoswa wangunena nawo kuti, “Mungopanga nanga nkhufipa mtima: muŵi ŵanthazi ndipo khwimani, pakuti viyo ndimo Ambuya Akachitiyanga ndi ŵarwani ŵinu wose wo murwana nawo.” 26 Ndipo pavuli pake Yoswa wanguŵakoso ndi kuŵabaya ndipo wanguŵapayika pa miti yinkhonde. Wanguŵapayika mpaka ku mazulo; 27 Kweni pakusere kwa lumwi, Yoswa wangulangula, ŵanguŵapawuwa pa miti ndi kuŵapong’a mu mphanji muwa ŵangubisama ndipo ŵangujalapo mya yikuru pa khomo la mphanji, yo yichalipo mpaka ku zuŵa lino. 28 Pa zuŵa liya Yoswa wanguthereska Makeda, wanguwukoso ndi karonga wake ndi lipanga; wangumariya limu munthu yose wamwenimo, wengavi kusiyako kanthu; mo wanguchitiya ndi karonga waku Yeriko ndimo wanguchitiya ndi karonga waku Makeda. 29 Pavuli Yoswa ndi Yisraele yose pamoza nayo, wangurutiliya kutuwa pa Makeda kuya ku Libina, wangurwana ndi Libina; 30 ndipo Ambuya anguwupereka uwu nawo ndi karonga wake mu janja laku Yisraele; wanguwukoso ndi lipanga, wangubaya munthu yose wakuŵamo; wengavi kusiyako kanthu; ndipo wanguchita ku karonga wake nge ndimo wanguchitiya ndi karonga waku Yeriko. 31 Yoswa ndi munthu yose wangurutiliya kutuwa pa Libina kuya ku Lakishi, wanguwizinga, ndi wanguwupasuwa: 32 Amubuya angupereka Lakishi mu janja la Yisraele, ŵanguwuthereska pa zuŵa la chiŵi, kuwukoso ndi lipanga, ndi kubaya munthu yose, nge ndimo ŵanguchitiya ku Libina. 33 Ndipo Horamu karonga wa Gezere wangukwere kwachovya Lakishi; kweni Yoswa wangumukoso ndi ŵanthu ŵake, pengavi yumoza wakusiyika. 34 Yoswa wangurutiliya ndi ŵanthu ŵake kutuwa ku Lakishi; kuya ku Egloni; wanguwuzinga ndi kuwupasuwa; 35 wanguwupoka zuŵa leniliya, wanguwukoso ndi lipanga ndi kubaya munthu yose wakuŵamo kwambura wakusiyika, nge ndimo wanguchitiya ku Lakishi. 36 Kutuwa ku Egloni, Yoswa wangukwere ku Hebroni pamoza ndi Yisraele yose; wanguwupasuwa, 37 ndi kuwuthereska, wangukoso ndi lipanga karonga wake ndi mizi yake, wakubaya munthu yose kwambura wakusiyika, nge ndimo wanguchitiya ku Egloni, wangubwanganduwa vyose tetete pamoza ndi munthu yose. 38 Pavuli Yoswa, ndi Yisraele yose wanguwere vuli ku Debiri, wanguwupasuwa, 39 wanguwupoka pamoza ndi karonga wake, ndi mizi yake yose, wanguwakoso ndi lipanga wangumara wose tete, kwambura wakujapo, mo wanguchitiya ku Hebroni, ndi ku Libina ndi karonga wake, ndimo wanguchitiya ku Debiri ndi karonga wake. 40 Viyo Yoswa wanguthereska charu chose, charu cha mitunthu ndi cha ku mwela ndi charu cha chidika ndi vinkhwawu, ndi ŵakaronga ŵawo wose; wangubaya chamoyo chose, kwambura kusiyako kanthu, uli ndimo Ambuya Chiuta waku Yisraele wangulanguliya. 41 Ndipo Yoswa wanguŵathereska kutuliya ku Kadeshe-barnea mpaka ku Gaza, charu chose cha Gosheni, mpaka ku Gibeoni. 42 Yoswa wanguto ŵakaronga yaŵa wose ndi charu chawo pa nyengo yimoza, chifukwa Ambuya Chiuta waku Yisraele wangurwiya Yisraele. 43 Pavuli Yoswa wanguweko ndi Yisraele yose pamoza nayo, ŵanguwere ku ugoŵi pa Gilgala.
11 Ndipo wanguti wavwa ichi Yabini karonga waku Hazoro, wangutuma kwaku Yobabu karonga waku Madoni, ndi karonga waku Shimroni, ndi karonga waku Akishafa, 2 Ndi ku ŵakaronga wo ŵenga mu mitunthu ya charu chaku nkhonde, ndi mu Araba ku malaŵi kwa Kineroti ndi mu charu cha chidika, ndi mu Nafotodoro ku zambwe, 3 ku ŵaKanani ku vuma ndi ku zambwe, Amori, ŵaHiti, ŵaPerese, ndi ŵaYebusi mu charu cha mitunthu ndi ŵaHivi ŵa pasi paku Hermoni mu charu cha Mizpa. 4 Ndipo ŵangutuwa, pamoza ndi maŵanja ghawo gha nkhondo, chimzinda chikuru, ŵanthu ŵanandi nge ndi mchenga wapa likumba la nyanja, pamoza ndi ŵakavalo ŵanandi ndi magareta. 5 Ndipo ŵakaronga wose yaŵa ŵangusere pa maliŵanja ghawo, ŵanguza ndi kugoŵa pamoza pa maji ghaku Meromo, kurwana ndi ŵaYisraele. 6 Ambuya angunena ndi Yoswa, “Ungaŵawopanga wo cha, chifukwa la mawa pa nyengo nge ndi iyi ndikaŵaperekanga wose, ŵakubayika, kwaku Yisraele; mukadengenduwanga ŵakavalo ŵawo, mukawochanga magareta ghawo ndi moto.” 7 Kwamabuchibuchi Yoswa wanguŵaziya pamoza ndi nkhondo yake yose, pa maji ghaku Meromo, ndipo wangurwana nawo. 8 Ndipo Ambuya anguŵapereka mu janja laku Yisraele, yo wanguŵakoso ndi kuŵadikiska mpaka kwachifika ku Sidoni mukuru ndi Misirefoto-maimi, ndi kuchiri ku vuma mpaka ku dambo la Mizpa; wanguŵabaya, mpaka po wengavi kusiyako nanga njumoza. 9 Ndipo Yoswa wanguŵachitiya nge ndimo Ambuya angumupangizgiya; wangudengenduwa ŵakavalo ŵawo, wangocha ndi moto magareta ghawo. 10 Yoswa wanguwere kuvuli pa nyengo yeniyiya, wangupoka Hazoro, wangukoso karonga wake ndi lipanga; pakuti kali Hazoro ndiyo wenga mutu wa mafumu ghenigha ghose. 11 Ndipo wose ŵakujamo wanguŵaŵika kuwuyi wa lipanga, kuŵamariya limu wose; pengavi wakututa yo wangusiyika wamoyo, Hazoro wangocha ndi moto. 12 Ndipo ndi misumba yose ya ŵakaronga ŵa, ndi ŵakaronga ŵawo wose, Yoswa wanguto ndipo wanguŵakoso ndi lipanga, kuŵamariya limu, nge ndimo Mosese mteŵeti wa Ambuya wangulanguliya. 13 Kweni pengavi msumba nanga ngumoza wo unguzengeka pa vimbumila wo ŵaYisraele ŵangocha ndi moto, kupatuwako Hazoro pe; wo Yoswa wangocha. 14 Ndipo ŵaYisraele ŵanguto usambasi wose wa misumba iyi ndi ng’ombe kuŵa muskowo wawo; kweni munthu yose ŵangubaya ndi lipanga, mpaka wanguŵamara, ndipo ŵengavi kusiyako wakututa nanga njumoza. 15 Nge ndimo Ambuya angulanguliya Mosese, ndimo Mosese wangulanguliya Yoswa, ndipo Yoswa wanguchitadi viyo; wengavi kusiyako kanthu kaku vyose vyo Ambuya angulanguliya Mosese. 16 Yoswa wanguronda charu chose chiya, cha mitunthu ndi chaku mwera ndi charu chose cha Gosheni ndi cha chidika ndi Araba, ndi charu cha mitunthu cha Yisraele ndi chidika chake. 17 Kutuwa ku phiri la Halaka, lo litunthumukiya ku Seiri, mpaka ku Balgada mu dambo la Lebanoni musina mwa phiri la Hermoni. Ndipo ŵanguto ŵakaronga ŵawo wose, ŵanguŵapuma ndi kuŵabaya, 18 Yoswa wanguchita nkhondo ndi ŵakaronga ŵa, kwanyengo yitali. 19 Pengavi msumba wo unguchita chimangu ndi ŵaYisraele, kweni ŵaHivi pe, ŵakuja mu Gibeoni; ŵangutore misumba yose mu nkhondo. 20 Pakuti yenga nchitu ya Ambuya kunonopeska mitima yawo kuti ŵazichirwanga ndi ŵaYisraele mu nkhondo, mwakuti ŵaparghanikiye limu nge ndimo Ambuya angulanguliya Mosese. 21 Ndipo Yoswa wanguza pa nyengo yeniyiya, wangupasuwa ŵaAnaki mu charu mitunthu, mu Hebroni mu Debiri, mu Anaba, ndi mu charu chose cha mitunthu yaku Yuda, ndi mitunthu yaku Yisraele; Yoswa wanguparghang’a wose pamoza ndi misumba yawo. 22 Pengavi wakujapo wa ŵaAnakimu mu charu cha ŵaYisraele; kweni mu Gaza, mu Gata, ndi mu Ashidodi, ndimu ŵanyake ŵangujamo. 23 Viyo Yoswa wanguronda charu chose, kwakuyana ndi vysoe vyo Ambuya angukamba ndi Mosese; Yoswa wanguchipereka kuŵa chihara ku ŵaYisraele ku fuku ndi fuku ndipo charu chingupumuwa ku nkhondo.
^ (Yos. 9:16-27) Ŵanguti ŵachita nawo phanganu pavuli pa mazuŵa ghatatu, ŵanguvwa kuti wenga ŵakuzengezgana nawo, ndikuti ŵajanga mukati mwawo. 17 ŴaYisraele ŵanguruta ndipo ŵangufika ku misumba yawo pa zuŵa la chitatu. Misumba yawo yenga Gibeoni, Chefira, Beroti ndi Kiriata-jearimi. 18 Ndipo ŵaYisraele kuti ŵanguŵabaya cha, chifukwa ŵarongozgi ŵa mpingu ŵanguŵarapiya pa Ambuya, Chiuta waku Yisraele. Ndipo mpingu wose ungudinginikiya ŵarongozgi wo. 19 Kweni ŵarongozgi ŵangunena ndi mpingu wose kuti, “Taŵarapiya iwo ndi Ambuya, Chiuta waku Yisraele, sono kuti tingaŵakwaska cha. 20 Cho tikaŵachitiyanga ndi ichi, Tikaŵasiyanga ŵamoyo, vinu ukari ungaŵa paku ifwe, chifukwa cha rapu lo tinguŵarapiya.” 21 Ndipo ŵarongozgi ŵangunena nawo, “Rekani ŵaŵe ŵamoyo.” Viyo ŵanguŵa ŵakudumuwa nkhuni ndi ŵakunegha maji gha mpingu wose, nge ndimo ŵarongozgi ŵanguŵalanguliya. 22 Yoswa wanguŵadana, ndi wanguti kwaku wo, “Mungutipusikiyanji, kuti, ‘Tekutali ukongwa ndi imwe,’ penipo muja mukati mwidu? 23 Mu chifukwa ichi mwe ŵakutembeka.ndipo ŵanyake ŵaku imwe nyengo zose ŵakaŵanga ŵaŵanda, ŵakudumuwa nkhuni ndi ŵakunegha maji ghamu nyumba yaku Chiuta wangu.” 24 Iwo pakwamuka Yoswa ŵanguti, “Chifukwa ifwe taŵateŵeti ŵinu tikuziŵiskika mu uneneska wose kuti Ambuya Chiuta winu wakulanguliya mteŵeti wake Mosese kumupaskani charu ichi chose, ndi kubwanganduwa wose ŵakuja mu charu paurongo pinu, viyo tingopa ukongwa kuti tifwe chifukwa chinu, sono tinguchita chinthu ichi. 25 Ndipo sono, ehe, ifwe temu janja linu chitani cho chingaŵa chamampha ndi chakwenere mu maso ghinu paku ifwe.” 26 Viyo ndimo ŵanguchitiya kwaku wo, ŵanguŵataska ku ŵaYisraele; ndipo kuti ŵanguŵabaya cha. 27 Kweni zuŵa liya Yoswa wanguŵachita kuŵa ŵakudumuwa nkhuni ndi ŵakunegha maji, kuneghe mpingu ndi jochero la Ambuya kurutiliya mpaka ku zuŵa lino, mu malo gho iyo wangasankha.
^ ***jl p. 17 Kumbi Uteŵeti wa Umishonale Nchinthu Wuli?***
Sambiru 14
Kumbi Uteŵeti wa Umishonale Nchinthu Wuli?
Kumbi mungakhumba kuleka abali ŵinu ndi charu chinu kuti mukapharazgi uthenga wamampha ku vyaru vinyaki? Akaboni anandi ndivu achita. Tingakamba kuti yiwu akamba kuti: “Ndini panu! Nditumeni.” (Yesaya 6:8) Yiwu atole chakuwoniyapu cha m’Mishonale mura, Yesu Khristu.—Yohane 7:29.
Ndiyu nthowa yo tindondoloske menderu ngaku Yesu. Yesu wangutumika ndi Chiuta kutuliya kuchanya kuti wazi pacharu chapasi kuti wazije ndi ŵanthu akubuda. Chinanga kuti Yesu wanguwona vinthu vambula urunji vichichitika pacharu chapasi, kweni iyu wangwesa kusintha mo ŵanthu ajaliyanga cha. Iyu wanguŵika maŵanaŵanu ngaki ngosi pa “kutaula makani ngakunozga nga ufumu waku Chiuta,” wo wazamumalisa masuzgu ngosi nga ŵanthu. (Luka 4:43) Amishonale auneneska atole chakuwoniyapu chaku Yesu.
Nchitu iyi yikhumbika kujipereka. M’mishonale watenere kusintha umoyu waki kuti ukoliyani ndi mijalidu, midawuku ndipuso watenere kuziŵiriya nyengu ndi chakurya cho ŵanthu aku dera lo waja aturya, cho chingapambana ukongwa ndi cho iyu wakuziŵiriya. Nkhwakukhumbika so ukongwa kuti wasambiri chineneru cho ŵanthu wo alongoro kuti wakambiskanengi nawu. Iyu watenere so kuyesesa kuti wafiki ku vigaŵa vakutali ko kungasanirika ŵanthu. Kuti amishonale achiti vinthu vosi ivi, akhumbika kwanja ŵanthu wo atiŵapharazgiya.
Nchitu iyi yikhumbika kusambizika umampha. Akaboni anandi wo achita uteŵeti wa umishonale asere Sukulu ya Giliyadi [Watchtower Bible School of Gilead] yo yichitika kwa myezi yinkhondi. Masambiru ngo achita ngatiŵawovya kuti agomezgengi ukongwa Yehova, Mazu ngaki ndipuso gulu laki. (Nthanthi 3:5, 6) Ngatiŵawovya so kuti aje ndi mijalidu yauzimu yo yikhumbika pa uteŵeti wawu ndipuso kuti aje asambizi amampha a Bayibolo. Yiwu afiska kupharazga “ku vigoti va panupasi,” pamwenga kuti mu vigaŵa vakupambanapambana va pacharu chapasi.—Machitidu 1:8.
▪ Kumbi nchinthu wuli cho chikhumbika kuti munthu waje m’mishonale?
▪ Kumbi ndi vinthu vinyaki nivi vo amishonale asambira?
[Bokosi papeji 17]
SUKULU YA GILIYADI YAWOVYA UKONGWA
Mu Chiheberi mazu ngakuti “Giliyadi” ngakoliyana ndi mazu ngakuti “Ukaboni.” Kwambiya mu chaka cha 1943 a mishonale akukwana 8,000 wo akusere Sukulu ya Giliyadi aja achitumizika mu vyaru pafufupi 200 kuti akachitiyi ukaboni ndipu nchitu iyi yaluta panthazi ukongwa. Mwakuyeruzgiyapu, pa nyengu yo amishonale angufika ku Peru, kwengavi mpingu wewosi kweni sonu kwe mipingu yakukwana 1,255. Pa nyengu yo amishonale angwamba kuteŵete ku Japan, kwenga Akaboni ambula kukwana 10, kweni sonu kwe Akaboni akujumpha 200,000.
[Chithuzi papeji 17]
United States
[Vithuzi papeji 17]
Sukulu ya Giliyadi ku Patterson, New York
[Chithuzi papeji 17]
Panama
^ ***jl p. 18 Kumbi Ŵara Ateŵete Wuli mu Mpingu?***
Sambiru 15
Kumbi Ŵara Ateŵete Wuli mu Mpingu?
Tilivi muliska yo walipirika ndalama mu gulu lidu. M’malu mwaki, nge po venge mu nyengu yo ungwambiya mpingu wachikhristu, ŵanthu akwenere aŵikika kuti aje ŵara ndi chilatu chakuti ‘aliski mpingu waku Chiuta.’ (Machitidu 20:28) Ŵara ŵenaŵa, ŵe pa ubwezi wakukho ndi chiuta, ndipu aliska ndi kulongozga mu mpingu ‘mwakuchichizgika cha, kweni mwakukhumbisiska, mwambunu cha, kweni mwaphamphu.’ (1 Petro 5:1-3) Kumbi ndi nchitu wuli yo ŵara agwira?
Atitiphwere ndi kutivikiliya. Ŵara apereka ulongozgi kutuliya m’Malemba ndipu atovya ŵanthu mu mpingu kuti alutirizgi kuja pa ubwezi ndi Chiuta. Chifukwa chakuti aziŵa kuti Chiuta ndiyu waŵapaska nchitu yakukhumbika yeniyi, ŵara akandirizga ŵanthu aku Chiuta cha kweni atiŵawovya kuti aje ndi umoyu wamampha ndipuso walikondwa. (2 Ŵakorinte 1:24) Nge po mliska wachitiya phamphu kuti waphwere mbereri yeyosi pakuyija, ŵara atesesa kuziŵa munthu weyosi mu mpingu.—Nthanthi 27:23.
Atitisambiza mo tingachitiya khumbu laku Chiuta. Sabata yeyosi, ŵara alongozga maunganu nga mpingu ndi chilatu chakuti tije ndi chivwanu chakukho. (Machitidu 15:32) Anthurumi akujipereka ŵenaŵa, alongozga so pa nchitu yakupharazga, alutiya nasi pamoza mu upharazgi ndi kutisambiza nthowa zakupambanapambana za mo tingachitiya mu uteŵeti.
Achiska munthu weyosi pakuyija. Kuti ubwezi widu ndi Yehova uje wakukho, ŵara atitiyende mu nyumba zidu pamwenga kucheza nasi pa Nyumba ya Ufumu ndi chilatu chakuti atichiski ndi kutipembuzga kutuliya m’Malemba.—Yakobe 5:14, 15.
Kusazgiyapu pa nchitu yo agwira mu mpingu, ŵara anandi agwira so nchitu zakulembeka kweniso ŵe ndi maudindu mu mabanja ngawu ngo ngakhumbika nyengu ndipuso chovyu chawu. Abali ŵenaŵa akhumbika kuŵatumbika chifukwa cha nchitu yo agwira mwaphamphu.—1 Ŵatesalonika 5:12, 13.
▪ Kumbi ndi nchitu wuli yo ŵara agwira mu mpingu?
▪ Kumbi ŵara alongo wuli kuti atanja munthu weyosi mu mpingu?
[Bokosi/Chithuzi papeji 18]
KUTI MUZIŴI VINANDI
Kumbi ndi yani yo watenere kuja ndi udindu mu mpingu? Mungaŵerenga pa lemba la 1 Timote 3:1-10, 12 ndi Tito 1:5-9 fundu zo zingawovya munthu kuti waje mura pamwenga muteŵeti wakovya.
[Chithuzi papeji 18]
Finland
[Chithuzi papeji 18]
Asambiza
[Chithuzi papeji 18]
Ulendu wauliska
[Chithuzi papeji 18]
Apharazga
^ ***jl p. 19 Kumbi Ateŵeti Akovya Agwira Nchitu Wuli?***
Sambiru 16
Kumbi Ateŵeti Akovya Agwira Nchitu Wuli?
Bayibolo likonkhoska magulu ngaŵi nga anthurumi achikhristu wo aja ndi maudindu mu mpingu, nge ‘ŵara ndi ateŵeti akovya.’ (Ŵafilipi 1:1) Kanandi mumpingu wewosi muja ŵara ndi ateŵeti akovya akukwana. Kumbi ndi nchitu wuli yo ateŵeti akovya agwira?
Atovya wupu wa ŵara. Ateŵeti akovya ŵe pa ubwezi wakukho ndi Yehova, yiwu mbakugomezgeka kweniso mbakunozgeka kugwira nchitu yawu chinanga kuti anyaki mbanyamata ndipu anyaki mbara mu vyaka. Ŵanthu ŵenaŵa, agwira nchitu zakukhumbika ukongwa zo apaskika ndipuso zinyaki zo zitenere kuchitika pa mpingu. Ivi vitovya kuti ŵara aŵikengi maŵanaŵanu ngawu pakusambiza ndi kuphwere ŵanthu aku Chiuta.
Agwira nchitu zakupambanapambana. Ateŵeti akovya anyaki apaskika nchitu ya ukalindi ndi chilatu chakuti alondiyengi ŵanthu wo ŵaza pa maunganu. Anyaki agwira nchitu ya maakaunti, pa vakukweze mazu, pakupereke mabuku ndipuso agaŵiya ŵanthu a mumpingu vigaŵa vakupharazgaku. Yiwu atovya so asani pe nchitu yakunozga Nyumba ya Ufumu. Ŵara angaŵapempha kuti awovyi ŵanthu akukota. Ateŵeti akovya mbakunozgeka kugwira nchitu yo apaskika ndipu titenere kuŵapaska ulemu chifukwa chakujipereka kwawu.—1 Timote 3:13.
Alongo chakuwoniyapu chamampha nge Akhristu. Ateŵeti akovya asankhika chifukwa cha mijalidu yawu yamampha yachikhristu. Asani akamba nkhani pa maunganu nga mpingu, atovya kuti tije ndi chivwanu chakukho. Asani apharazgiya nasi limoza atitovya kuti tije ndi phamphu. Chifukwa chakuchita vinthu mwakukoliyana ndi wupu wa ŵara, vitovya kuti mumpingu muje chimangu ndi likondwa. (Ŵaefesu 4:16) Mukuluta kwa nyengu, nawuso angaziyenere kuteŵete nge ŵara.
▪ Kumbi ateŵeti akovya mbanthu a mtundu wuli?
▪ Kumbi ateŵeti akovya, atovya wuli kuti mpingu uyendengi umampha?
[Bokosi/Chithuzi papeji 19]
KUTI MUZIŴI VINANDI
Nyengu yeyosi asani mwaluta ku Nyumba ya Ufumu, ziŵanani ndi yumoza mwa ŵara pamwenga ateŵeti akovya mpaka mufiki pakuŵaziŵa wosi ndi mabanja ngawu.
[Chithuzi papeji 19]
Myanmar
[Chithuzi papeji 19]
Akamba nkhani pa maunganu
[Chithuzi papeji 19]
Kagulu ka uteŵeti wakumunda
[Chithuzi papeji 19]
Kunozga Nyumba ya Ufumu
^ ***lv pp. 26-27 Muyanjengi Ŵanthu wo Chiuta Watiŵayanja***
ŴANTHU WO CHIUTA WATANJA
4 Pa nkhani yakuja ndi mabwezi, Yehova wasankha mwazeru ukongwa. Kumbi iyu ngwakwenere cha kuchita viyo? Iyu ndi Chiuta, Ambuya achilengedu chosi ndipu kuja nawu pa ubwezi nchinthu chamampha ukongwa kuruska chechosi. Nanga mbayani wo wasankha kuja nawu pa ubwezi? Yehova waja pafupi ndi ŵanthu wo atimugomezga ndipuso wosi wo aŵika chivwanu chawu mwaku iyu. Ŵanaŵaniyani chakuyeruzgiyapu chaku Abrahamu, munthu yo waziŵika chifukwa cha chivwanu chaki. Kuti munthu wapempheki kupereka sembi mwana waki, nchiyesu chikuru ukongwa cha chivwanu. Kweni iyu wenga ndi chivwanu kuti, “Chiuta wenga wanthazi kumuyuska, chinanga nkhu ŵakufwa.” Mwaviyo, Abrahamu wenga wakunozgeka kupereka Yisaki. (Ŵahebere 11:17-19) Chifukwa chakuti Abrahamu wangulongo chivwanu ndi kuvwiya, Yehova mwachanju wangukamba kuti “bwezi langu.”—Yesaya 41:8; Yakobe 2:21-23.
5 Yehova wawona kuti kuvwiya ndi mtima wosi nkhwakuzirwa ukongwa. Iyu watanja wosi wo akhumbisiska kuja akugomezgeka kwaku iyu pe. (Sumu 18:25) Nge po tawone mu Mutu 1, Yehova wakondwa ukongwa ndi ŵanthu wo asankha kumuvwiya chifukwa chakuti atimuyanja. Lemba la Nthanthi 3:32 likamba kuti: ‘Iyu watanja ŵanthu akunyoroka.’ Ŵanthu wo mbakugomezgeka mwakufiska vo Chiuta wakhumba, watiŵadana mwachanju: Yiwu angaja alendu mu “hema” laki ndipu mbakurondereka kumusopa ndipuso apaskika mwaŵi wakuromba nyengu ye yosi yo angakhumba.—Sumu 15:1-5.
6 Yehova watanja ŵanthu wo atanja Yesu, Mwana waki wakuwa yija. Yesu wangukamba kuti: “Asani yumoza watindanja, wasungengi mazu ngangu, ndipu Ada ŵamwanjengi, tizengi kwaku iyu, ndipu tijichitiyengi uja [tijengi] pamoza nayu.” (Yohane 14:23) Kumbi tingalongo wuli kuti titanja Yesu? Mwa kuvwiya marangu ngaki, kusazgapu nchitu yo wakutituma yakupharazga uthenga wamampha ndi kupanga akusambira. (Mateyu 28:19, 20; Yohane 14:15, 21) Nge ŵanthu ambula kufikapu, tilongo so kuti titanja Yesu asani ‘tindondoloskamu mu menderu ngaki,’ ndi kwesesa kutole vo wakambanga ndi kuchita. (1 Petro 2:21) Mtima waku Yehova ukondwa chifukwa cha ŵanthu wo atesesa kuti chanju chawu pa Mwana waki chiŵachitiskengi kuti aje ndi mijalidu yo Khristu wenayu.
7 Chivwanu, kugomezgeka, kuvwiya ndipuso kwanja Yesu ndi mijalidu yaki, ndivu vinthu vo Yehova wakhumba kuti mabwezi ngaki ngajengi navu. Weyosi wangachita umampha kujifumba kuti: ‘Kumbi ŵanthu wo nditanjana nawu ŵe ndi mijalidu ya nge yeniyi? Kumbi yiwu ndi mabwezi ngaku Yehova?’ Nchinthu chazeru kujifumba mafumbu ngenanga. Ŵanthu wo ŵe ndi mijalidu yaku Chiuta ndipu so wo apharazga uthenga wamampha wa Ufumu mwaphamphu, angatiwovya ukongwa kuti tichitengi vinthu vakukondwesa Chiuta.—Wonani bokosi lakuti, “Kumbi Kuja Bwezi Lamampha Kung’anamuwanji?” lo le pa peji 29.
^ ***lv p. 29 Muyanjengi Ŵanthu wo Chiuta Watiŵayanja***
Yehova mwakugomezgeka ndi kuŵika vakukhumba vaku Davidi pakwamba. Mwakuyeruzgiyapu, ŵanaŵaniyani vo vinguchitika panyengu yo Davidi wangusuzgika ukongwa maŵanaŵanu, wajaliyanga kuthaŵathaŵa kopa ukari wa Fumu Sauli, awiski aku Jonafani. Pakukhumba kulongo kugomezgeka, Jonafani ndiyu wangwamba kuchitapu kanthu, ‘wanguruta kwaku Davidi . . . kuchikhozga chiganga chaki mwaku Chiuta.’ (1 Samuele 23:16) Ŵanaŵaniyani so mo Davidi
^ (Yos. 12:1-15:63) Yaŵa mba karonga ŵa charu chiya, wo ŵaYisraele ŵanguthereska, ndi kuja mu charu chawo kusirgha kwa Yordane kuchiri kukutuliya kwa dazi, kwamba ku dambo la Arnoni kwachifika ku phiri la Hermoni, pamoza ndi Araba yose kuchiri ku vuma: 2 Sihoni karonga wa Amoni wo ŵajanga mu Heshiboni, ndipo wanguwusa kutuwa ku Aroere yo we mumphepete mwa dambo la Arnoni, ndi kutuwa pakati pa dambo mpaka ku msinji wa Yaboko, mphaka ya Amoni ndiku kuti lwandi la charu cha Gileada, 3 ndi Araba, ku nyanja ya Kineroti ku chiri ku vuma, ndi kurata ku Betejeshimoti, ku nyanja ya Araba, Nyanja ya Mche, kuchiri ku malaŵi kuya kusina kwa sendemu za Pisiga; 4 ndi Ogi karonga wa Bashani, yumoza wa wakujapo wa ŵaRefa, wo ŵajanga pa Hoshitaroto ndi pa Edrei, 5 wanguwusa pa phiri Hermoni ndi Saleka ndi Bashani yose ku mphaka ya ŵaGeshuru ndi ŵaMakata, kujumpha ndi lwandi la Gileada kufika ku mphaka yaku Sihoni karonga wa Heshiboni. 6 Mosese, mteŵeti wa Ambuya, ndi ŵaYisraele ŵanguŵathereska; ndipo Mosese mteŵeti wa Ambuya wangupaska charu chawo kuŵa chihara ku ŵaRubene ŵaGadi ndi nusu wa fuku la ŵina Manase. 7 Ndipo yaŵa mba karonga ŵa charu chiya, wo Yoswa ndi ŵaYisraele ŵanguthereska ku chiri kuzambwe kwa Yordane, kutuwa ku Balgada mu dambo la Lebanoni karazga ku phiri la Halaka, lo litunthumukiya ku Seiri (Yoswa wangupaska charu chawo ku mafuku gha ŵaYisraele kuŵa chihara kwakuyana ndi vigaŵa vyawo, 8 mu charu cha mtunthu, mu charu cha chidika, mu Araba, mu masendemu, mu mabozwa, ndi mu Negebu, charu cha ŵaHiti, Amoni, ŵaKanani, ŵaPerese, ŵaHivi, ndi ŵaYebusi): 9 Karonga waku Yeriko yumoza; karonga waku Ai, wo ŵe pafupi ndi Betele yumoza; 10 karonga waku Yerusalemu yumoza, karonga waku Hebroni yumoza; 11 karonga waku Yarmutu yumoza, karonga waku Lakishi yumoza; 12 karonga waku Egloni yumoza, karonga waku gezere yumoza; 13 karonga waku Debiri, yumoza, karonga waku Gedere, yumoza; 14 karonga waku Horma yumoza; karonga waku Arada, yumoza; 15 karonga waku Libina yumoza; karonga waku Adulama yumoza; 16 karonga waku Makeda, yumoza, karonga waku Betele yumoza; 17 karonga waku Tapua, yumoza; karonga waku Hefere, yumoza; 18 karonga waku Afeke, yumoza; karonga waku Lasharoni, yumoza; 19 karonga waku Madoni, yumoza; karonga waku Hazoro, yumoza; 20 karonga waku Shimrono-Meroni, yumoza; karonga waku Akishafa, yumoza; 21 karonga waku Tanaka, yumoza; karonga waku Megido, yumoza; 22 karonga waku Kedeshi, yumoza; karonga waku Jekonema, mu Karmele, yumoza, 23 karonga waku Doro muNafatadoro, yumoza; karonga waku Goimi mu Galile, yumoza; 24 karonga waku Tiriza, yumoza; wose pamoza, wakaronga machumi ghatatu pachanya yumoza (31).
13 Sono Yoswa wangukota wakuŵa ndi virimika vinandi; ndipo Ambuya angunena nayo, “Wakota we wavirimika vinandi, ndipo charu cheche waka chikuru cho chingagaŵika. 2 Charu cho cheche waka ndi ichi, vigaŵa vyose vya ŵaFilisti, ndi vyose vya ŵaGeshuru 3 (kutuwa ku Shihono, ko nkhuvuma kwa Egipiti kuruta ku nkhonde ku mphaka ya Ekroni wo uziŵikwa nge ndi Kanani; kwe ŵeruzgi ŵankhonde ŵa ŵaFilisti, wo ŵaku Gaza, Ashidodi, Ashikeloni, Gata, ndi Ekroni), ndi wo ŵaku Avimu, 4 Ku malaŵi, charu chose cha ŵaKanani, ndi Meara wo ngwa ŵaSidoni, kuya ku Afeke, mpaka ku mphaka ya Amori; 5 ndi charu cha ŵaGebela, Lebanoni yose kurata ku wuturi wa lumwi, kutuwa ku Balgada kusika kwa phiri Hermoni mpaka kukuserere kwa Hamati 6 wose ŵakuja mu charu cha mtunthu kutuwa ku Lebanoni mpaka ku Misrafoto-Maimi, ndipo ndi ŵaSidoni wose, ine ndamwene ndiŵadikiskenge paurongo pa ŵaYisraele; uŵagaŵiye charu ŵaYisraele chiŵenga chihara, nge ndimo ndakulanguliya. 7 Sono mu chifukwa ichi gaŵa charu ichi Kuŵa chihara ku mafuku ghankhonde ndi ghanayi ndi fuku la nusu laku Manase.” 8 Nge mbina Rubene ndi ŵina Gadi ŵakuromba chihara chawo, pamoza ndi nusu linyake laku Manase, Mosese wakuŵapaska chihara chawo kusirgha la Yordane kuchiri kuvuma; nge ndimo Mosese mteŵeti wa Ambuya wakuŵapaskiya; 9 kutuwa ku Aroere, yo we mumphepeti mu dambo la Arnoni, ndi msumba wo we pakatikati pa dambo, ndi chose chidika cha Medeba mpaka ku Diboni, 10 ndi mizi yose yaku Sihoni karonga wa Amori, yo wausanga mu Heshiboni, kwachifika ku mphaka ya ŵina Amoni, 11 ndi Gileada, ndi chigaŵa cha ŵina Geshuru ndi Makata, ndi phiri lose la Hermoni, Bashani yose mpaka ku Saleka; 12 ufumu wose waku Ogi muBashani, yo wausanga mu Ashitoroto ndi mu Edrei (ndiwo pe ŵangujapo ŵa ŵaRefaimi); yaŵa Mosese wanguŵathereska ndi kuŵadikiskamo. 13 Kweni ndipuuli ŵaYisraele kuti wanguŵadikiskamo cha ŵaGeshuru pamwenga ŵaMakata, Geshuru ndi Makata ŵaja mukati mu ŵaYisraele mpaka ku zuŵa lino. 14 Nkhuŵa fuku la Levi peko Mosese wengavi kupaska chihara; mipasku yapa moto ku Ambuya Chiuta waku Yisraele ndiyo chihara chawo, nge ndimo wangukambiya kwaku iyo. 15 Ndipo Mosese wangupaska chihara ku fuku la ŵina Rubene kwakuyana ndi mbumba zawo. 16 Viyo chigaŵa chawo chingutuwa ku Aroere wo ŵemu mphepete mwa dambo la Arnoni, ndi msumba wo we pakatikati pa dambo, ndi chidika chose chaku Medeba; 17 pamoza ndi Heshiboni, ndi misumba yake yose yo yemu chidika; Diboni ndi Bamote-bala, ndi Betabala-meoni, 18 ndi Yahaza, ndi Kedemoti nd Mefata, 19 ndi Kiriataimi, ndi Sibima, ndi Zerete Sahara pa mtunthu wa dambo, 20 ndi Betepeoro, ndi masendemu gha Pisiga, ndi Beteyasimoti, 21 ndiku kuti misumba yose ya chidika, ndi ufumu wose waku Sihoni karonga wa Amori yo wausanga mu Heshiboni, mweniyo Mosese wanguthereska pamoza ndi ŵarongozgi ŵaMidiani, Evi, ndi Remeke, ndi Zuru, ndi Huru, ndi Reba, mafumu gha Sihoni, wo ŵajanga mu charu. 22 Balamu nayo, mwana waku Beori muukwi; ŵangumubaya ndi lipanga ŵaYisraele pamoza ndi ŵakubayika ŵanyake. 23 Ndipo mphaka ya ŵina Rubene yenga Yordane. Ichi chenga chihara cha ŵina Rubene, kwakulingana ndi mbumba zawo pamoza ndi misumba yawo ndi mizi yawo. 24 Mosese wangupaska chihara ku fuku la ŵina Gadi, kwakulingana ndi mbumba zawo. 25 Mphaka yawo yenga Yazeru, ndi misumba yose ya Gileada, ndi lwandi la charu cha Amoni, mpaka ku Arere ko nkhuvuma kwa Raba. 26 Ndipo kutuwa ku Heshiboni mpaka ku Ramata-mizipa ndi Betonimi, ndi kutuwa ku Mahanaimi mpaka ku mphaka yaku Debiri, 27 ndi mu dambo Bete-harama, Bete-nira, Sukoto, ndi Zafono, ndi ufumu wo ungujako waku Sihoni karonga waku Heshiboni, Yordane ndiyo mphaka, mpaka ku umari wa nyanja ya Kineroti, kusirgha ku Yordane kuchiri ku vuma. 28 Ichi nchihara cha ŵina Gadi kwakulingana ndi mbumba zawo, misumba yawo ndi mizi yawo. 29 Ndipo Mosese wangupaska chihara ku fuku la ŵina Manase; chingugaŵikiya ku fuku la ŵina Manase kwakuyana ndi mbumba zawo. 30 Chigaŵa chawo chenga kutuwa ku Mahanaimi, kuporota Bachani yose, ufumu wose waku Ogi karonga waku Bashani, ndi misumba machumi ghankhonde ndi limoza, 31 ndi lwandi la Gileada, ndi Ashitaroto, ndi Edrei, misumba ya ufumu waku Ogi mu Bashani; iyi yingugaŵikiya ku ŵina Makiri mwana waku Manase nusu la ŵina Makiri kwakuyana ndi mbumba zawo. 32 Ivi ndi vihara vyo Mosese wangugaŵa mu madambo gha Moabu kusirgha ku Yordane kuvuma kwa Yeriko. 33 Kweni ku fuku la ŵaLevi Mosese kuti wangupaskako chihara cha; Ambuya Chiuta waku Yisraele nchihara chawo, uli ndimo wanguŵanene.
14 Ndipo ivi ndi vihara vyo ŵaYisraele ŵanguronde mu charu cha Kanani, vyenivyo Eleazara mzukuru, ndi Yoswa mwana waku Nuni, ndi ŵarongozgi ŵa nyumba za auskeu ŵa mafuku gha ŵaYisraele ŵanguŵagaŵiya. 2 Vihara vyawo vyenga vya mphenduzga, pa mafuku ghankhonde ndi ghanayo ndi nusu, nge ndimo Ambuya wangupaska chihara cha kusirgha ku Yordane ku mafuku ghaŵi ndi fuku la nusu, kweni ku ŵaLevi kuti wangupaska chihara mukati mwawo cha. 3 Pakuti Mosese wangupaska chihara cha kusirgha ku Yordane ku mafuku ghaŵi ndi fuku la nusu, kweni ku ŵaLevi kuti wangupaska chihara mukati mwawo cha. 4 Chifukwa ŵina Yosefe ŵenga mafuku ghaŵi, laku Manase ndi Efraimu; pengavi chigaŵa cho chingupaskika ku ŵaLevi mu charu, kweni misumba pe yakujamo ndiyo ndi charu cha chipozwa cha ng’ombe zawo ndi usambasi wawo. 5 ŴaYisraele ŵanguchita nge ndimo Ambuya angulanguliya Mosese; ŵangugaŵa charu. 6 Sono ŵanthu ŵaku Yuda ŵanguza kwaku Yoswa pa Gilgala; ndipo Kalebe mwana waku Yefuni mu Kenizi wangunena nayo, “Iwe uziŵa cho Ambuya angurongoro ndi Mosese munthu waku Chiuta pa Kadeshe-barnea paku iwe ndi ine. 7 Ndipo nde wa virimka machumi ghanyi wachindituma Mosese mteŵeti wa Ambuya kutuwa ku Kadeshe-barnea kwa chiskola charu, ndipo ndingumuwezge mazu mo ghanguŵiya mu mtima wangu. 8 Kweni ŵabali wo ŵanguruta pamoza nane ŵangusongonoska mitima ya ŵanthu; ine kwakufikapo ndingurondo Ambuya Chiuta wangu. 9 Ndipo Mosese wangurapa pa zuŵa liya, kuti, ‘Ndineneska charu cho rundi lako lakandapo chikaŵanga chihara chako ndi ŵnaa ŵako muyaya, chifukwa kwakufikapo warondo Ambuya Chiuta wangu.’ 10 Sono ehe, Ambuya andisunga ŵamoyo, nge ndimo angukambiya, virimika ivi machumi ghanayi ndi vinkhonde (45) kutuliya pa nyengo yo Ambuya angukambiva mazu yagha kwaku Mosese, po Yisraele wenga weche kwenda mu bozwa; ndipo sono; alereni pa zuŵa lino ndendi virimika, machumi ghankhonde ndi ghatatu pachanya vinkhonde (85). 11 Ndeche wanthazi nyengo yinu nge ndimo ndinguŵiya pa zuŵa lo Mosese wanditumiyanga, mo nthazi zangu zinguŵiya pa nyengo yiya ndimo ziliri ndasono pano zakurwiya nkhondo, pa kuruta ndi pakuwe. 12 Viyo sono ndipaske charu cha mtunthu ichi cho Ambuya angunena pa zuŵa liya; pakuti ugujivwiya zuŵa liya mo wina Anakimi ŵanguŵiyako, ndi misumba yikuru ya malinga: kokuli Ambuya akaŵanga nane,ndipo ndikaŵatuzgangamo uli ndimo Ambuya angunene.” 13 Viyo Yoswa wangumutumbika ndipo wangupaska Hebroni kwaku Kalebe mwana waku Yefuni nge nchihara. 14 Henroni wanguŵa chihara chaku Kalebe mwana waku Yefuni mu Kenizi mpaka kunu ku sono chifukwa wangurondo Ambuya Chiuta waku Yisraele ndi mtima wose; 15 kweni zina laku Hebroni pa kudanga lenga Kiriata-arba; uyu Arba wenga chinkhara chakuruska mukati mu ŵina Anakimi. Ndipo charu chingupumuwa ku nkhondo.
15 Ndipo mphenduzga ya fuku laku Yuda kwakuyana ndi mbumba zawo yingufika kuchiri ku malaŵi ku mphaka ya Edomu, ku bozwa la Zini ku malaŵi iku. 2 Mphaka yawo kuchiri ku malaŵi yituwa pa chigoti cha Nyanja ya Mche, kutuwa pa dowoko la lilereska kuchiri ku malaŵi; 3 yiruta kubwalo kuchiri ku malaŵi ku chikwera chaku Akrabimu, yijumpha mpaka ku Zini, kukwere ku malaŵi kwa Kadeshbarnea, kwendichika mu Hezroni, kukwere ku Adara, kung’anamukiya ku Kara, 4 Kujumpha mpaka ku Azmono, kurutiliya kwenda mu msinji wa Egipiti, mpaka yimariya pa nyanja. Iyi yikaŵanga mphaka yinu ku malaŵi. 5 Ndipo mphaka yaku vuma ndi Nyanja ya Mche, mpaka ku zaru ku Yordane, mphaka yaku nkhonde yituwa pa dowoko la nyanja pa zaru ku Yordane. 6 Yikwere mpaka ku Bete-hagla yijumpha ku nkhonde kwa Bete-araba; mphaka yirutiliya kukwere ku mwa waku Bohana mwana waku Rubene; 7 ndipo yiruta yikwere ku Debiri kutuwa ku dambo la Akoro, kurata ku nkhonde, ying’anamukiya kuchiri ku Gilgala, yo walereskanga ndi chikwera cha Adumimi, yo we kuchiri ku malaŵi kwadambo; mphaka yirutiliya mpaka ku maji gha Eneshemeshe, yimariya pa Ene-rogele; 8 sono apa mphaka yikwera ndi dambo la mwana waku Hinomu kuchiri ku malawi ku ŵaYebusi (yo ndi Yerusalemu); ndipo mphaka yikwera pachanya pa phiri lo linyekezga ku dambo la Hinomu ku zambwe, ku umari waku nkhonde wa dambo la Rafaimi; 9 Po mpaka yirutiliya kutuwa pachanya pa phiri mpaka ku chisima cha maji gha Nefetoa, ndipo kutuwa kuwa mpaka ku misumba yaku phiri la Efroni po mphaka yizunguliya ku Bala (yo ndi Kiriata-jearimi); 10 Ndipo yizgomba ku zambwe kwa Bala ku phiri la Seiri, yirutiliya ku phiri Jearimi ku nkhonde (yo ndi Kesalono); yiruta ndi kusikiya ku Bete-shemeshe, ndi kujumpha pa Timina; 11 Yituwa ndi kufika ku mtunthu waku nkhonde ku Ekroni, po mphaka yizunguliya ku Shikeroni, ndi kurutiliya ku phiri Bala, yituwa karuzga ku Yabanele, sono yituwa ku chigoti ku nyanja. 12 Ndipo mphaka yaku zambwe ndi Nyanja Yikuru ndi likumba lake. Iyi ndi mphaka ya kuzunguliya ŵaYuda kwakuyana ndi mbumba zawo. 13 Kwakuyana ndi langulu la Ambuya kwaku Yoswa, wangupaska Kalebe mwana waku Yefuni chigaŵa mu ŵaYuda, Kiriata-araba, yo ndi Hebroni (Araba wenga wiske waku Anaki). 14 Ndipo Kalebe wangudikiskamo ŵana ŵatatu ŵaku Anaki, Sheshai, Ahimana, ndi Talmai, ŵazukuru ŵaku Anaki. 15 Ndipo kutuwa kuwa wangukwera kwachilimbana ndi ŵakuja mu Debiri; zina lakuti Debiri pakudanga lenga Kirata-sefere. 16 Kalebe wanguti, “Yose yo wangokoso Kiriata-sefere, ndi kuwupoka, ndi mupaskenge mwana wangu munthukazi Akisa kuŵa muwoli wake.” 17 Ndipo Orniele mwana waku Kenaza, mbali waku Kalebem wanguwupoka; viyo wangumupaska Akisa mwana wake munthukazi kuŵa muwoli wake. 18 Wanguti waza kwaku iyo, Akisa wangumuchiska murumi wake kuti waŵapemphe awiske munda; ndipo wangusika pa mbunda yake, Kalebe wangunena nayo, “Ukhumbanji?” 19 Wangunena nayo, “Undipaske chawanangwa, mo wandipaskiya charu chaku mwela, undipaske so visima vya maji.” Ndipo Kalebe wangumupaska visima vya kunena ndi visima vya kusika. 20 Ichi nchihara cha fuku la ŵaYuda kwakuyana ndi mbumba zawo. 21 Misumba yaku umari ku malaŵi, kulazga ku mphaka ya Edomu yo yenga ya ŵaYuda, yenga Kabzale, Edere, Yaguru. 22 Kina, Dimona, Adadi, 23 Kedeshi, Hazoro, Itinani, 24 Zifi, Telene, Bealoti, 25 Hazoro, Hadeta, Kerioto-hezgroni (yo ndi, Hazoro), 26 Amama, Shema, Molada, 27 Hazarogada, Heshimoni, Bete-pelete, 28 Hazara-shuala, Beresheba, Biziotia, 29 Bala, Imi, Ezeme, 30 Etolada, Kasili, Horma, 31 Ziklaga, Madmana, Sausana, 32 Lebaoti, Shilhimi, Aini, ndi Rimoni: yose pamoza yenga machumi ghaŵi pachanya nkhonde ndi yinayi pamoza ndi mizi yake. 33 Mu charu cha chidika, Eshitaolo, Zora, Achizibi, 34 Zanoa, Enganimi, Tapua, Enama, 35 Yarmutu, Adulama, Soko, Azeka, 36 Gedera, Gederotaimi: Misumba chumi nid yinayi ndi mizi yake. 37 Zenana, Hadasha, Migdatagada, 38 Dileana, Mizpa, Yoktele, 39 Lakishi, Bozokata, Eglono, 40 Kaboni, Lahama, Kitlishi, 41 Gederoto, Betedagono, Nama, ndi Makeda, Misumba chumi pachanya nkhonde ndi umoza ndi mizi yake. 42 Libina, Etere, Ashana, 43 Ifta, Ashua, Nezi, 44 Keila Akazi ndi Maresha: Misumba nkhonde ndi yinayi ndi mizi yawo. 45 Ekroni Misumba yake ndi mizi yake; 46 kutuliya ku Ekroni kuya ku nyanja, yose yo yenga kuchiri ku Ashidodi, ndi mizi yawo. 47 Ashidodi misumba yake ndi mizi yake, Gaza misumba yake ndi mizi yake; kuya ku msinji wa Egipiti, ndi Nyanja Yikuru pamoza ndi likumba lake. 48 Ndi mu charu cha mitunthu, Shamiri, Yatiri, Soko, 49 Dani, Kiriata-sana (yo ndi Debiri), 50 Anaba, Eshitemo, Animi, 51 Gosheni, Holono, ndi Gilo: misumba chumi ndi umoza ndi mizi yake. 52 Araba, Duma Eshena, 53 Yanimi, Bete-tapua, Afeka, 54 Humuta, Hiriata-arba (yo ndi Hebroni), ndi Zioro misumba nkhonde ndi yinayi ndi mizi yake. 55 Maono, Karmele. Zifi, Yuta, 56 Yezerele, Yokodeama, Zanoa, 57 Kayini, Gibea, ndi Timina; misumba chumi ndi mizi yake. 58 Halagulu, Betezeru, Gedoro, 59 Marata, Bete-anoti, ndi Eltekoni: misumba nkhonde ndi umoza ndi mizi yake. 60 Kiriata-bala (yo ndi Kiriata-jearimi), ndi Raba: misumba yiŵi ndi mizi yake. 61 Mu bozwa, Bete-araba, Midoni, Sakaka, 62 Nibishana, msumba wa mche, ndi Engedi misumba nkhonde ndi umoza ndi mizi yake. 63 Kweni ŵaYebusi, ŵakuja mu Yerusalemu, ŵanthu ŵaku Yuda kuti ŵangukhumba kuŵadikiska cha; viyo ŵaYebusi ŵanguja pamoza ndi ŵaYuda mu Yerusalemu kufika ku zuŵa lino.
^ ***jl p. 20 Kumbi Akuwonere Madera Atitiwovya Wuli?***
Sambiru 17
Kumbi Akuwonere Madera Atitiwovya Wuli?
Malemba nga Chigiriki ngachikhristu ngazumbuwa mwakuwerezgawerezga zaku Barnaba ndi wakutumika Paulo. Ŵanthu yaŵa ateŵetiyanga nge akuwonere madera pamwenga vigaŵa, yiwu ayendiyanga mipingu ya mu nyengu ya akutumika. Chifukwa wuli? Chifukwa chakuti afipiyanga mtima umoyu wa abali ŵawu achikhristu. Paulo wangukamba kuti wakhumbanga ‘kuweriyaku kuti wakachezi ndi abali’ ndi chilatu chakuti wakaŵawoni mo aliri. Iyu wenga wakunozgeka kwenda mtunda wa makilomita mahandiredi nganandi kuti wakaŵachiski. (Machitidu 15:36) Akuwonere madera nawu ŵe ndi chilatu chenichi mazuŵa nganu.
Atuza kuzitichiska. Wakuwonere dera watende mipingu pafufupi 20 pamwenga kujumpha, waja sabata yimoza pa mpingu wewosi ndipu pachaka watende mpingu kaŵi. Wakuwonere chigaŵa watende madera pafufupi 10 pamwenga kujumpha, wacheze mipingu ndipuso wateŵete nge cheyamani pa unganu wadera wewosi. Tingayanduwa ukongwa ndi vakukumana navu vawu ndipuso va awolu ŵawu asani mbakuto. Yiwu atesesa kuziŵana ndi ampupuka ndipuso ŵanthu ŵara mu vyaka kweniso mbakunozgeka kwenda nasi mu uteŵeti wakumunda ndi kuluta nasi ku masambiru ngidu nga Bayibolo. Abali ŵenaŵa achita maulendu nga uliska limoza ndi ŵara pa mpingu kuti atiwovyi kweniso akamba nkhani zakuchiska pa maunganu nga mpingu ndi pa maunganu ngakurungakuru.—Machitidu 15:35.
Atanja ŵanthu wosi. Akuwonere madera ndi vigaŵa akondweseka ukongwa kuziŵa mo vinthu viliri pa mpingu. Yiwu akumana ndi ŵara ndipuso ateŵeti akovya kuti akambiskani nawu pa vo mpingu uchita umampha ndipuso kupereka masachizgu ngo ngangawovya pakugwira nchitu zawu. Atovya so apayiniya kuti aluti panthazi ndipuso akondwa kuziŵana ndi ŵanthu wo ayamba ŵaka sonu kuwungana ndi mpingu kweniso asani atuvwa mo alutiya panthazi. Abali ŵenaŵa atijipereka ndi mtima wosi kugwira nasi nchitu nge ‘ateŵeti anyidu.’ (2 Ŵakorinte 8:23) Titenere kuyesesa kutole chivwanu chawu ndi kujipereka kwawu kwaku Chiuta.—Ŵahebere 13:7.
▪ Kumbi akuwonere madera ndi vigaŵa atende mipingu chifukwa wuli?
▪ Kumbi mungayanduwa wuli chifukwa chakuza kwawu pa mpingu?
[Bokosi/Chithuzi papeji 20]
KUTI MUZIŴI VINANDI
Lembani pa kalendala yinu madeti ngo wakuwonere dera wazamucheze mpingu winu kuti muzivwisiyi nkhani zo wazamukamba pa Nyumba ya Ufumu. Asani mukhumba kuti wakuwonere dera ndi chigaŵa pamwenga awolu ŵawu azijepu pa sambiru linu la Bayibolo ndi chilatu chakuti muziŵani nawu umampha, kambiyani munthu yo watikusambizani Bayibolo.
[Chithuzi papeji 20]
Malawi
[Chithuzi papeji 20]
Kagulu ka uteŵeti wakumunda
[Chithuzi papeji 20]
Kupharazga
[Chithuzi papeji 20]
Unganu wa ŵara
^ ***jl p. 21 Kumbi Abali Ŵidu wo Akumana ndi Masuzgu Titiŵawovya Wuli?***
Sambiru 18
Kumbi Abali Ŵidu wo Akumana ndi Masuzgu Titiŵawovya Wuli?
Asani kwachitika masoka ngachilengedu, Akaboni aku Yehova anozga mwaliŵiliŵi chovyu kuti abali ŵawu achikhristu wo akwaskika ndi masuzgu ngo awovyeki. Phamphu la viyo, lilongo chanju chakutuliya pasi pa mtima cho te nachu pa anyidu. (Yohane 13:34, 35; 1 Yohane 3:17, 18) Kumbi titovya mu nthowa nizi?
Tipereka ndalama. Pa nyengu yo kwenga chilala ku Yuda, Akhristu a mu nyengu ya akutumika wo ŵenga ku Antioke, angutumizga ndalama kuti zikawovyi Akhristu anyawu ku Yuda. (Machitidu 11:27-30) Mwakuyanana ŵaka, asani tavwa kuti abali ŵidu mu vigaŵa vinyaki akumana ndi masuzgu, titumizga chovyu kuziya mu mpingu widu kuti chikawovyi ŵanthu wo akwaskika ndi masuzgu ngo.—2 Ŵakorinte 8:13-15.
Titovya mu nthowa zakupambanapambana. Ŵara wo ŵe pamalu ngo pachitika soka lachilengedu, awonesesa kuti munthu weyosi wa mumpingu walipu ndipuso weumampha. Komiti yakupereka chovyu yiwonesesa kuti ŵanthu alonde chakurya, maji, vakuvwala, malu ngakugona ndipuso chovyu chakutuliya kuchipatala. Akaboni anandi wo aziŵa nchitu zakupambanapambana atijipereka mwakugwiriskiya nchitu ndalama zawu kuti akagwiri nchitu yakovya ŵanthu wo akumana ndi masuzgu nge, kuŵanozge nyumba zakugonamu ndipuso Nyumba za Ufumu zo zanangika. Chifukwa chakuti tichita vinthu mwakukoliyana nge gulu ndipuso tiziŵa mo tingagwiriya nchitu, vitovya kuti tichitengi vinthu mwaliŵi asani pachitika masoka. Chinanga kuti titovya ŵanthu wo ‘tiyanana nawu chigomezgu,’ kweni titovya so ŵanthu wo ŵe mu visopa vinyaki asani nkhwakukhumbika kuchita viyo.—Ŵagalatia 6:10.
Titiŵapembuzga ndi Malemba ndipuso kuŵawovya kuti akunthiyepu. Ŵanthu wo akumana ndi masoka ngachilengedu akhumbika kupembuzgika ukongwa. Pa nyengu ya viyo tisaniya nthazi kutuliya kwaku Yehova, “Chiuta wasangarusku losi.” (2 Ŵakorinte 1:3, 4) Tikondwa kukambiya ŵanthu wo akumana ndi masuzgu za malayizgu ngo nge m’Bayibolo ndi kuŵasimikizgiya kuti pambula kuswera yapa, Ufumu waku Chiuta, wazamumaliska masuzgu ngosi ngo ngachitiska kuti tisuzgikengi.—Chivumbuzi 21:4.
▪ Nchifukwa wuli Akaboni aku Yehova achitapu kanthu mwaliŵi asani kwachitika masoka ngachilengedu?
▪ Kumbi ndi uthenga wakupembuzga nuwu wo tingakambiskana ndi ŵanthu wo apozomoka masoka ngachilengedu?
[Chithuzi papeji 21]
Dominican Republic
[Chithuzi papeji 21]
Japan
[Chithuzi papeji 21]
Haiti
^ ***jl p. 22 Kumbi Gulu la ‘Muŵanda Wakugomezgeka ndi Wazeru’ Limiya Yani?***
Sambiru 19
Kumbi Gulu la ‘Muŵanda Wakugomezgeka ndi Wazeru’ Limiya Yani?
Kwati kwaja nyengu yimanavi kuti Yesu wafwi, iyu wangudana akusambira ŵaki anayi, Petro, Yakobe, Yohane ndi Andreya ndipu wanguluta nawu pamphepeti kuchikambiskana nawu. Po Yesu waŵakonkhoskiyanga vo vazamuchitika mu mazuŵa ngakumaliya panyengu yo yiyu wazamuwusa kuchanya, yiyu wangufumba fumbu lakukhumbika ukongwa lakuti: ‘Kumbi ndiyani muŵanda wakugomezgeka ndi wazeru, mweniyo mbuyaki wamuŵika pa ŵa munyumba yaki kuti waŵapaski chakurya pa nyengu yaki?’ (Mateyu 24:3, 45; Marko 13:3, 4) Yesu wang’anamuwanga chakurya chayichu cha kweni wang’anamuwanga kusambira zaku Chiuta. Iyu wasimikizgiyanga akusambira ŵaki kuti nge ‘mbuyawu,’ wazamusankha ŵanthu wo azamuwovya akumulondo ŵaki kuti azilutirizgi kusambira zaku Chiuta pa nyengu ya umari. Kumbi mbayani wo atingi amiyengi gulu la muŵanda?
Yiwu mbakulondo Yesu wo akupakika nadi ndi mzimu utuŵa. “Muŵanda” wapereka chovyu panyengu yaki kwa Akhristu kuti alutirizgi kuja pa ubwezi wakukho ndi Yehova. Isi tigomezga gulu la muŵanda lenili kuti lilutirizgengi kutipaska ‘chakurya chakukwana pa nyengu yaki.’—Luka 12:42.
Yiwu awonere nyumba yaku Chiuta. (1 Timote 3:15) Yesu wakupaska gulu la muŵanda udindu ukulu mu gulu laku Yehova, wakuwonere nchitu zo zichitika pacharu chapasi, nge kuwonere vinthu vakukwaskana ndi Ufumu vo ateŵeti aku Chiuta agwiriskiya nchitu pacharu chapasi, kulongozga nchitu yakupharazga ndipuso kutisambiza kuporote mu mipingu yidu. Kuporote mu nthowa zenizi, muŵanda wakugomezgeka ndi wazeru watitipaska vinthu vo tikhumbikiya ndipuso pa nyengu yo titivikhumba, yiyu wapereka mabuku ngo tigwiriskiya nchitu mu uteŵeti kweniso nkhani zo tisambira pa mawunganu ngidu nga mpingu ndipuso ngakulungakulu.
Gulu la muŵanda ndakugomezgeka ku uneneska wa m’Bayibolo kweniso pa nchitu yakupharazga uthenga wamampha ndipu gulu lenili liphwere mwazeru vinthu vaku Khristu vo ve pacharu chapasi. (Machitidu 10:42) Yehova wawovya ŵanthu anandi kuti aje akaboni ŵaki ndipu watovya muŵanda wakugomezgeka ndi wazeru kupereka vinthu vinandi vo vititiwovya kuja pa ubwezi ndi Chiuta.—Yesaya 60:22; 65:13.
▪ Kumbi ndiyani yo wakusankhika ndi Yesu kuti wapaskengi akusambira ŵaki chakurya panyengu yaki?
▪ Kumbi gulu la muŵanda ndakugomezgeka ndipuso ndazeru mu nthowa wuli?
[Chithuzi papeji 22]
Tosi tiyanduwa ndi mabuku ngo tipaskika
^ ***km 5/14 p. 3 Bokosi La Mafumbu***
Bokosi La Mafumbu
▪ Kumbi ŵana atenere kusambiranji kuti akuwi mwauzimu?
Pe vinandi vo apapi achikhristu achita kuti aleri ŵana ŵawu “mu marangu ngaku Yehova ndipuso visambizu vaki.” (Ŵaef. 6:4; Mazu ngamumphata, NW) Mwakuyeruzgiyapu, apapi awona kuti nkhwamampha kukambiskana lemba la zuŵa ndi mulenji wewosi limoza ndi ŵana ŵawu. Pa nyengu yakusopa kwa pabanja ndipuso pa vakuchitika vinyaki, banja lingawonere vidiyo ndi kukambiskana vo asambirapu. Angakambiskana so nkhani za m’buku lakuti, Zimene Achinyamata Amafunsa ndipuso angachita seŵeru la nkhani za m’Bayibolo. Kweni ŵana atenere kusambizika fundu zikuluzikulu za m’Bayibolo kuti akuwi mwauzimu.—Ŵah. 6:1.
Ŵanaŵaniyani vo tisambiza ŵanthu wo titiŵasaniya m’chigaŵa chidu. Pa ulendu wakwamba pamwenga wachiŵi, tiyesesa kuti tiyambi kusambira nawu Bayibolo mwakugwiriskiya nchitu buku lakuti, Kumbi Bayibolo Lisambizanji Weniukongwa? Asani tamaliza kusambira nawu buku ili, titamba kusambira nawu buku lakuti, “Mujisungi mu Chanju Chaku Chiuta.” Nchifukwa wuli tichita viyo? Chifukwa chakuti buku la Bayibolo Lisambizanji litovya munthu kuti waziŵi visambizu vakwamba va m’Malemba. Buku la “Chanju Chaku Chiuta” litiŵawovya mo angagwiriskiya nchitu fundu za m’Bayibolo pa umoyu wa zuŵa ndi zuŵa. Kusambira nawu mabuku ngosi ngaŵi ngenanga kutovya asonu kuti aje ‘akumererwa’ mwaku Khristu ndipuso ‘akukhozgeka mu chivwanu.’ (Ŵakol. 2:6, 7) Kumbi mabuku ngenanga ngangawovya so cha ŵana ŵidu? Nawu akhumbika kusambira vakukwaskana ndi sembi, Ufumu kweniso vo vichitika asani munthu wafwa. Ŵana akhumbika so kuziŵa chifukwa cho Chiuta wazomerezge masuzgu ndipuso vo vingaŵawovya kuziŵa kuti te munyengu ya umaliru wa mgonezu wunu. Atenere kusimikizga kuti Akaboni aku Yehova asambiza vinthu vauneneska. Ŵana atenere so kuziŵa fundu za m’Bayibolo kweniso kuziŵa “chamampha ndi so chiheni.” (Ŵah. 5:14) Apapi akhumbika kuziŵa fundu zo ŵana ŵawu angazivwisa umampha malinga ndi msinkhu wawu. Kweni ŵana anandi asambira fundu zikuluzikulu za m’Bayibolo chinanga kuti ŵeche anamana.—Luka 2:42, 46, 47.
Fundu za m’buku la Bayibolo Lisambizanji zo zingawovya apapi kusambiza ŵana ŵawu, ziyambengi kusanirika pa Webusayiti ya jw.org. Mabanja ngangasaniya fundu zenizi pa Webusayiti asani angawona po pambeleka kuti ZIMENE BAIBULO LIMAPHUNZITSA > ACHINYAMATA. Fundu zinyaki za m’buku la “Chanju Chaku Chiuta” zazamusazgikiyapu kunthazi pa Webusayiti yeniyi. Kweni tikhoza kugwiriskiya nchitu fundu zo ze m’buku lo te nalu. Apapi angasankha kugwiriskiya nchitu fundu zenizi Pakusopa kwa Pabanja, asani asambira ndi mwana wawu pamwenga asani atimusambiza mo wangachitiya sambiru lapakuyija.
^ ***w13 4/1 pp. 8-9 Muyanduwengi Asani Muŵerenga Bayibolo***
MULUNGURUKENGI PA VO MUŴERENGA
4 Yehova wakhumba cha kuti ateŵeti ŵaki aŵerengengi Mazu ngaki mwakuthaŵiriya. Iyu wangukambiya Yoswa kuti: ‘Buku ili la marangu lireki kutuwa mu mulomu waku, kweni ungaŵanaŵanengi . . . msana ndi usiku.’ (Yos. 1:8; Sumu 1:2) Kumbi ulongozgi wenuwu ung’anamuwa kuti asani muŵerenga Bayibolo, mukhumbika kuŵerenganga mwakukweza mazu? Awa. Ung’anamuwa kuti asani mwaŵerengapu kamanavi, pavuli paki mutenere kulunguruka pa vo mwaŵerenga. Kuchita viyo, kukuwovyeningi kuti maŵanaŵanu nginu ngosi ngaje pa fundu zo zingakuwovyani kweniso zingakuchiskani pa nyengu yo muŵerenga. Asani mwasaniya lemba pamwenga nkhani zakuchiska, ŵerengani mwakufwasa ndipu nyengu zinyaki munemuwengi mulomu. Mungavwisisengi umampha malemba asani muchita viyo. Nchifukwa wuli tikamba viyo? Chifukwa chakuti asani mungavwisa ulongozgi waku Chiuta, muwugwiriskiyengi nchitu umampha pa umoyu winu.
^ (Yos. 16:1-20:9) Charu chakupaskika ku mphapo yaku Yosefe chingwamba ku Yordane pafupi ndi Yeriko, kuvuma kwa maji gha Yeriko, mu bozwa lo, kutuwa ku Yeriko mpaka ku charu cha mitunthu ku Betele; 2 kutuwa ku Betele mpaka ku Luzi, yijumpha mpaka ku Ataroti, charu cha ŵa Araka; 3 yisikiya kuchiri ku zambwe ku charu cha ŵaYafaleti, mpaka ku charu cha Bete-horoni wakusika, ndi kulazga ku Gezere, yigota pa nyanja. 4 Ŵanthu ŵaku Yosefe, Manase ndi Efraimu, ŵanguronde chihara chawo, 5 charu cha ŵaEfraimu ndi mbumba zawo chenga viyo: mphaka ya chihara chawo ku vuma yenga Ataroto-dara mpaka ku Bete-horoni wa nena, 6 ndipo mphaka yingurutiliya ku nyanja; ku nkhonde ndi Mikimetate; sono ku vuma mphaka yinguzunguliya kulazga ku Tanata-solo, yijumpha ndi kulutiliya ku vuma ku Yanoa, 7 kutuwa ku Yanoa yisikiya ku Ataroto mpaka ku Nara, yikwaska ku Yeriko, ndi kugota pa Yerdane, 8 Kutuwa ku Tapua, mphaka yilazga kuchiri ku zambe ku msinji Kana, ndi kugota ku nyanja. Ichi ndicho chihara cha fuku la ŵaEfraimu ndi mbumba zawo, 9 pamoza ndi misumba yo yinguŵapatulikiya pade ŵaEfraimu mukati mu chihara cha ŵina Manase misumba yose yiya pamoza ndi mizi yake. 10 Ndipuuli kuti ŵanguŵadikiskamo ŵaKanani ŵakuja mu Gezere cha; viyo ŵaKanani ŵakuja mukati mu ŵaEfraimu mpaka ku zuŵa line, kweni ŵaŵa ŵaŵanda ŵakuchita nchitu yakuchichizgika.
17 Sono charu chingupaskika ku fuku laku Manase, pakuti wenga wa umwali waku Yosefe, Kwaku Makiri wa umwali waku Manase, wiske waku Gileada, kungupaskika Gileada ndi Bashani, chifukwa wenga munthu wankhondo. 2 Ndipo kungupaskika ku ŵakujapo ŵa fuku laku Manase mu mbumba zawo, Abiezere, Heleke, Asriele, Shekemu, Hefere, ndi Shemida; yaŵa ŵenga ŵana ŵanthurumi ŵaku Manase mwana waku Yosefe, kwakuyana ndi mbumba zawo. 3 Sono Zelofehada mwana waku Hefere, mwana waku Gileada, mwana waku Makiri, mwana waku Manase wengavi ŵana ŵanthurumi kweni ŵanthukazi pe; mazina ghawo ndi yagha: Mala, Noa, Hogla, Milika, ndi Tiriza. 4 Ŵanguza paurongo paku Eleazara mzukuru ndi Yoswa mwana waku Nuni ndi ŵarongozgi, ŵanguti, “Ambuya angupangana ndi Mosese kutipaska chihara pamoza ndi ŵabali ŵidu.” Viyo kwakuyana ndi langulu la Ambuya anguŵapaska chihara mukati mu ŵabali ŵa auskeu. 5 Viyo kunguŵa kwaku Manase vigaŵa chumi, pamoza ndi charu cha Gileada ndi Bashani, vyo vye kusirgha linyake la Yordane. 6 Chifukwa ŵana ŵanthukazi ŵaku Manase ŵanguronde chihara pamoza ndi ŵana ŵake ŵanthurumi, Charu cha Gileada chingupaskika ku ŵakujapo ŵa ŵina Manase. 7 Chigaŵa chaku Manase chingufika kwamba ku Ashere kuya ku Mikimetata, ko nkhuvuma kwa Shekemu; viyo mphaka yirutiliya kuchiri ku malaŵi mpaka ku ŵakuja mu Ene-tapua. 8 Charu cha Tapua chenga chaku Manase, kweni msumba wa Tapua pa mphaka yaku Manase wenga wa ŵana ŵaku Efraimu. 9 Sono mphaka yingusikiya ku msinji Kana. Misumba apa, ku malaŵi kwa msinji, mukati mu misumba yaku Manase njaku Efraimu. Sono mphaka yaku Manase yirutiliyaku chiri ku nkhonde kwa msinji ndipo yimaliya mu nyanja; 10 charu chaku malaŵi chichiŵa chaku Efraimu ndi chiya chaku nkhonde chichiŵa chaku Manase, nyanja ndiyo mphaka yake; ku nkhonde yifika ku Ashere, ku vuma Isakara. 11 Ndipo so mu isakara ndi mu Ashere Manase wenga ndi Betesheani ndi mizi yake, ndi Ibileama ndi mizi yake, ŵakuja mu Doro ndi mizi yake, ŵakuja mu Edoro ndi mizi yake, ŵakuja mu Tanaka ndi mizi yake, ndi ŵakuja mu Megido ndi mizi yake; wa chitatu ndi Nafata. 12 Kweni ŵana ŵaku Manase ŵangutondeka kusere mu misumba yo; ŵaKanani ŵangujaririya mu charu chiya. 13 ŴaYisraele ŵanguti ŵakuwa mu nthazi, ŵanguŵaŵika ŵaKanani ku nchitu zakuchichizgika, ndipo kuti ŵanguŵadikiskamo wose cha. 14 Ndipo fuku laku Yosefe lingurongoro ndi Yoswa kuti, “Chifukwa nchine watipaska mphenduzga yimoza ndi chigaŵa chimoza nge nchihara, chingana te ŵanthu ŵanandi, pakuti Ambuya ŵatitumbika kufikiya kunu ku sono?” 15 Ndipo Yoswa wangunena nawo. “Asani mwe ŵanthu ŵanandi, rutani ku dondo ku charu cha ŵaPerese ndi ŵaRefaimu mukajonozge mwaŵeni malo, pakuwona kuti charu cha mtunthu chaku Efraimu nchimana ukongwa kwaku imwe.” 16 Fuku laku Yosefe linguti, “Charu cha mtunthu kuti chititikwana cha ifwe; ndi kweni ŵaKanani wo ŵaja mu charu cha chidika ŵe ndi magareta gha chisulo, wose wo ŵemu Betesheani ndi mizi yake ndi wo ŵemu dambo la Yezerele.” 17 Sono Yoswe wangunena ndi nyumba yaku Yosefe, Efraimu, ndi Manase, “Mwe ŵanandi ukongwa, ndipo mwe ndi nthazi zikuru; kuti mukaŵanga ndi mphenduzga yimoza cha, 18 kweni charu cha mtunthu chikaŵanga chinu, pakuti nanga chingaŵa dondo, mukachitozganga ndi kujamo kwachifkika ku mphaka zake zakunthazi; pakuti ŵaKanai, nanga ŵendi magareta gha chisulo, ndipo nanga mbanthu ŵanthazi; mukaŵadikiskangamo.”
18 Sono mpingu wose wa ŵaYisraele unguwungana pa Shilo, ndipo ŵangumika hema lakuwunganamo; charu chinguthereska paurongo pawo. 2 Ŵangujamo muwa mukati mu ŵaYisraele mafuku ghankhonde ndi ghaŵi ŵeniwo chihara chawo chengavi kugaŵika. 3 Viyo Yoswa wangunena ndi ŵaYisraele, “Muswerenge mpaka zuŵanji kuruta kwachipoka charu, chenicho Ambuya, Chiuta wa auskemwe, wakupaskani? 4 Perekani ŵanthurumi ŵatatu ku fuku le lose, ndiŵatumenge kuti ŵarute uku ndi uku mu charu, kulemba ndi kukonkhoska mo vilili vihara vyake, pavuli pake ŵazenge kwaku ine. 5 Ŵakachigaŵanga vigaŵa vinkhonde ndi viŵi, Yuda wakajanga mu chigaŵa chake ku malaŵi, ndi nyumba yaku Yosefe mu chigaŵa chake ku nkhonde. 6 Ndipo mukachikonkhoskanga charu cho vigaŵa vinkhonde ndi viŵi ndipo mukandiziyanga ndi kukonkhoska ko; sono ndazakumchitiyani mphenduzga paurongo pa Ambuya Chiuta 7 Ŵina Levi ŵalivi chigaŵa mukati mwinu, pakuti uzukuru wa Ambuya ndiwo chihara chawo; Gadi, Rubene ndi Nusu la fuku laku Manase ŵakuronde kali chihara chawo kusirgha ku Yordane kuchiri ku vuma, chenicho Mosese mteŵeti wa Ambuya wakuŵapaska.” 8 Viyo ŵanthurumi ŵa ŵanguruta mu nthowa yawo, ndipo Yoswa wanguchenjezga wo ŵanguruta kwachilemba vya charu cho, kuti, “Rutani uku ndi uku mulembe vyose vyaku cho, ndi kuwere so kwangu; ndipo ndazakumuchitiyani mphenduzga paurongo pa Ambuya mu Chilo.” 9 Viyo ŵanthu wo ŵanguruta uku ndi uku mu charu ndipo ŵangulemba mu buku konkhosko lake mu vingaŵa vinkhonde ndi viŵi; sono ŵanguza kwaku Yoswa mu ugoŵi pa Shilo. 10 Ndipo Yoswa wanguŵachitiya mphenduzga mu Shilo pa maso pa Ambuya; ndipo kwenikuwa Yoswa wangugaŵiya ŵanthu ŵaku Yisraele charu cho, kwaku yumoza ndi yumoza chigaŵa chake. 11 Mphenduzga ya fuku laku Benjamini kwakuyana ndi mbumba yake yinguwoneka, ndipo chigaŵa chingupaskika kwako iwo pakati pa fuku laku Yosefe. 12 Kuchiri kunkhonde mphaka yawo yingwamba pa Yordane; kutuwa pa mphaka yikwere ku nkhonde kwa Yeriko, yirutiliya kuporota mu charu cha mtunthu kuchiri ku zambwe; yimaliya pa bozwa la Betavene. 13 Kutuwa pa mphaka yiruta ku malaŵi kulazga ku Luzi, mu mphepete mwa Luzi (mwenuyu ndi Betele), kutuwa pa yisikiya ku Ataroto-adara, pachanya pa phiri lo le ku malaŵi kwa Bete-horoni wasika. 14 Kutuwa yapa mphaka yirata kuchiri kunyake, kung’anamukiya kuchiri ku zambwe kuchiri ku malaŵi kutuwa ku phiri lo le ku malaŵi, kutghana ndi Bete-horoni, yimaliya pa Kiriata-bala (yo ndi Kiriata-jearimi), msumba wa fuku laku Yuda. Ichi nchigaŵa chaku zambwe. 15 Ndipo kuchiri ku malaŵi yitamba ku bwalo kwa Kiriata-jearimi; mphaka yiruta mpaka ku Efroni, ku chisima cha maji ghaku Nefetoa; ku chisima cha maji ghaku Nefetoa; 16 yapa mphaka yisikiya ku umari wa phiri lo lilereska pa nthazi pa dambo la mwana waku Hinomu, lo le ku umari waku nkhonde kwa dambo laku Refaimi, kutuwa pa yisika ndi dambo laku Hinomu ku malaŵi mu mphepete mwa ŵaYebusi, ndi kusikiya ku Ene-rogele; 17 Yapa yizgomba kuchiri ku nkhonde yirutiliya ku Ene-shemeshe, kutuwa pa yirata ku Gelilote, wo ulereskana ndi khwereru la Adumu-mimi; sono yisikiya ku mwa waku Bohana mwana waku Rubene; 18 yijumpha kurata ku nkhonde mu mphepete mwa Bete-araba yisikiya ku Araba; 19 mphaka yijumpha kuya ku nkhonde mu mphepete mwa Bete-hogla; yimaliya pa dowoko laku nkhonde la Nyanja ya Mche, kuchiri ku malawi kwa Yordane: iyi ndi mphaka yaku malaŵi. 20 Ndipo Yordane watuwa mphaka yake kuchiri ku vuma. Ichi ndicho chihara cha mtundu waku Benjamini, kwakulingana ndi mbumba yake, mphaka ndi mphaka kwakuzunguliya. 21 Misumba ya fuku laku Benjamini kwakulingana ndi mbumba yake yenga Yeriko, Bete-hogla, Emeke-zizi, 22 Bete-araba, Zemaraimi, Betele, 23 Avimi, Para, Ofra, 24 Chafara-mono, Ofini, Geba-misemuba misumba chumi ndi yiŵi ndi mizi yawo: 25 Gibeoni, Rama, Beroto, 26 Mizpa Chefira, Moza, 27 Rekeme, Iripele, Tarala, 28 Zera, Haelefe, Yebusi (yo ndi Yerusalemu), Gibea, ndi Kiriata-jearimi, misumba chumi ndi yinayi ndi mizi yake. Ichi nchihara cha fuku laku Benjamini kwakuyana ndi mbumba yake.
19 Mphenduzga ya chiwi yingutuliya mtundu waku Simeoni kwakuyana ndi mbumba yake: ndipo chihara chake chenga mukati mu chihara cha fuku laku Yuda. 2 Ndipo pa chihara chake wenga ndi Beresheba, Sheba, Molada, 3 Hazara-shuala, Bala, Ezere, 4 Eltolada, Betula, Horma, 5 Ziklaga, Betemarkaboto, Hazarasusa, 6 Bete-lebaoti ndi Sharuhememisumba chumi ndi yitatu ndi mizi yawo. 7 Enremono, Etere, ndi Ashana, misumba yinayi ndi mizi yawo; 8 pamoza ndi mizi yose yakuzunguliya misumba yeniyi kwachifika ku Balata-bere, Rama waku Negebe. Ichi chenga chihara chaku Simeoni kwakuyana ndi mbumba yake. 9 Chihara cha fuku laku Simeoni chenga chigaŵa cha charu chaku Yuda; chifukwa chigaŵa cha fuku laku Yuda chenga chikuru ukongwa kwaku iwo, fuku laku Simeoni linguronde chihara mukati mu chihara chawo. 10 Mphenduzga ya chitatu yingutuliya fuku laku Zebuluni, kwakulingana ndi mbumba yake. Ndipo chigaŵa cha chihara chake chingufika mpaka ku Saridi; 11 Kutuwa penipa mphaka yikwere kuzambwe, ndi kurutiliya ku Mareale, yitachikwaska Dabeshete, mpaka ku kamsinji ko nkhu vuma kwa Jokoneama; 12 kutuwa ku Saridi yiruta kuchiri kunyake, kuchiri ku vuma kulazga ku matuli ghadazi ku mphaka ya Chisloto-toboro; 13 yirutiliya mbwenu mpaka ku Aberata, kutuwa pa yikwere ku Jafia, kutuwa pa yijumpha ku vuma kurata ku utali wa dazi ku Gata-hafere, mpaka ku Etekazini, yirutiliya ku Rumono yizgomba kulazga ku Nea; 14 sono ku nkhonde mphaka yizunguliya ku Hanatoni, ndipo yigota pa dambo la Ifitahele; 15 ndi Katala, Nakalala Shimroni, Idala, ndi Betelehemu, misumba chumi ndi yiŵi ndi mizi yawo. 16 Ichi nchihara cha fuku laku Zebuluni, kwakulingana ndi mbumba yake misumba iyi pamoza ndi mizi yawo. 17 Ndipo mphenduzga ya chinayi yingutuliya, mtundu waku Isakara, kwakulingana ndi mbumba yake. 18 Charu chake chingubang’a Yezerele, Chesuloti, Shuneme, 19 Hafaraimi, Shiono, Anaharaha, 20 Rabiti, Kishioni, Ebeze, 21 Remete. Eneganimi, Enehada, Betepazere; 22 mphaka nayo so yikwaska taboro Shahazuma, ndi beteshemeshe ndipo mphaka yake yigota pa Yordane, misumba chumi pachanya yinkhonde ndi umoza pamoza ndi mizi yawo. 23 Ichi nchihara cha fuku laku Isakara, kwakuyana ndi mbumba, yake misumba ndi mizi yawo. 24 Mphenduzga ya chinkhonde yingutuliya ku fuku laku Ashere kwakuyana ndi mbumba yake. 25 Charu chake chingubang’a Helkata, Hali, Betene, Akashafa, 26 Alameleke, Amada, ndi Mishala; kuzambwe chikwaska Karmele ndi Shihoro-libinata, 27 sono ching’anamukiya kuchiri ku vuma, chirutiliya ku Betedagoni, ndi kukwaska Zebuluni ndi dambo la Ifitahele ku chiri ku nkhonde ku Betemeke ndi Neile; kutuwa pa chirutiliya ku nkhonde ku Kabulu, 28 Ebroni, Reholo, Hamoni, Kana, kufika ku Sidoni Mkuru; 29 kutuwa pa mphaka ying’anamukiya ku Rama, yifika ku linga la msumba wa Turo; kutuwa yapa mphaka ying’anamukiya ku Hosa, ndipo yimaliya pa nyanja; Mahalaba, Achizibi, 30 Uma, Afeke ndi Rehobo-misumba machumi ghaŵi ndi mizi yawo. 31 Ichi nchihara cha mtundu waku Ashere kwakuyana ndi mbumba yake misumba iyi pamoza ndi mizi yawo. 32 Mphenduzga ya chinkhonde ndi chimoza yingutuliya ku fuku la Naftali, kwakuyana ndi mbumba yake. 33 Ndipo mphaka yake yingwamba pa Helefe, kutuwa pa muti wa mkongwe mu Zananimi, Adaninekobe, ndi Yabnele, mpaka ku Lakunu; ndipo yingumaliya pa Yordane. 34 Kutuwa yapa mphaka ying’anamukiya ku zambwe, Azanoto-tabori kutuwa kuwa yirata ku Hukoki, yikwaska Zebuluni ku malaŵi, ndi Ashere ku zambwe ndi Yuda ku vuma pa Yordane. 35 Misumba ya malinga ndi Zidimi, Zera, Hamata, Raka, Kineroti, 36 Adama, Rama, Hazoro, 37 Kedeshi, Edrei, Enehazoro, 38 Yironi, migdalele, Horeme, Bete-anata, ndi Beteshemeshe-misumba chumi pachanya yinkhonde ndi yinayi ndi mizi yawo. 39 Ichi nchihara cha fuku laku Naftali kwakuyana ndi mbumba, yake misumba pamoza ndi mizi yawo. 40 Ndipo mphenduzga ya chinkhonde ndi chiŵi yingutuliya ku fuku laku Dani, kwakuyana ndi mbumba yake. 41 Ndipo chigaŵa cha chihara chake chingubang’a Zora, Esitaoli, Irisheme, 42 Shalabini, Aijaloni, Itila, 43 Eloni, Timima, Ekroni, 44 Elteke, Gibetoni, Balata, 45 Jeshudu, Beneberaka, Gatarimoni, 46 ndi mejarakoni ndi Rekoni pamoza ndi chigaŵa cho chilereskana ndi Yopa. 47 Penipo charu cha ŵina Dani chingukwamphulika, ŵina Dani ŵangukwere kwachirwana ndi Lesheme, ndipo ŵanguti ŵawukwamphuwa ndi kubaya ŵanthu ŵake unguŵa wawo ndipo ŵanguja mwenimo, ŵangudana zina Lesheme, Dani, mu zina laku Dani mbuyawo. 48 Ichi nchihara cha fuku laku Dani, kwakuyana ndi mbumba, yake misumba iyi pamoza ndi mizi yawo. 49 Ŵanguti ŵamara kugaŵa vyaru nge vihara, ŵaYisraele ŵangupaska chihara mukati mwawo kwaku Yoswa mwana waku Nuni. 50 Kwakulingana ndi langulu la Ambuya ŵangumupaska msumba wo wangupempha Timanatasera mu charu cha mtunthu chaku Efraimu; ndipo wanguwuzenga so ndi wangujamo. 51 Ivi ndi vihara vyenivyo Eleazara mzukuru ndi Yoswa mwana waku Nubi ndi ŵaraŵara ŵa nyumba za auskeu ŵa mafuku gha ŵaYisraele ŵangugaŵiya mu mphenduzga pa Shilo paurongo pa Ambuya, pa khomo la hema lakuwunganamo. Viyo wangumara kugaŵa charu cho.
20 Pavuli Ambuya angunena ndi Yoswa, 2 “Kamba ndi ŵaYisraele, ‘Tondoni misumba yakupozomokiyamo, yeniyo ndingukunene mwaku Mosese, 3 Kuti mubaya-munthu yo wabaya munthu we yose kwambura kuziŵa pamwenga mwa soka wangathaŵiyako; yikaŵanga kwaku imwe malo ghakujamo munthu wakuthaŵa thayu la ndopa. 4 Wakathaŵiyanga ku umoza wa misumba iyi ndipo wakamanga pakusere pa likomo la msumba ndi kikonkhoska mlando wake ku ŵara ŵa msumba wuwa; pavuli ŵakamuserezganga mu msumba, ŵakampaskanga malo, ndipo wakajanga nawo. 5 Ndipo asani muwezge thayu ndopa, watimudikiska, kuti ŵakaperekanga mubaya yo mu janja lake cha; chifukwa wangubaya mwanasi wake kwambura kuziŵa, po wengavi kuŵa nayo ndi mawongo mu nyengo zaruta. 6 Ndi wakajanga mu msumba muwa mpaka po wama paurongo pa mpingo kweruzgika, mpaka penipo mzukuru mura wa panyengo yeniyo wafwa; po ndipo mubaya yo wakaweriyanga ku msumba wake ku muzi wake, ku msumba weniwo wanguthaŵako.’ ” 7 Viyo wangupatuwa kedeshi mu Galile mu charu cha mtunthu chaku Naftali, ndi Shekemu mu charu cha mtunthu chaku Efraimu, ndi Kiriata-arba (yo ndi Hebroni) mu charu cha mtunthu chaku Yuda. 8 Ndipo kusirgha ku Yordane ku vuma kwa Yeriko, ŵangusankha Bezere mu bozwa pa charu cha chidika, kutuwa ku fuku laku Rubene, ndi Ramoti mu Gileada, kutuwa ku fuku laku Gadi, ndi Golani mu Bashani, kutuwa mu fuku laku Manase. 9 Iyi yenga misumba yeniyo yingusankhikiya ŵaYisraele wose, ndi mlendo wakuja mukati mwawo, kuti yose yo wangubaya munthu kwambura kumufinga wanguziŵa kuthaŵiyako, alinga kuti wareke kufwa ku janja la wakuwezge thayu ndopa mpaka po wanguma paurongo pa mpingo.
^ ***jl p. 23 Kumbi Wupu Wakulongozga Ugwira Wuli Nchitu Mazuŵa Nganu?***
Sambiru 20
Kumbi Wupu Wakulongozga Ugwira Wuli Nchitu Mazuŵa Nganu?
Mu nyengu ya akutumika, kagulu ka ‘akutumika ndi ŵara ku Yerusalemu’ ateŵetiyanga nge wupu wakulongozga pakupanga vakusankha vakukhumbika m’malu mwa Akhristu akupakika wosi. (Machitidu 15:2) Yiwu akoliyananga pa vo asankhanga chifukwa alondonga vo malemba ngakamba ndipu azomeranga kulongozgeka ndi mzimu waku Chiuta. (Machitidu 15:25) Nthowa yeniyi ndiyu yigwiriskikiya nchitu mazuŵa nganu.
Ugwiriskikiya nchitu ndi Chiuta pakuchita khumbu laki. Abali akupakika wo ateŵete mu Wupu Wakulongozga, afufuza Mazu ngaku Chiuta mwakuphwere ndipu aziŵa umampha mo angayendese nchitu yidu ndipuso mo angamukiya mafumbu ngakukwaskana ndi nkhani za chisopa. Yiwu akumana sabata yeyosi kuti akambiskani mo angawovye abali pacharu chosi chapasi. Nge mo venge mu nyengu ya akutumika, nasiso tipaskika ulongozgi wa m’Bayibolo kuziya m’makalata pamwenga akuwonere madera, vigaŵa kweniso mu nthowa zinyaki. Ivi vitovya kuti ŵanthu aku Chiuta achitengi vinthu mwakukoliyana. (Machitidu 16:4, 5) Wupu Wakulongozga uwonere vinthu vosi vo vititiwovya kuti tilutirizgi kuja pa ubwezi wakukho ndi Chiuta, uchiska ŵanthu wosi kuti aŵikengi nchitu yakupharazga Ufumu panthazi kweniso uwonere nchitu yakuŵika abali pa maudindu.
Ngwakunozgeka kulongozgeka ndi mzimu waku Chiuta. Wupu Wakulongozga ulereska kwaku Yehova, yo Wawusa Chilengedu Chosi ndipuso Yesu, yo ndi Mutu wa mpingu kuti aŵalongozgi. (1 Ŵakorinte 11:3; Ŵaefesu 5:23) Ŵanthu wo ŵe mu Wupu Wakulongozga atijiwona kuti ndiwu cha alongozga ŵanthu aku Chiuta. Yiwu pamoza ndi Akhristu wosi akupakika ‘arondo Mwana-mberere [Yesu] kwekosi ko watiya.’ (Chivumbuzi 14:4) Abali wo ŵe mu Wupu Wakulongozga, awonga ukongwa asani titiŵarombe pa nchitu yo agwira.
▪ Kumbi mbayani wo ŵenga mu wupu wakulongozga mu nyengu ya akutumika?
▪ Kumbi Wupu Wakulongozga mazuŵa nganu upenja wuli ulongozgi waku Chiuta?
[Bokosi/Chithuzi papeji 23]
KUTI MUZIŴI VINANDI
Ŵerengani Machitidu 15:1-35, kuti muziŵi mo wupu wakulongozga wa mu nyengu ya akutumika unguchitiya pakukambiskana ndi kumaliska mphindanu yo yengapu, mwakugwiriskiya nchitu Malemba ndi kulongozgeka ndi mzimu utuŵa.
[Chithuzi papeji 23]
Wupu wakulongozga wa mu nyengu ya akutumika
[Chithuzi papeji 23]
Kuŵerenga kalata yakutuliya ku wupu wakulongozga
^ ***jl p. 24 Kumbi Beteli Nchinthu Wuli?***
Sambiru 21
Kumbi Beteli Nchinthu Wuli?
Beteli ndi mazu nga Chiheberi ngo ngang’anamuwa kuti “Nyumba yaku Chiuta.” (Chiyambo 28:17, 19) Ma ofesi nga nthambi nga Akaboni aku Yehova ngo nge mu vyaru vakupambanapambana pacharu chapasi, ngo ngatovya pakulongozga nchitu yakupharazga ngakwenere kudanika zina lenili. Wupu Wakulongozga uteŵete ku likuru la pacharu chosi lo le ku America, ndipu kutuliya kweniko, wupu wenuwu uwonere nchitu zo zichitika mu maofesi ngosi nga nthambi. Ŵanthu wo ateŵete mu maofesi nga nthambi, adanika kuti banja la Beteli. Nge banja, yiwu aja, agwira nchitu, kurya ndi kusambira Bayibolo pamoza ndipuso mwakukoliyana.—Sumu 133:1.
Ŵanthu wo agwira nchitu pa Beteli mbakujipereka. Pa Beteli yeyosi pe anthurumi ndi anthukazi achikhristu wo atijipereka pakuchita khumbu laku Chiuta ndi kugwira nchitu ya Ufumu nyengu zosi. (Mateyu 6:33) Yiwu alonde malipiru cha kweni weyosi wapaskika chipinda chakugonamu, chakurya ndipuso ndalama zimanavi kuti zimuwovyengi pa vinthu vo wakhumba. Munthu weyosi yo we pa Beteli we ndi nchitu yo wagwira, kaya ndi mu ofesi, ku khichini pamwenga mu chipinda chakuryiya. Anyaki agwira nchitu ku malu ngakusindikiziya mabuku, anozga mu nyumba, achapa vakuvwala, anozga vinthu vo vanangika ndipuso nchitu zinyaki.
Ndi malu ngo ngatovya kulutisa panthazi nchitu yakupharazga Ufumu. Nchitu yikuru ukongwa pa Beteli nkhuwovya kuti uneneska wa m’Bayibolo ufikiyi ŵanthu anandi. Kabuku yaka nchakuwoniyapu chimoza cha nchitu zo zigwirika pa Beteli. Ndipu kakulembeka pasi pa ulongozgi wa Wupu Wakulongozga ndi kutumizika kuziya pa Intaneti kuluta ku magulu nganandi nga ŵanthu wo agwira nchitu yakufwatuliya pacharu chosi. Pavuli paki kakusindikizika pa makina ngo ngasindikiza mabuku mwaliŵi ukongwa, ndipu makina yanga nge mu maofesi nga nthambi ngo ngagwira nchitu yakusindikiza mabuku ndi kutumiza ku mipingu yakujumpha 100,000. Pa nchitu zosi zo zichitika, banja la Beteli litovya ukongwa pa nchitu yakukhumbika mwaliŵi kuruska nchitu zosi, yakupharazga uthenga wamampha.—Marko 13:10.
▪ Kumbi mbayani wo ateŵete pa Beteli, nanga ndi vinthu wuli vo apaskika?
▪ Ndi nchitu yakukhumbika mwaliŵi niyi yo yitovyeka ndi banja la Beteli le losi?
[Chithuzi papeji 24]
Dipatimenti yakujambula vithuzi ya ku U.S.A.
[Chithuzi papeji 24]
Germany
[Chithuzi papeji 24]
Kenya
[Chithuzi papeji 24]
Colombia
^ ***jl p. 25 Kumbi ndi Nchitu Wuli yo Yichitika pa Ofesi ya Nthambi?***
Sambiru 22
Kumbi ndi Nchitu Wuli yo Yichitika pa Ofesi ya Nthambi?
Ŵanthu wo aja pa Beteli agwira nchitu mu madipatimenti ngakupambanapambana pakovya nchitu yakupharazga mu vyaru vinandi. Anyaki agwira nchitu yakufwatuliya, kusindikiza magazini, kupanga mabuku ndi mavidiyo, kugwira nchitu mu nyumba yakusungiyamu mabuku pamwenga kuphwere nkhani zinyaki za m’chigaŵa cho.
Komiti ya Nthambi ndiyu yiwonere nchitu zenizi. Wupu Wakulongozga, ukupereka mazaza pa nthambi yeyosi ku Komiti ya Nthambi yo yipangika ndi abali atatu akwenere pamwenga kujumpha. Komiti ya nthambi yeyosi, yiziŵiska Wupu Wakulongozga mo nchitu yitende m’charu chawu ndipuso masuzgu ngo akumana nangu. Malipoti ngaviyo, ngatovya Wupu Wakulongozga kusankha nkhani zo zingalembeka mu mabuku ndipuso zo zingasambirika pa maunganu nga mpingu ndi maunganu ngakurungakuru. Ŵanthu wo amiya Wupu Wakulongozga adanika kuti akuyende nthambi, yiwu atumizgika pafupipafupi kuti akayende nthambi ndi kupereka ulongozgi ku Komiti ya Nthambi wa mo yingagwiriya nchitu yaki. (Nthanthi 11:14) Pa nyengu iyi, anozga unganu wapade wo wakuyende nthambi wakamba nkhani kuti yichiski ŵanthu wo aja m’charu cho.
Kovya mipingu. Abali akwenere wo ateŵete pa nthambi ndiwu azomerezga kuti mipingu yipangiki ndipuso kuŵikika kwa ŵara ndi ateŵeti akovya. Abali ŵenaŵa, alongozga so nchitu yo yichitika ndi apayiniya, amishonale, akuwonere madera ndipuso vigaŵa wo ateŵete m’charu chenicho. Yiwu anozga maunganu ngakurungakuru, kuwonere nchitu yakumanga Nyumba za Ufumu ndipuso awonesesa kuti mabuku ngo mipingu yadanisa ngatumizika. Nchitu yeyosi yo yichitika pa ofesi ya nthambi yitovya kuti nchitu yakupharazga yifiskiki.—1 Ŵakorinte 14:33, 40.
▪ Kumbi Komiti ya Nthambi yitovya wuli Wupu Wakulongozga?
▪ Kumbi ndi nchitu wuli zo zichitika pa ofesi ya nthambi?
[Bokosi/Chithuzi papeji 25]
KUTI MUZIŴI VINANDI
Alendu mbakurondereka kuti akawoni malu kwekosi ko kwe maofesi nga nthambi kwambiya Mandi mpaka Chinkhondi. Titikupemphani kuti muziwoni malu. Asani mutuza, vwalani nge kuti muluta ku maunganu. Mwazamuyanduwa asani mwaziwona malu ngo ngadanika kuti Beteli.
[Chithuzi papeji 25]
Solomon Islands
[Chithuzi papeji 25]
Canada
[Chithuzi papeji 25]
South Africa